v> 


SEOBETA 
TOBIIGRA 
^OROliTO. 


/7 


/ 


LAÒIDHBAN 


DAIK 


PONNACHADH  MAC-GILLEADHAIN, 

MINISTEIR  NA   H-EAGLAIS  SAOIRE   ANX   AX   OI.EAXXinCHAHV. 


GLASCHO: 


Q.  MAC-NA-CEAEDADH,  G2  SBAID,  EARBAGHAIDHEIL. 

DUN-EIDIN,    MAC-LACHLAINN,    AN   STTCARTACH  's   AN   CUIDEACHD"; 

OBAN,  S.  MUILLEIB ;    INBHIRNIS,  I.  NOBLE. 

STEOBNABHADH,  MAC-A'-PHEABSAIN  's  AN  CUIDEACHD. 

MDCCCLXVIII. 


AN  CLAR-INNSEADH, 


w 

Taobh-duilleig 

An  Koimh-ràdh, 

- 

- 

5 

Cumha  an  Ollaimh  Chalmers, 

. 

. 

11 

AnTuil, 

. 

. 

26 

Latha  Nollaig,    - 

. 

. 

30 

Di-Dòmhnuich  Càsg, 

. 

.- 

31 

An  Criosduidh  air  Leabaidh  a  Bhàis, 

. 

. 

33 

Uisge  na  Beatha, 

. 

. 

35 

Craobh-Sgaoileadh  an  t-Soisgeil, 

. 

. 

38 

Am  Bogha-Frois, 

. 

. 

41 

An  Neoinein, 

. 

. 

42 

Am  Biobull, 

. 

. 

43 

Urnuigh  ann  an  Trioblaid  Inntinn, 

. 

. 

47 

Ceòl,       .... 

. 

. 

49 

Latha  'n  Tighearna, 

. 

. 

50 

Criosd  a'  gul  os  cionn  Ierusaleim, 

. 

. 

52 

Beatha,  .... 

. 

. 

54 

Am  Bàs, 

. 

. 

56 

Flaitheanas, 

. 

. 

60 

Eabhadh  do'n  Mhuinntir  Neo-Iompaichte, 

. 

63 

Sealladh  do  Iosa, 

- 

. 

67 

Muinghinn  's  an  Tighearna, 

. 

. 

77 

%.aoidh, 

. 

. 

78 

An  Lunndaire, 

- 

- 

79 

WMiòfym  mnx-tfamxmtlgtz  tfn  %%mxlx. 

Urnuigh, 

. 

. 

. 

8< 

Carraig  nan  Al, 

. 

. 

. 

81 

Reul  na  Maidne,             - 

Taobh-duilleig 

81 

An  Criosduidh  a'  cadal  ann  an  Iosa, 

83 

Eeul  Bhetleheim, 

84 

Cruit  Iudaih,                   ..•-•. 

ib. 

Criosd,  Dòchas  na  h-Eaglais, 

1    -          85 

Amhgharan  air  an  Naomhachadh  tre'n  Fhocail, 

88 

Laoidh,               .... 

89 

Cumhachd  gaoil  an  Fhir-shaoraidh, 

ib. 

Urnuigh  air  son  Oigridh  I  ChaluimChille, 

90 

Dàn  molaidh  Hanaih,     - 

91 

Salm  xv.,           .... 

93 

Salm  xvi.,           .... 

94 

Pnr&frrcmnn  aps  |nin. 

Cumha  Cloinne  le  'Màthair, 

96 

Sealladh  o  Mhullach  Shroin-a'-Chlachain, 

98 

Tuireadh  an  Fhògarraich, 

101 

Latha  Bealtuinn, 

105 

An  t-Earrach,     .... 

108 

Cumha,              .... 

111 

C  0  N  T  E  N  T  S. 


TAQ& 

Introduction,                 . 

5 

Elegy  on  the  Death  of  Dr.  Chalmers, 

11 

TheFlood, 

26 

Christmas,        . 

30 

Easter  Sunday,             . 

31 

The  Dying  Christian, 

33 

Water  of  Life,               . 

35 

Spread  of  the  Gospel  in  Highlands  and  Island 

s,          .            38 

The  Rainbow,               . 

41 

TheDaisy,       . 

42 

TheBible,         .... 

43 

Prayer  in  Mental  Distress, 

47 

Music,              .... 

49 

TheSabbath, 

50 

Christ  Weeping  over  Jerusalem, 

52 

Life,     ..... 

54 

Death,               .... 

56 

Heaven,            .... 

60 

The  Unconverted  Warned, 

63 

A  Sight  of  Christ, 

67 

Trust  in  the  Lord, 

77 

Hymn,              .... 

78 

The  Sluggard, 

79 

Traxislatioiis. 

Prayer,              .... 

80 

Rock  of  A  " 

81 

IV 


PA6B 

The  Morning  Star,        . 

81 

The  Christian  falling  asleep  in  Jesus, 

83 

The  Star  of  Bethlehem,            . 

84 

Harp  of  Judah,             . 

ib. 

Christ,  the  Hope  of  the  Church, 

85 

Afflictions  Sanctifìed  by  the  Word, 

88 

A  Hymn,          ...-•• 

89 

The  Power  of  the  Saviour's  Love, 

ib. 

Prayer  for  the  Youth  of  Iona, 

90 

Hannah,            ...♦•■ 

91 

Psalm  xv.,        . 

93 

Psalm  xvi.,       . 

94 

Eleg-ies,  &c. 

A  Mother's  Lament  for  her  Children, 

96 

A  Scene  in  Breadalbane, 

98 

The  Exile's  Lament, 

101 

The  First  of  May,  or  Beltane  Day, 

105 

The  Spring,      ..... 

108 

AnElegy, 

111 

FOCAL  ROIMH-RADH. 


Tha  ùine,  's  cha  ghoirid  i,  o'n  chuir  sirm  romhainn  àir- 
eamh  do  na  dàin  's  do  na  laoidhean  a  leanas  a  chur  'an 
clò.  Bha  sinn,  mar  tha  sinn  fhathast,  'am  barail  gu  'm 
faodadh  iad,  trè  bheannachadh  Dhè,  a  bhi  'n  am  meadh- 
on  air  spiorad  cràbhaidh  a  bheothachadh  agus  a  neart- 
achadh  an  cridheachan  ar  luchd-dùthcha  gràdhach. 

Tha  sàr  fhios  agus  làn  chinnt  againn  gu'n  robh  an 
samhuil  so  a'  faghuinn  gnùis  bho  Dhia  bho  thoiseach  an 
t-saoghail ;  agus  trè  gach  ceum  do  eachdraidh  a  shluaigh ; 
agus  gu'm  b'  ann  le  sùil  ri'm  buannachd  a  bha  spiorad  na 
bàrdachd  air  a  thiodhlacadh  bho  àm  gu  h-àm. 

Tha  e  fior  nach  d'fhòghlumadh  an  fhìrinn  so  le  cuid 
dhiubhsan  air  an  do  bhuilicheadh  an  tiodhlac  luachmhor, 
agus  gu'n  do  mhi-bhuilicheadh  leò  e.  B'  e  gun  teag- 
amh  gliocas  na  muinntir  ud,  an  àit  an  fheum  a  rinn  iad 
dheth,  gu'n  do  lean  iad  eisimpleir  an  fhir  a  fhuair  am 
punnd,  a  cheangail  ann  an  nèapaigin  e  's  a  dh'  adhlaic 
's  an  talamh  e;  oir  mur  deanadh  e  maith  no  cron  dhoibh 
f èin  cha  mhò  dheanadh  e  maith  no  cron  do  neach  eile : 
ach  àil  air  n-àil,  co  dhiu  chreideas  sin  e  no  nach  creid, 
cha  'n  'eil  buaidh  no  feart  air  a  bhuileachadh  oirnn  le  Dia 
nach  tigeadh  dhuinn  a  ghnàthachadh  ann  an  rathad  a 
bhios  taitneach  'na  shealladh,  agus  aig  a'  cheart  àm  tarbh- 
ach  araon  do'n  t-sealbhadair  agus  d'a  cho-chreutairean 
mar  an  ceudna.  A  nuas  bho  làithean  Mhaois  agus  Mhi- 
riaim,  agus  tha  e  coltach  fada  roimhe  sin — bho  làithean 
Dhebòraih  agusBharaic — Hannaih  agus  Shamueil — Dhai- 
bhidh  agus  Sholaimh  nam  mìle  dàn, — seadh,  o'n  aimsir 
chèin  ud  gus  an  là  'n  diugh  bha  a'  bhuaidh  agus  an 
comas  inntinn  so  air  am  buileachadh  le  Dia  araon  air  fir 


agus  air  mnathan  cràbhach,  diadhaidh,  agus  gu  ro  mhòr 
air  an  aideachadh  leis  mar  mheadhon  agus  inneal  chum 
'aobhar  agus  a  ghlòir  a  mheudachadh  'sa  chur  air  aghaidh 
air  an  talamh. 

Nach  robh  tiodhlac  na  bàrdachd  'na  inneal  agus  'na 
mheadhon  comharraichte  air  soirbheachadh  a  thoirt  do 
obair  mhòr  an  Athleasachaidh  anns  gach  cèarna  do  'n 
Eoinn-Eòrpa  ?  An  robh  an  tiodhlac  so  na  suram  suain 
chodail  ann  an  uchd'san  cridhe  Lutheir?  An  robh  e 
balbh,  tosdach  mar  chlàrsaichean  Israeil  'nuair  achroch- 
adh  iad  air  na  geugaibh  seilich  aig  uisgeachan  coimheach 
Bhabiloin?  Mar  thobar  fior-uisg  fo  thalamh  leis  nach 
fionnaraichear  agus  nach  caisgear  ìota  an  fhir-thuruis, — 
no  mar  lann  air  itheadh  le  meirg,  's  nach  tàrruingear  à 
'thruaill  le  làimh  an  fhir-chogaidh?  B'  fhada,  ro  fhada 
bho  so  a  bha  'chùis.  B'  e  barail  mhòrain  nach  maireann, 
agus  mhòrain  a  tha  fathast  a  làthair — daoine  comh- 
arraichte  araon  air  son  breithneachadh  soilleir,  fallain, 
agus  air  son  an  diadhachd  mar  an  ceudna,  gu'n  robh  àrd 
bhàrdachd  a'  ghaisgich  sin,  agus  iomadh  fear  eile  d'a 
luchd-cuideachaidh  anns  an  obair  mhòir  agus  dheacair 
a  thug  an  Tighearna  dhoibh  r'a  dheanamh,  aira  h-aideach- 
adh  's  air  a  beannachadh  ann  ann  rathad  cho  comharr- 
aichte,  agus  ach  beag  ann  an  tomhas  cho  pailt  'sa  bha  'n 
searmoinean  agus  na  leabhraichean  a  chuir  iad  a  mach, 
's  a  chraobh-sgaoileadh  araon  'n  an  tìr  fèin  's  an  dùth- 
channan  eile. 

Bha  laoidhean  brìghmhor,  blasda  Lutheir,  agus  na 
fuinn  bhinn,  mhilis  ris  an  robh  iad  air  an  comh-chumadh, 
agus  a  bha  air  an  seinn  araon  anns  an  teaghlach  agus 
anns  an  ionad  aoraidh,  'n  am  meadhon  air  f  às  a's  soirbh- 
eachadh  a  thoirt  do  aobhar  Dhè  agus  na  firinn ;  ach  beag 
cho  mòr  's  a  bha  na  comasan  reusonachaidh  agus  argum- 
aid  a  thiodhlaiceadh  air,  's  cha  b'  fhaoin  's  cha  bu  ghann 
iad  sinn  gu  cinnteach.  Ach  c'arson  a  thogamaid  tuil- 
leadh  d'ur  n-ùine  a'  dearbhadh  puinc  nach  àicheadh  duine 
cràbhach  sam  bith,  agus  air  am  bheil  fianuis  aige  ann  am 
faireachadh  a  chridhe  fèin. 


Nach  tric  a  blia  'chridhe  fann  air  a  neartachadh,  agus 
a  spiorad  airsnealach  air  a  bheòthachadh  leis  na  sailm 
bhlasda  a  dheachdadh  le  Spiorad  Dhè,  agus  a  shruth  mar 
uisge  beò,  fallainn  bho  chlàrsaichean  Dhaibhidh,  Asaiph, 
agus  Iedùtuin,  a'  fionnarachadh  agus  ag  ùrachadh  fonn 
tioram,  tartmhor  'anama  agus  a  chridhe.  "Thigibh," 
arsa  Luther,  'nuair  a  bha  'chridhe,  ged  bu  làidir,  gram- 
ail  e,  an  impis  fàilneachadh  anns  a'  chogadh  eagallach  a 
bha  e  'cur  ri  uachdranachdaibh,  ri  cumhachdaibh,  ri 
riaghlairibh  dorchadais  an  t-saoghail  so,  ri  aingidheachd 
spioradail  ann  an  ionadaibh  àrda  —  "thigibh,"  ars' 
esan,  "agus  seinneamaid  an  seachdamh  Salm  thar  an  dà 
fhichead."  Agus  0 !  nach  do-àireamh  a'  chuideachd  a 
tha  'n  diugh  fa  chomhair  na  Righ-chathrach,  air  an 
sgeadachadh  ann  an  trusganaibh  fada  geala,  agus  pailm- 
chrannaibh  aca  'n  an  làmhaibh/a  neirticheadh  'n  uair  a 
thàrr  righ  nan  uamhas  'n  an  còir,  's  an  uair  a  dh'fhosgail 
gleann  dorcha  sgàil  a'  bhàis  mu  'n  coinneamh,  le  briath- 
raibh  an  t-Salmadair : — 

"Seadh,  fòs  ged  ghluaisinn  eadhon  trìd 

Ghlinn  dorcha  sgàil  a'  bhàis, 
Aon  olc  no  urchuid  a  theachd  orm 

Ni  h-eagal  leam  's  ni'n  càs." 

Agus  gun  a  bhi  'snìomh  mo  shnàithein  ni's  caoile  no  ni's 
falde,  nach  lionmhor  iad  a  tha  fhathasd  beò,  agus  nach 
lionmhoire  iad  a  tha  marbh,  a  mheal  mòr  bhuannachd 
agus  toileachas-inntinn  o  laoidhean  spioradail  a  sgrìobh- 
adh  le  àireamh  nach  beag  do  bhàrdaibh  diadhaidh  ar 
dùthcha  fein,  mar  a  bha  Dùghall  Buchanan,  an  t-Urram- 
ach  Seumas  Mac-Griogair,  an  t-Olla  Dòmhnullach,  agus 
Iain  Moristan — Gobhainn  na  h-Earadh — agus  mòran  eile 
a  bharrachd  orra  a  dh'fhaodainn  ainmeachadh.  Nach 
aidich  na  mìltean  do  m'  luchd-dùthcha  gu'm  bheil  saoth- 
air  nam  bàrd  's  nan  diadhairean  a  dh'  ainmich  mi  milis 
d'am  beul  mar  na  cìribh  meala,  agus  anail  am  bàrdachd 
cùbhraidh  mar  anail  chaoin  na  h-àirde-deas. 

Ach  ar  leam  gu'n  cluinn  mi  cuid,  ann  an  spiorad  dì- 
meas  agus  fanoid,  ag  ràdh,  " Agus  an  e  gu  bheil  thusa  a' 
ineas  gu'n  do  bhuilicheadh  ort  fèin  an  spiorad  bàrdachd 
ceudna  a  thiodhlaiceadh  air  na  h-òranaichean  cliùiteach 
a  dh'ainmich  thu  ?  An  e  gu  bheil  thusa  air  t-àrdachadh 
cho  mòr  a'd'  bheachd  's  a'd'  bharail  fèin  's  gu'm  bheil  thu 
ga  d'  choimeas  fèin  riutha  sin?"  Cha  'n  'eil  mi  gu  cinn- 
teach  'sgu  deimhinn.  Ach  ged  a  dh'  fhaodas  cuid  do 
bhlàthaibh  an  lios  's  a'  bhlàir-a-mach  bàrr  a  thoirt  air  cuid 
eile  ann  an  àileachd,  'an  dealbh,  's  an  snuagh,  cha  ruig 
iad  so  a  leas  an  gnùis  fholach,  's  an  cinn  a  chromadh  gu 
làr  le  nàire.  Feudaidh  an  tomhas  fèin  a  bhi  acasan  cuid- 
eachd,  ged  nach  'eil  e  pailt  no  saibhir.  Agus  cha  'n  ob 
sinn  a  ràdh,  gabhadh  daoine  gu  maith  no  gu  h-olc  e — 
moladh  iad  no  di-moladh  iad  mar  is  àill  leotha,  mur  saoil- 
eamaid  gu'n  do  bhuilicheadh  oirnn  càileigin  do  spiorad  na 
bàrdachd  nach  fhaiceadh  ar  saothair  solus  na  grèine; 
agus  os  bàrr  cha  tachradh  so  mur  b'i  ar  barail  gu'm  feud- 
adh  i,  le  beannachd  Dhè,  bhi  chum  tomhas  buannachd 
do  'r  luchd-dùthcha. 

Ann  an  aon  ni  tha  'bhàrdachd  a'  toirt  buaidh  thar 
gach  modhfteagaisg  agus  gnè  sgrìobhaidh  eile, — agus  is  e 
so  e,  gu'n  dean  a'  chuimhne  greim  ni  's  luaithe  agus  ni's 
buaine  oirre  na  air  gnè  chainnte  no  chòmhraidh  air  bith 
eile;  agus  tha 'chùis  mar  so  gu  sònruichte 'n  uair  a  tha 
i  fcW.agus  ceòl  binn,  blasda  air  an  nasgadh  ann  am  ban- 
naibh  pòsaidh  r'a  chèile. 

Aon  fhocal  eile  agus  sguir  sinn.  Cha  'n  ann  le 
siiil  ri  buannachd  shaoghalta,  no  fo  ghlòir-mhiann 
a  tha  sinn  a'  cur  a  mach  ar  leabhair.  Ma  dhìolas  e  a 
chostas  tha  sinn  làn  riaraichte.  Na'm  biodh  mòr  dhèigh 
againn  air  ainm  no  cliù  cha  b'  ann  mu  'n  àm  so  latha 
a  thigeadh  ar  leabhar  am  follais — chabhiodh  e  fo  dhubh- 
ar  craoibhe,  no  fo  bhruaich  ann  an  gleann  falach  aimsir 
cho  fada.  'S  fhad  o  thòisich  sinn  fèin  's  a'  bhàrdachd  air 
leannanachd  r'  a  chèile.  Na'm  bitheadh-maid  dèigheil 
air  cliù  no  ainm  cha  'n  ann  'n  uair  a  tha  ar  ceann  air  liath- 
adh,  's  air  ciabhagan  air  tanachadh  a  chìte  sinn  an  tòir 


air  an  fhaileus  fhaoin  agus  fhalamh  sin,  a  chuireamaid  a 
mach  ar  leabhran — toradh  ar  cinn  's  ar  cridhe — a  chur 
eòlas  air  an  t-saoghal,  's  a  chosnadh  a  dheadh-ghean,  a 
chliù  's  a  chàirdeas. 

Falbh,  mo  leabhran,  gabh  do  chuairt, 
Deas  a's  tuath  'an  tìr  nam  beann ; 
Beannachd  Dhè  biodh  leat  as  buaidh 
'Cur  smior  a's  smuais  gach  uair  a'd'  chainnt. 

Gnè  choimhicheas  cha  chuirear  ort, 
Oir  cha  'n  'eil  olc  a'd'  bheachd  na  d'  run; 
Ged  dh'f  heudas  d'  oidhirp  a  bhi  bochd 
'Am  barail  cuid  a  leughas  tu. 

Na  biodh  sgàth  ort,  na  biodh  fiamh, 
Riamh  bha  'm  bàrd  à  fàilte  cinnt', — 
B'  e  so  àbhaist  tìr  nam  Fiann, 
Anns  gach  àl  a's  anns  gach  linn. 

A's  ged  a  dh'f  heudas  cuid  a'  chòmhl' 
A  dhùnadh  ort  's  a  bhi  riut  fuar; 
An  aiteam  ni  so  cha  bhi  mòr, 
'S  cha  deanar  e  le  daoine  suairc'. 

A  leabhair  bhig  bi  uam  a'  triall — 
Biodh  piseach  ort  gach  taobh  a  thèid, 
A'd'  chuideachd  rachadh  beannachd  Dhia, 
A's  aobhar  cuirear  leat  am  meud. 

Mòr  ghràdh  Iosa  cuir  an  cèill, 
'A  ghràdh  do  pheacaich  a's  do  Dhia; 
'Smu  chuid  d'a  fhianuisibh  thoir  sgeul, 
A  chog  fo  'bhrataich  a's  fo  'sgiath. 

Sgeul  na  beatha  ud  bu  chruaidh 

Am  fad  air  chuairt  bha  e  's  an  t-saoghal ; 

A  mhòr  fhullangais  bi  'luaidh, 

'S  mu  'aiseirigh  o'n  uaigh  maraon. 

A  ghràdh  do  pheacaich  seirm  air  chòir, 
A's  gràdh  leòsan  thugar  dha : 
'Ghràdh  air  thalamh,  'ghràdh  'an  glòir- 
Gràdh  'thug  barrachd  air  gach  gràdh. 

Imich  uam  mo  leanamh  beag, 
Ged  'sean  a  taim  mo  cheud  chuid  thu ; 
Do  chùram  air  mo  Dhia  do  leag, 
A  bheannachd  ort  is  e  mo  rùn. 


CUMHA  AN  OLLAIMH  CHALMERS. 

♦ 

Ciod  e  so  an  naigheachd, 
A  gheibhear  's  a'  bhaile  's  gach  beul  ? 

Ciod  fàth  na  tròm  acain, 
Tha  ionann  's  a  srachdadh  gach  cleibh? 

Ciod  thuige,  cho  bithcheant', 
A  chithear  an  deur  air  a'  ghruaidh? 

'S  co  'n  t-ainm  so,  le  tioma, 
A  chluinnear  gach  teanga  a'  luaidh  ? 

Tha  Albainn  fo  mhulad, 
A's  uimpe  chuir  culaidh  a'  bhròin; 

Tha  'n  Eaglais  ri  tuireadh, 
Ag  cluinntinn  's  ag  aithris  an  sgeòil ; 

Cha  bhreug,  ach  sgeul  fìor  e, 
Is  dearbh  smior  na  firinn,  gun  sgìeò; 

O  'n  chualas  gu  'n  d'  eug  e, 
Sàr  cheannard  nan  ceud  a  b'  àird'  glòir. 

'S  ann  oirnne,  ri  tiota, 
A  thàinig  an  clisge  bu  gharbh, 

'S  ann  oirnne,  ri  plathadh, 
A  thàinig  an  naigheachd  bu  shearbh, 

'S  ann  bhrùchd  oirnn  maoim-slèibhe, 
Am  meadhon  a'  chèitein  a  dh'  fhalbh, — 

Thug  solus  na  grèin'  uainn, 
'S  a  dh'  fhàg  sinn  gu  h-èisleineach,  balbh, 

'N  uair  chòmhlaich  an  comunn 
Bu  shomult',  air  maduinn  Di-luain, 

'S  a  chuala  'sa  thuig  iad, 
Am  buile  'sam  briseadh  a  fhuair; 

Sgeul  cruaidh  a'  mhi-fhortain, 
A  chràidh  's  a  chridh'  lot  iad  gu  geur^ 

Bu  lionmhor  an  osnaidh, 
'S  bu  chianail  an  coslas  gu  lèir. 

Cha  'n  ioghnadh  leam  idir 
Gu  'n  dhiobair  am  misneach  car  uair, 

An  sùil  a  bhi  silteach, 
Is  dubh-neul  a'  bhròin  air  an  gruaidh, — 

Thuit  abhall  a'  ghàraidh, 
'S  an  darag  a  b'  àirde  's  a'  choill, 

Le  osag  an  fhàsaich 
Ghrad  spadadh  gu  làr  i  le  maoim. 

Cha'n  ioghn'  leam  na  bràithrean 
Bhi  'cumha  am  bràthar  nach  beò ; 

Cha  'n  ioghn'  leam  na  càirdean 
Bhi  dubhach  is  cràiteach  gu  leòir, — 

Na  h-uain*  tha  's  an  fhàsach 
Air  uideal  is  ànnradh  's  a'  cheò, 

Bhi  tuireadh  am  màthar, 
Ag  altrum  dhoibh  gràdh  a  bha  còrr. 

Cha'nioghn'  leam  an  sgiobadh 
Am  misneach  car  tiota  a  chall, 

Bha  fo  stiùradh  do  ghliocais, 
'Ag  iomramh  's  ag  iomairt  nam  ball, 

Bhi  bruaidhleanach,  dubhach, 
An  iom-chomhairl'  mhuladach  theann, — 

Thuit  an  stiùireadair  gaisgeil, 
Chaidh  'n  iùlchairt  's  an  taice  air  chall. 

'N  uair  thuit  am  fear-brataich, 
Bha  gun  taise  an  latha  na  strìth ; 

'N  uair  thuit  an  sàr  ghaisgeach, 
Bu  mhacant'  ri  latha  na  sìth; 

'N  uair  dh'  ionndrainn  iad  uath  e, 
Am  b'  ioghnadh,  mo  thruaighe,  ged  b'  fhìor, 

0  'n  champ  gu'n  do  chualas 
Toirni  bhròin  agus  chruadail  bu  tiom  ? 

Be  sud  fear  nam  buadhan, 
Bha  urramach,  uasal,  thar  chàch — 

'N  ceann  's  an  robh  'n  cnuasachd, 
Thar  na  dh'  f  haoidteadh  a  luaidh  a'  toirt  bàrr  ; 

Ceann  a'  ghliocais,  's  na  cèille ; 
Còm  na  misnich  's  na  fèile  bha  àrd; 

Nach  strìochdadh  do  chruaidhchas, 
Ged  chuireadh  e  smuairein  air  càch. 

Ann  an  comasan  nàduir, 
Co  am  fear  a  thug  bàrr  ort,  no  buaidh? 

Ann  an  tiodhlaca'  gràsail, 
Co  dh'  fhaoidteadh  leat  àireamh  no  luaidh? 

'S  cha  d'  dhìobair  thu  'n  cleachdadh — 
0 !  b'  f  hada  o  d'  bheachd  e,  's  o  d'  ghnàs, 

An  aobhar  a'  pheacaich, 
'Ga  tharruing  gu  carraig  na  slàint'. 

Bho  latha  do  shaorsa, 
'N  uair  dhoirteadh  gu  saor  is  gu  tlàth, 

Air  d'  anam  an  gaol  sin 
Nach  caochail  's  nach  traoigh  gu  là  bhràth, 

Gus  'n  d'  ghairmeadh  gu  d'  fhois'  thu, 
'S  na  shealbhaich  an  clos  a  tha  buan, 

Bha  thu  daonnan  neo-fhoistneach 
An  aobhar  's  an  obair  an  Uain. 

'N  uair  rachadh  tu  'n  chrannaig, 
'S  mu  d'  thiomchioll  a  theannadh  an  sluagh, 

'S  ann  a'  d'  shùil  bhiodh  an  lannair, 
'S  ann  thigeadh  an  lasan  à  d'  ghruaidh; 

'S  ann  le  d'  theagasg  bha  'n  cumhachd, 
'N  a  d'  ghuth  a  bha  'n  cudthrom  's  a'  bhuaidh, 

'S  bhiodh  peacaich  a'  chsgeadh, 
Na  'n  cridhe  bhiodh  iomairt  bu  chruaidh. 

Ro  fharsuing  bha  d'  eòlas 
Air  oibre  ro  gblòirmhor  an  Triath — 

'S  tu  bheachdaich  le  sòlas 
Air  gach  aon  diubh  an  oir  is  an  iar; 

Mar  fhireun  na  h-ealtuinn, 
A'  dìreadh  am  broilieach  na  grèin', 

Leis  an  t-sùil  a  bha  beachdail, 
A'  dearcadh  air  maise  nan  speùr. 

Lorgaich  thu  le  neart  sùla, 
Is  tùr  a  chuir  ioghnadh  air  càch, 

Baibh  iomachd  nan  rèulta, 
Tha  deàrsadh  's  na  speuran  gu  h-àilt, 

'S  an  t-eòlas  a  chnuasaich, 
'S  an  sòlas  a  bhuain  air  a  shàil, 

Cha  d'  cheil  thu  o  'n  t-sluagh  e, 
'S  cha  d'  fholluich  fo  chuaich  no  fo  chlàr. 

Is  lorgaich  thu  cumhachd, 
Is  mòrachd  a'  Chruithfhir  'sgach  ni,] 

'S  thug  air  oibre  na  cruinne 
Gu'n  iocadh  dha  cuspain  a's  cìs ; 

Is  thiolaic  mar  ofrail, 
An  t-iomlan  gu  toileach  dha  fèin, 

Do  'n  ullaidh  a  fhuair  thu, — 
0 !  sinne  na  truaghain  a'  d'  dhèigh. 

Bu  domhain  do  bheachd,  is 
Bu  cheart  e,  gun  aga  gun  sgleò, 

Air  suidheach'  an  duine, 
'S  an  nàdur  tha  duthchasach  dhò; 

Oir  chleachd  thu  fèin-sgrùdadh, 
'S  f èin-rùrach  gu  grunndail  's  gu  teann, 

'S  dh'altruim  spiorad  na  h-ùrnuigh, 
Is  spiorad  na  h-umhlachd  gach  àm. 

B'  i  sud  a'  ghnuis  fhlathail — 
Bha  maitheas  a'  dealradh  a'  d'  ghruaidh ; 

B'  e  sud  an  ceaim  labhairt, 
Air  gach  teangair  'toirt  barrachd  is  buaidh ; 

Cainnt  dhian,  mar  eas-monaidh, 
Mar  iomghaoith  an  coire  nam  beann, 

Mar  theine  ghath  soluis, 
'S  mar  thàirneanach  coimheach  nan  gleann. 

B'  e  sud  am  fear  dìreach, 
A  b'  aon-fhillte  inntinn  bha  beò ; 

'S  ann  thuinich  an  diadhachd 
A  smachdaich  's  a  chìosnaich  an  fheòil. 

Bha  e  saor  mar  an  leanamh, 
Bha  e  maol  anns  gach  car  agus  lùb ; 

Air  bu  bheag  's  bu  ro-shuarach 
Luchd  nan  lùchleasa  tuaitheal  nach  fiù. 

Bu  tu  'n  saighdear  's  an  gaisgeach — 
Cha  d'  fhòghlum  thu  'ghealtachd,  's  cha  b'  eòl, 

Sheas  thu  'n  fhirinn,  a's  thagair 
Leis  a'  bheul  bu  neo-lapaiche  glòir ; 

Ghlac  thu'n  crann,  sgaoil  thu  'bhratach, 
Gu  teann  a's  gu  gaisgeil  a'd'  dhòrn; 

'S  cha  d'  fhàisgeadh  à  d'  ghlaic  i 
'An  còmhrag  nan  gaisgeach  's  nan  seòd. 

Bu  tu  caraid  nan  uaislean, 
Nam  fòghlumadh  uaitse  an  leas; 

Bu  tu  caraid  nan  truaghan, 
A  thogadh  o'n  luaith  iad  gu  meas; 

Sheall  orra  mar  bhràithre, 
Ag  altrum  dhòibh  gràdh  a  bha  buan : 

'S  cha  'n  ioghn'  dhoibh  bhi  cràiteach 
'Ga  d'  thasgaidh  's  'ga  d'  fhàgail  's  an  uaigh. 

'N  uair  a  thàinig  an  iomairt 
Chuir  giorag  air  ioma  fear  treun, 

'S  a  thòisich  a'  charraid 
Chuir  sgannradh  is  dealach  's  an  treud, 

Mar  charraig  a'  chladaich, 
Toirt  dùlan  do  shlachdraich  nan  tonn, — 

Sheas  thusa,  a  ghaisgich, 
'S  cha  d'  ghluais  thu,  's  cha  d'  charaich  o  d'  bhonn. 

'S  bu  diomhain  do  'n  chuideachd, 
An  lìonta  do  d'  riobadh  a  sgaoil', 

Le  briodal  beòil  mhilis 
Bho  d'  dhìlseachd  cha  d'  thuislich  's  cha  d'  aom. 

Cha  'n  e  sùil  caillich-oidhche 
Bha  'n  gnùis  ghloin  an  t-saighdeir  gun  sgàth ; 

Ach  smior  shùil  an  fhìreòin, 
Le'm  faicear  an  lìon  fad  o  làimh. 

An  aimhreit  leat  b'  fhuathach, 
'S  i  'n  èigin  a  ghluais  thu  gu  strì; 

Is  chaidh  thu  gu  d'  dhùlan, 
Is  shaothraich  fad  ùin  air  son  sìth ; 

Ach  dh'  aindeoin  do  mheas  oirr' 
'S  am  briseadh  bha  teannadh  ort  dlùth, 

Leat  b'  annsa  an  fhìrinn, 
Is  còraichean  Iosa,  's  a  chruin. 

Cha  d'  fhàilnich  do  mhisneach, 
'S  cha  d'  ghabh  thu  maoim,  clisge,  na  sgàth — 

Bha  do  mhuinighinn  ro  sheasmhach 
'S  an  Ti  sin  a  sheas  thu  a  ghnà ; 

Rinn  thu  greim  air  a'  chumhachd — 
Fhuair  tearmunn  fo  dhubhar  a  sgèith, 

'S  fo  stiùradh  a  ghliocais, 
Thug  thu  Sion  gu  uisgeacha  sèimh. 

'S  goirt  leam  càramh  do  theaghlaich, 
A'  cumha  's  a'  caoineadh  ad  dhèigh; 

'S  goirt  leam  càramh  do  mhnatha, 
'N  a  cridhe  chaidh  saighead  an  èig; 

'S  goirt  leam  càramh  na  h-Eaglais — 
'Na  meadhon  bha  thusa  mar  reul ; 

Chaidh  'n  reul  ud  fo  dhubhar, 
'S  an  ioghn'  dhi  bhi  dubhach  a'  d'  dhèigh? 

Fàth  'm  bròin  is  am  mulaid 
Bhi  d'  fhàgail  's  tigh  chumhann,  chaol,  fhuar, 

A  ghaisgich,  a  churaidh, 
0 !  's  tràth  leinn  a  shiubhail  thu  uainn; 

Ach  dhuinne  ged  'soidhch'  e, 
'S  là  soillseach.  gun  teagamh,  gun  bhreug, 

Tha  nise  a'  boilsgeadh, 
Le  blàs  agus  caoimhneas  ort  fèin. 

Tha  do  là-sa  gun  oidhche — 
'S  e  do  lòchran  soillse  tha  buan — 

0!  's  griacach  e  'n  còmhnuidh — 
'S  leat  caidreamh  is  còmhradh  an  Uain. 

Air  do  mhala  tha  'n  crùn  sin 
Bha  d'  shealladh  's  ad  dhùil  ioma  là. 

'S  a  dhuilleach  'ghnàth  ùrar, 
Oir  seargadh  cha  dùchasach  dha. 

'S  cha  do  chum  thusa  dadum 
Do  'n  stòras  a  bh'  agad  o  chàch ; 

Cha  d'  cheangail  thu  'm  brèid  e, 
'S  cha  d'  adhlaic  leis  fèin  e  fo  làr : 

Le  fialachd  na  grèine, 
A'  dearsadh  's  na  speuran  gu  h-àrd, 

Bha  thu  d'  sholus  's  a'd  eibhneas 
Do  Eaglais  Dhè  anns  gach  àit. 

Ged  is  ìosal  do  leaba, 
'S  ged  's  foisneach  do  chadal,  's  ged  's  buan ; 

'S  ged  is  tosdach  do  theanga 
Fo  bhannaibh  a's  chrannaibh  na  h-uaigh', 

Tha  i  fathast  a'  labhairt 
Le  caismeachd  tha  labhar  gu  leòir, 

Toirt  earail  do  'n  t-saoghal, 
Leis  an  smachd  is  an  gaol  dhi  bu  nòs. 


18 

Chuir  thu  'n  saoghal  fo  f  hiachaibh, 
Le  d'  eòlas,  le  d'  eud,  is  le  d'  sha'oir — 

'S  cha  leigear  air  di-chuimhn' 
An  diadhair,  a  dhiadhachd,  's  a'  ghaol, — 

Mar  tha  e  's  an  àl  so, 
Bidh  iomradh  's  gach  àl  tha  ri  teachd ; 

'S  mar  thùis  is  cùr'-f àile, 
Bith  ainm  Dhoctair  Chalmers  gu  beachd. 

0 !  's  trom  iad,  na  buillean, 
'S  a  's  cumanta,  guineach,  is  cruaidh, 

Tha  'n  Eaglais  a'  fulang, 
0  'n  chuir  i  an  cath  a  bha  buan ; 

'S  ioma  seòd  agus  gaisgeach 
Bha  nan  lòchrana  lasrach  'na  n  là, 

Tha  gun  deò,  air  an  tasgadh, 
An  seòmraichean  glaiste  a'  bhàis. 

Tha  Sion  fo  mhulad, 
'N  a  suidhe  an  duslach  's  an  luaithr'; 

'S  trom  acain  a  clèibhe, 
'S  is  bithchiont'  an  deur  air  a  gruaidh ; 

I  cumha  nan  gaisgeach, 
Na  seòid  nach  bu  tais,  's  nach  b'  fhann, 

'N  àm  cruadail  neo-ghaiseach, 
'S  neo-ghealtach,  'n  àm  iomairt  nan  lann. 

Tha  i  'g  ionndrainn,  's  cha  'n  ioghn'  di, 
An  diùlnaich  bha  cùiseil,  's  nach  b'  fhaoin, 

Ceann-riaghlaidh  a'  chomuinn, 
'N  uair  thàr  iad  a  ceangal  na  daors' ; 

'Dhoctair  Welsh,  bu  shàr  dhuin'  thu, 
Binn  thu  'n  gniomh  ud  a  bhuin  dhuit,  's  bu  dual. 

Ghluais  thu  'n  luirg  fir  do  shloinne, 
'S  cha  d'  nàraich  an  t-urram  a  fhuair. 

Tha  i  'g  ionndrainn  a'  Bhrùnaich,* 
An  diadhair  bu  chiùine,  's  bu  chaoin ; 

*  Dr.  Brown,  late  of  St.  Jolm's,  Glasgow. 

Tha  i  'g  ionndraiim  an  diùlnaich 
Bu  làidir  an  ùrnuigh,  's  an  gaol, — 

A'  ghnùis  ud  a  b'  f  hìnealt, 
'M  beul  labhradh  an  fhìrinn  gu  saor — 

Sheas  Eaglais  a  shinnsear, 
'S  o  shlighe  na  dìlseachd  nach  d'  aom. 

Tha  i  tuireadh  Mhic-Bhrìdein,  * 
Sàr  cheatharnach  cinnteach  gu  leòir — 

Bu  mhòr  ann  an  cridh'  e, 
B'  iad  comasan  inntinn  bha  còrr ; 

Bu  mhòr  e  'san  fhirinn, — 
Bu  mhòr  ann  an  dìlseachd  do  'n  chòir — 

Bu  mhòr,  ach  bu  shìothchail ; 
Bu  gharg,  ach  bu  mhìn  am  fear  mòr. 

Cha  bu  tais  e  'n  àm  cruadail, 
Cha  bu  tais  e  'n  àm  bhualadh  nam  beum  ; 

Ged  bu  tais  ris  an  truaghan — 
Ged  bu  tais  e  ri  uanaibh  an  treud ; 

A'  chuilc  a  bha  brùite, 
An  cridhe  bha  ciùirte  fo  leòn ; 

An  lìon  air  bheag  smùide — 
Cha  b'  esan  a  mhùchadh  le  'dheòin. 

Ach  Alastair  Stiùbhairt,f 
'S  e  do  bhàs-sa  a  chiùr  mi  gu  geur — 

B'  òg  chaidh  thu  ri  d'  dhùchas, 
'S  cha  d'  chlaon  uaith  fad  d'  ùme  's  do  rè ; 

Dheadh  mhic  an  deadh  athar, 
Bu  mhaitheasach  flathasach  gnas — 

An  teangair  thug  barrachd — 
An  diadhair  bha  pailt  anns  gach  gràs. 

*  Mr.  Peter  M'Bride  late  of  Rothsay. 
t  Rev.  Alex.  Stewart,  late  of  Cromarty,  son  of  Dr.  Stewart, 
—first  of  Moulin,  in  Athol,  and  latterly  of  the  Cannongate, 
Edinburgh. 

Dhomhsa  b'  aithne  do  bheusan, 
'N  uair  bha  sinn  le  chdile  glè  òg; 

Dhomhsa  b'  aithne  do  cheudfaith, 
A's  d'  fheartan  a  b'  eugsamhuil  glòir; 

Inntinn  fharsuing,  ro  shoilleir, 
Cridhe  dìreach,  gniomh  foilleil  nach  b'eòl. 

'S  bha  do  theagasg  's  do  bheusan 
Comhfhreagra'  r'  a  chèil'  air  gach  seòl. 

Glòir  dhaoine  a  bhuanachd 
Cha  d'  iarr  thu,  ged  fhuair  thu,  ged  mheal; 

0 1  b'  fhaoin  leat  mar  dhuais  i, 
Oir  b'  fhios  duit  nach  dual  dhi  gu  mair : 

Bha  do  dhùil  agus  t-fhiughair 
Ris  an  fhàilte  's  am  furan  a  fhuair, 

"  Gabhsa  fois  o  d'  uil'  shaothair, 
'S  meal  caidreamh  is  aoibhneas  an  Uain." 

Gaoir  do  phobuill  cha  'n  ioghn'  leam, 
Ga  d'  thasgadh  's  ga  d'  fhàgail  's  an  uaigh — 

An  gnùis  a  bhi  dubhach,    • 
'S  nadeòir  a  bhi  sruthadh  o  'n  grnaidh; 

'S  ionann  's  uain  air  an  spannadh 
0  'n  chìch  thug  dhoibh  bainne  is  lòn — 

0  chomunn  am  màthar, 
Bha  na  blàs  dh'oibh,  na  sgàth  dhoibh,  's  na  treòir. 

'S  co  ionann  's  sgaoth  bheachan 
A'  chreachadh,  's  a  spuinneadh  d'  am  maoin, 

Gun  dìon  air  an  aitreamh 
Thug  didein  a's  fasgadh  nach  b'  fhaoin; 

An  samhr'  air  dol  seachad, 
'S  an  geamhradh  a'  teannadh  'n  an  còir, 

'S  gun  fhios  c'  àit  an  cnuasaich 
A'  mhil  'thaisgear  suas  nan  tigh-stòir. 

'S  nior  leigeam  air  dichuimhn' 
Am  fìrean  bu  dìleas,  's  bu  chaoin, 

Chaidh  ri  dhùchas  'sri  shinnsear, 
'S  o  'n  cos-cheum  nach  deachaidh  a  thaobh,- 

An  Dòmhnullach  prìseil,* 
Tha  's  na  h-Innsean  gu  h-iosal  's  an  ùir, 

'N  a  chodal  an  Iosa, 
A  lean  e  gu  dìleas,  's  gu  dlùth. 

Bu  phailt  e  'an  saothair, 
Bu  shaoibhir  'an  gaol  e  's  an  gràs ; 

Bu  lochran  gun  smal  e, 
Bu  leòmhan  neo-ghealtach  gunsgàth.* 

Bu  rùmail  a'  chridhe, 
'S  bu  chaomh  e,  's  bu  duineil,  's  bu  bhlàth; 

Innsidh  Breatunn  's  na  h-Innsean, 
Gur  fìrinn  a  sgrìobh  mi  am  dhàn. 

Fhuair  gairm,  dh'  fhàg  do  dhùthaich, 
Is  stiùir  thu  do  chùrsa  thar  chuan ; 

Thuig  thu  'n  guth  thàin'  a'  d'  ionnsuidh ; 
B'  e  guth  fir  do  rùin  e  'sdo  luaidh: 

*'S  cha  d'  iarr  comhairl'  no  seòladh, 
Bho  fhuil  no  bho  fheòil  anns  a'  chùis; 

'S  dh'  fhàg  thu  coimhthional  brònach, 
D'  an  robh  thu  a'  d'  lòchran  car  ùin'. 

'S  bu  shoilleir  do  'n  Eaglais 
Gu'n  do  leugh  thu  do  dhleasd'nas  air  chòir, 

Gu'n  robh  d'fhearta  'comh-fhreagradh 
Do  'n  aobhar  bha  'd  bheachd  ioma  lò ; 

'S  fhuair  do  shaothair  a'  ghnùis  sin, 
B'  e  t-ùrnuigh,  's  do  dhùrachd  gach  tràth ; 

Ach  àireamh  do  sheula 
Cha  chunntar  gu  lèir  gu  là  bhràth. 


*  Mr.  Jolm  Macdonald,  late  Missionary  at  Calcutta,  son  ofthe 
late  Dr.  Macdonald  of  Urquhart. 
2 

'S  an  leig  mi  air  dichuimhn 
An  stoc  a's  an  fhriamhach  o'n  d'  fhàs 

Fear  nam  buadhan  bu  lionmhor, 
Bu  shaibhir  'an  gibhtean  's  an  gràs; 

An  t-athair  a  ghin  thu, 
An  teangair  bu  bhlasda  's  bu  mhò, 

'S  a  bu  drùightiche  teagasg' 
Thar  uile  luchd-teagaisg  a  lò. 

'S  ro  mhaith  chaidh  do  bhaisteadh 
Dofchòir  air  an  onair  a  fhuair, 

'N  uair  a  thubhairt  riut  Abstol, 
Seadh,  Abstol  na  h-Alba  mu  Thuath ; 

Bho  Thatha  gu  Cataobh, 
Feadh  gharbh-chrioch  na  h-Alba  gu  lèir, 

Ann  an  saothair  bu  phailt  thu, 
'Sbha'n  toradh  ro  phàilt  mar  an  ceudn'. 

Bu  dòmhail  na  slòigh  ud 
A  bhitheadh  'an  tòir  ort  gach  ceum, 

Thar  choilitean  a's  mhòr-bheann, 
A'  greasad  'nan  dròibhean  a'd'  dhèigh; 

'S  ioma'  ciontach  a's  truaghan 
Fhuair  fois  agus  suaimhneas  'n  am  feum, 

Bho  na  teagasgan  buadhach 
Bha  'sruthadh  o  fhuaran  do  bhèil. 

'Sged  bhitheadh  le  uamhas 
An  anam  fo  bhuaireas  aig  àm, 

An  cogais  'g  an  dìteadh, 
'Toirt  fianuis  gu'm  b'  fhìrinn  do  chainnt; 

An  sùil  ged  bhiodh  silteach^ 
An  cridhe  làn  trioblaid  a's  bròin, 

'S  ann  ni  b'  fhaisge  a  thigeadh— 
A  bu  dlùithe  a  theannadh  a'd'  chòir. 

Leis  an  lagh  bhiodh  tu  'dìteadh 
'Ga  fhosgladh  's  'ga  mhìneach'  gu  rèidh, 

Mar  so  'g  an  toirt  ìosal, 
'S  'g  an  spùineadh  d'am  fireantachd  fèin ; 

D'an  trusgan  'g  an  rùsgadh, 
A'  nochdadh  nach  b'  f  hiti  e  bonn  stàth — 

A'  dearbhadh  gu  soilleir 
Gu'n  robh  iad  fo'n  mhallachd  's  fo  bhàs. 

Am  fàgail  's  an  staid  ud 
B'  f  had  e  o  d'  chleachdadh  's  o  d'  ghnàth, 

Oir  gràdh  thug  do  pheacaich, 
'S  thug  fianuis  mu  thròcair  's  mu  ghràdh ; 

An  gràdh  ud  tha  sìorruidh, 
A  mhaireas  gun  sìoladh  am  feasd, 

'Muii-  mhòr  dheth  tha  'n  Iosa, 
'S  a  bhitheas  gu  sìor  ann  gun  cheisd. 

B'e  t'aoibhneas,  b'e  t'òran, 
Do  cheòl  e  bu  bhlasda  's  bu  bhinn, 

Bhi  'g  innseadh  do'n  deòraidh — 
Do'n  anam  'bha  leònt'  agus  tinn ; 

Gu'm  bheil  iochd  agus  tròcair 
'An  Iosa  gun  sòradh  's  gu  pailt, 

'S  gu'n  saor  e  gu  deònach 
Gach  anam  tha  brònach  's  an  airc. 

Bu  lèigh  thu  'bha  fiosrach 
Mu  lotaibh  na  coguis  's  a'  chrìdh', 

Bu  ldigh  thu  'bha  iochdmhor, 
A  labhradh  gu  macant'  's  gu  mìn ; 

A'  càramh  na  h-ìocshlaint 
A  bheir  buaidh  thar  gach  fiabhruis  a's  leòn, 

'Rinn  ceartas  a  riarach', 
'Sa  cheannaich  dhuinn  sìorr'achd  do  ghlòir. 

Bu  chomhairleach  glic  thu, 
A's  b'  iomadh  ort  comhairle  'dh'iarr, 

A's  gheibhte  iad  bichiont' 
'S  gach  cèarnadh  an  ear  a's  an  iar ; 

'S  iomadh  snuim  rinn  thu  fhuasgladh 
Do  anamaibh  'bha'n  cruaidhchas  's  an  daors', 

'S  tric  an  cam  rinn  thu  dìreach, 
An  garbh  rinn  thu  mìn  agus  caoin. 

'An  comunn  nan  uasal 
Bha  thu  uasal  a's  suairce  gun  cheisd  ; 

'An  cuideachd  nan  truaghan 
'Bhi  iorasal,  truacant'  do  theisd; 

Le  d'  mhodh  a's  le  d'  shuairceas 
'S  tric  a  fhuair  thu  an  cothrom  a  b'  àil' 

Gu  labhairt  mu'n  Uan  riù, 
Ged  uime  caoin  shuarrach  a  bha. 

B'  òg  a  chual'  mi  do  theagasg, 
Ged  bu  bheag  dheth  a  thuig  mi  d'a  bhrìgh, 

Gidheadh  thàin'  e  dhachaidh, 
A's  shàth  e  mar  shaighead  a'm'  chrìdh'; 

Rinn  an  dùrachd  a  nochd  tliu 
An  gràdh  a  bha'd  labhairt  'sa'd'  chainnt 

Orm  drùghadh  a  lean  rium, 
'S  am  bharail  a  leanas  gach  àm. 

Ach  chaidh  do  ghrian  fodha, 
Ar  leinne  gu  dearbh  motha  's  luath ; 

Mar  ghrian  feasgar  foghair 
'Na  deannaibh  a'  greasadh  do'n  chuan; 

Chaidh  fodha  gu  èiridh 
Le  aoibhneas  'an  iarmailt  na  glòir — 

Grian  òg  mbaduinn  cheitein, 
Nach  ceilear  le  neul  no  le  ceò. 

Do  choimeas  cha  'n  fhac'  mi — 
Do  choimeas  cha'n  fhaic  mi  gu  sìor; 

Fear  deas-bhriathrach,  smachdail, 
Fear  ceanalta,  cneasda,  a's  mìn : 

Cò  ghlacas  a'  chlàrsach 
'Bu  cheòlmhor  an  làimh  fear  nan  duan, 


25 

Bho  nach  faicear  gu  bràth  i 
An  deas  làimh  prìoinh  bhàrd  an  taobh-tuath ! 

Ach,  0 !  cuin'  a  sguirinn 
Do  m'  thuireadh,  do  m'  mhulad,  's  do  m'  dhàn, 

'N  an  ainmichinn  buileach 
Gach  curaidh  a  sgathadh  gu  làr? 

Bha  cuid  diubh  nan  ògain, 
Is  dealta  na  h-òig  air  an  gnùis, 

Fo  dhuilleach  bu  lòdail, 
'S  fo  'n  mheas  a  bu  bhòiche,  'sbu  chùbhr'. 

Cuid  eile  dhiubh  aosda, 
Fo  thoradh  ag  aomadh  gu  làr, 

'Siad  a'  feitheamh  na  h-uaire, 
Gun  eagal  no  uamhunn  roi'  'n  bhàs; 

Le  'n  lòchrana  soillse, 
A'  lasadh  's  a'  boilsge  gu  diau ; 

A'  feitheamh,  le  foighid, 
Gus  'n  gairmteadh  iad  dhachaidh  gu  Dia. 

B'  e'  m  peacadh  e  dhuinne 
Ar  mulad  gu'n  rachadh  thar  chòir, 

Ag  ionndrainn  nan  gaisgeach, 
Tha  'n  tasgaidh  car  tacain  fo  'n  fhòid ; 

Ged  chrion  iad,  ged  sheachd  iad, 
Thig  grian  orr',  thig  dealt  orr',  thig  lò : 

'S  gur  subhach  an  dùsgadh, 
'N  uair  ghairmear  o  'n  ùir  iad  gu  mòd. 

Ged  is  tosdach  gach  clàrsach, 
Bu  mhillse  's  bu  labhara  ceòl, 

'S  gu  measta  mar  dhànachd 
Na  dh'  f hàgadh  a  thàradh  nan  còir ; 

'S  ged  nach  faicear  na  reult'  ud 
A'  dealradh  'n  ar  speuran  ni  's  mò, 

'S  nach  cluinnear  na  bèil  ud, 
Bu  bhinn  leinn  bhi  'g  èisdeachd  gach  lò, — 

Cha  'n  fhàilnich  ar  misneach, 
Ged  lagaich  car  tiota,  car  uair, 

'N  uair  thàinig  oirnn  clisge, 
Is  iomadaidh  briseadh  bu  chruaidh ; 

Ar  n-acair  tha  cinnteach, 
Ar  tearmunn,  gu  cinnteach,  cha  bhreug; 

Faic  Iosa,  ar  n-ìobairt, 
Ar  ceannard  's  ar  dìdein  nach  trèig, 

'N  a  ghàirdein  tha  dìdein, 
Le  bhrataich,  gu  cinnteach,  bidh  buaidh ; 

'S  da  mhòrachd-san  strìochdaidh, 
'N  an  aimsir,  gach  tìr  agus  sluagh : 

Seadh,  fòs,  aig  a'  chosaibh, 
'Sìos  sleuchdaidh,  le  urram,  gach  glùn, 

'S  bidh  'n  aidmheil  ud  coitchionn, 
Gur  glòirmhor  a  choisinn  e  'chrùn. 


AN  TUIL. 

Tha  ghrian  anns  na  h-àrdaibh  ag  èiridh  gun  ghruaim, 
'S  an  saoghal  bu  shàmhach  a'  dùsgadh  à  shuain; 
Tha  ceòlrai  na  coille  a'  gleusa  'n  cruit  chiùil, 
Cur  failt  air  a  mhaduinn  le  aighear  a's  sunnd. 

Tha  maise  a'  chèitein  air  rèidhlein  nam  beann, 
Air  coille  nam  badan,  's  air  lagan  nan  gleann ; 
Sgaoil  samhradh  na  maise  a'  bhrat  air  gach  taobh, 
'S  air  aghaidh  a'  chruinne  tha  gean  agus  aoidh. 

Tha  choille  a'  liiba'  fo  dhrùchd  a'  mhìos  Mhàigh, 
#Barr-guchd  air  gach  fiìiran,  'sgur  cùbhrai'  am  fàil'; 
'S  am  barra  nan  ògan  tha  còisridh  nam  fonn, 
Le  'n  ribheide  ceòlmhor,  's  le  'n  òrain  nach  tròm. 

Tha  canach  air  mòintich,  tha  neònein  air  blàr, 
Tha  fiùrain  a's  ògain  gu  nòsar  a'  f às ; 
Tha  fochann  air  còmhnard,  tha  lòdail  gun  dith, 
Le  'phailteas  cur  sòlas  is  dòchas  's  a'  chrìdh'. 

Tha'n  ceannaich  r'a  cheannachd,  tha'n  treabhaich  ri  stà, 
Tha,upraid  is  iomairt  gun  tilleadh  'sgach  àit'; 
Tha  'm  buachail  gu  h-aotrom  ri  aodan  nan  càrn, 
Ag  iomain  nan  caorach,  'chruidh-laoigh,  a's  an  aiL 

A  mach  feadh  nam  bruachag,  a's  chluaintean  an  fheòir, 
A'  mireadh  's  a'  ruagadh,  gun  ghruaman  nan  còir, 
Tha  'n  comunn  is  beadraich,  clann  bheaga  mo  ghaoil, 
Gun  chùram  's  gun  eagal,  ri  cleasachd  neo-chlaon. 

Cia  nise  am  bagradh  a  chuireadh  oirnn  sgàth, 
'Thuirt  gu  'n  robh  'm  breitheamh  gu  'r  milleadh  gun 

bhàigh? 
E  sgeudaicht'  le  corruich,  's  le  torran  nan  spèur, 
Chuir  an  t-saoghail  am  mugha,  a  chruthaich  'e  fèin  ? 

Faoin  sgeul  gun  fhìrinn,  gu  cinnteach,  a  bh'  ann, 
A'  chuireadh  an  ìre  an  dìle  bhi  teann ; 
Tha  gach  nì  mar  bu  ghnà,  air  gach  làimh  agus  àircl, 
Bho  choidil  ar  sinnsear,  tha  gach  nl  mar  a  bha. 

'S  e  Noah  bha  baoghalta,  a  shaothraich  cho  dian, 
A'  sgaoileadh  an  fhaoin-sgeul  nach  fheud  a  bhi  fior, — 
A  sgap  a  chuid  stòrais,  gun  sòradh  gun  stàth, 
Air  obair  na  gòraich — bu  neònach  sud  dha. 

Cha  chuala  mac-samhuilt  an  naigheachd  ud  riamh ; 
'S  ciod  thuige  a  ghabhamaid  gealtachd  no  fiamh? 
An  t-slige  'sa'  chuach,  mu'n  cuairt  iad  fo  stràchd, 
Gu'm  b'  fhada  sud  uainne,  gach  smuairein  is  pràmh. 

Ach  ciod  so  a'  ghruamaich  a  chuartaich  a'  ghrian? 
Is  ciod  so  a  chuairt-ghaoth  tha  sguaba  nan  nial  ? 
"'Se  torman  a'  chaochain  o'n  aonach  a  t'-ann, — 
'S  e  anail  na  gaoithe,  o  chaoin  shlios  nam  beann." 

Tha  clanna  an  aighir  an  talla  a'  cheòil, 
Gun  chùram,  gun  eagal,  ri  beadradh  mu  'n  bhòrd. 
Tha  'chuirm  air  a  sgaoileadh,  a's  aoibh  air  gach  gnùis, 
;S  chaidh  cùrarn  an  t-saoghail  a  thaobh  a's  air  chùL 

Tha  'phìob  a's  an  fhidheal  gu  fileant  ri'  ceòl, 
Tha  'n  t-organ  's  a'  chlàrsach  gu  labhar  'n  an  còir; 
Tha  'n  t-òran  's  an  dàn  ann,  iiia  àbhachd  is  mùirn, 
Tha  'n  cupa  fo  stràchd  ann,  fealadha  agus  sunnd. 

Tha  'n  t-òganach  rìomhach,  's  an  rìbhinn  deas  ùr, 
Le  'n  càirdean,  's  an  dìlsean  gu  dìleas  r'  an  cùl ; 
A'  nasgadh  am  pòsadh,  le  deòin  an  luchd  gaoil, 
Tha  aighear  a's  sògh  ann,  tha  sòlas  a's  aoidh. 

Ach  dhorchaich  an  latha,  tha  'n  t-athar  fo  ghruaim, 
Tha  cuantan  a'  beuchdaich,  's  gur  dèistneach  am  fuaim ; 
Tha  'n  talamh  a'  clisgeadh,  's  a'  briosgadh  gu  'bhonn, 
Bhrùchd  an  cuan  thar  a'  chladaich,  le  sadraich  a  thonn. 

Chaidh  sgaoileadh  gu  h-obunn  's  a'  chomunn  bha  baoth, 
0 !  's  ìosal  an  cridhe  bha  mireag  ri  'n  taobh ; 
Ri  mionaid  na  h-uaire  ghlac  uamhunn  a's  fiamh 
An  saoghal,  mo  thruaighe !  dh'f  hàs  suarach  mu  Dhia. 

Tha  'n  t-uisge  a'  braonadh  's  a'  taomadh  gun  tàmh, 
Tha  'n  dìle  air  sgaoileadh,  a'  sgaoil'  air  gach  làmh, 
'Nuas  broilleach  gach  aonaich  a's  fraoch  bheanna  cas, 
Tha  'n  dìle  a'  brùchdadh  gu  dùmhail  's  gu  bras. 

Gu  ùrlar  gach  glinne,  o  fhireach  nam  beann, 
Tha'n  dìle  air  mhireadh,  a'  sireadh  gu  teann. 
Tha  caoirein  tha  cràiteach  gun  tàmh  a'  dol  suas, — 
Tha  'n  saoghal  'g  a  bhàthadh,  tha  'm  bàs  a'  toirt  buaidh. 

Tha  'm  bàs  ann  air  mhireadh,  a'  milleadh  's  a'  sgath, 
A  sàthadh  gu  'n  tioma  's  gach  cridhe  a  ghath ; 
Mar  iolair  an  fhàsaich,  le  àbhachd  gun  truas, 
Ag  òl  a  seachd  sàtìi  do  bhlàth-f huil  nan  uan. 

Tha  'n  dìle  a'  sgaoileadh  gu  h-aognuidh  's  gu  bras, 
An  dòchas  nach  faoin  e  gu  'm  feudar  dol  as! 
Tha  'n  òige  's  an  aois  ri  saothair  gun  stàth, 
A  glacaibh  an  aoig  ud  cha  saorar  gu  bràth. 

Nach  cruaidh  i,  a'  ghàir  ud,  tha  'n  dràst  a'  dol  suas, 
Ani  bas-bhualadh  cràiteach  'measg  gàrthaich  nan  stuagh ! 
An  glaodh  a's  an  iolach  tha  'srachdadh  nan  nial, 
Gun  dòchas,  gun  fhiughair  ri  furtachd  o  Dhia. 

'■'An  cluinn  thu  sinn  idir,  am  fidir  ar  càs? 
'N  do  dhiùlt  thu  gu  tur  sinn,  'n  do  liubhair  gu  bàs  ? 
A  sruthaibh  do  chorruich  an  òl  sinn  gu  sìor? 
Do  bhagràdh,  mo  thruaighe !  ged  bu  chruaidh  e  gu  'm 
b'  f hior. 

"Gur  ceart  i,  ar  binne,  0!  's  cinnteach  gu  leòir, — 
Air  Dia  rinn  sinn  dimeas — an  dimeas  bu  mhò ; 
D'a  thoil  cha  do  striochd  sinn — mheas  fhìrinn  mar  sgleò — 
B'  e  ar  dia  ar  toilinntinn — ar  n-iodhal  ro  mhòr. 

"Tha'm  fìrean  a  chreid  thu,  's  a'  chuideachd  maraon, 
A'  ghluais  ann  a  d'  eagal,  's  a  sheas  air  do  thaobh, 
An  tearmunn  na  h-àirce,  gun  sgàth  is  gun  fhiamh, 
Roi'  dhoinionn  nan  àrd-bheann  is  àrdan  nan  sian." 

Tha  'n  dìle  a'  sgaoileadh,  a'  sgaoileadh  gu  bras, 
Thar  broilleach  gach  aonaich  a's  faoin  bheanna  cas ; 
Thar  fireach  gach  monaidh,  a's  slinnein  nam  beann 
Tha  'm  bùrlam  a'  dòrtadh,  a'  dòrtadh  na  dheann. 

Tha  na  h-eòin  bheaga  bhòidheach,  bu  cheòlmhor  's  a' 

choill, 
Gun  iomradh  air  òran  fo  dhòltrum  is  oillt ; 
Tha  'n  spionnadh  'g  am  fàgail,  cha  dàn  dhoibh  bhi  buan, 
Tha'n  nid  bheag  's  an  àlach  a'  snàmh  air  a'  chuan. 

Tha  'n  leòmhan  a  b'  alluidh,  's  madadh  alluidh  nan  càrn, 
Tha  sionnach  an  t-saobhaidh,  a's  maoisleach  a  chà'ir, 
Tha  damh  a'  chinn  chabhraich,  a's  earbag  nan  tom, — 
An  comunn  a'  chèile,  dol  eug  feadh  nan  tonn. 

0 !  's  cianail  a'  ghàir  ud,  's  gach  ait  agus  taobh, 

'S  is  cruaidh  i  an  spàirn  gu  tàradh  o  'n  aog; 

Tha  gach  ainmhidh  fo  èislein,  gach  creutair  fo  ghruaim, — 

Tha  'n  t-uisge  ag  èiridh,  ag  èiridh  'na  cruaich. 

Tha  'n  treun  a  bha  gaisgeil,  tha  'n  lag  a  bha  caoin, 
Tha  'n  t-òg  a  bha  sgairteil,  an  glacaibh  an  aoig ; 
Tha  'mhàthair  's  am  macan  a'  greasadh  gu  teann, 
A'  streapadh  's  a'  dìreadh  gu  cìrein  nam  beann. 

B'i  iomairb  a'  chruadail  gun  bhuaidh  leatha  bh'ann, 
Tha  'n  t-uisge  a'  bualadh  ri  cruachaibh  nam  beann ; 
Tha  'n  tuil  air  iom-sgaoileadh  air  raon  agus  blàr, — 
Thar  àirde  gach  monaidh  tha  'tonnan  toirt  bàrr. 

Tha  'n  cath  air  dol  seachad,  an  cath  ud  bu  chruaidh, 
A's  shìolaidh  an  eubhach  bu  dèist'neach  car  uair : 
An  tuil  bhuail  a  basan,  le  aiteas  a's  fonn, 
Ag  eubhach  buaidh  chaithream,  's  an  talamh  fo  'bonn. 

Faic  toradh  a'  pheacaidh,  's  a'  bhreitheanais  chruaidh ; 
Faic  paoimhneas  a's  càirdeas  an  Ard-Righ  d'  a'  shluagh : 
An  ciontach  tha  bàite,  rinn  tàir  air  a'  chòir, 
Am  fìrean  tha  sàbhailt,  thug  gràdh  dhi  le  deòin. 

Is  faic  i  an  Airc'  air  bharra  nan  sùgh, 

Gun  chombaist,  gun  acair,  gun  acfhuinn,  gun  siùil, 

A'  gabhail  a  cùrsa  fo  stiùradh  Mhic  Dhè, 

'S  i  torrach  le  dòchas  an  òg  chruinne  chè. 


LATHA   NOLLAIG. 

Caomh  fhàilt  ort  a  latha — a  latha  mo  rùin — 

A  latha  uil'  airidh  air  moladh  a's  cliù ; 

A  Nollaig  ged  's  doilleir  leam  'soilleir  do  ghnùis, 

'S  ro  aoibhneach  do  sgeula  do'n  eùslan  's  do'n  chiùirt'. 

'Ur  cleasachd  's  'ur  gòraich  cha  bhòidheach  leam  fhìn, 
'Ur  dannsa  's  'ur  ceòl  cha  deònach  gu  cinnt' ; 
'Ur  sùgradh,  'ur  mànran,  's'ur  n-àbhachd  ro  bhaoth, 
Le  m'  chridhe  tha  tàireil,  's  cha  'n  àraich  dhoibh  gaol. 

Ge  d'  nach  taitneach  le  m'  chrìdh-sa  ceòl  fhidhlean,  as 

theud, 
Ge  d'  nach  blasda,  's  nach  binn  e  's  an  tiomsa  le  m'  chrè ; 
Tha  ceòl  tha  ro-thaitneach  do  m'  bhlas-sa  san  lò, 
Bheir  sòlas  do  m'  aigne  am  fad  bhitheam  beò. 

Tha  naomh  cheòl  a'  bualadh  mo  chluasan  gu  h-àrd, 
Guth  molaidh.ro  uasal  bhios  buan  anns  gach  àit: 
"Mòr  ghlòir  anns  na  h-àrdaibh  do  Ard-righ  na  glòir, 
Air  talamh  caomh  shlàinte  do'n  chràiteach,  'sdo'n  leòint.' 

'N  diugh  thùirling  feachd  aingeal  o  thalla  na  glòir, 
'Nan  culaidhibh  geala,  le  farum,  'sle  ceòl; 
Air  faiche  Bhetlehem  0 !  b'èibhinn,  's  bu  ghrinn, 
Ard  fharum  an  teudan — an  sgeul  bu  ro  bhinn. 

'N  diugh  rugadh  dhuibh  Slàn'ear  'am  fardoch  na  sprèidh, 
A  lùchuirt  cha  'n  àluinn,  ge  b'  àghmhor  i  'n  nèamh: 
'S  mar  chomhara  gheibh  sibh  an  leanabh  ro  naomh, 
'Sa  mhàthair  dha  'm  fagus,  am  prasaich  nach  caomh. 

Feuch !  acair  mo  dhòchais,  mo  shòlais  's  mo  shìth ! 
M'  àrd  aoibhneis  fàth  m'òrain,  mo  ghlòir  e  gu  cinnt'; 
Mo  dhìdean  fo  thruaighe,  gach  uair  e  's  gach  linn, 
'S  an  ìoghnadh  a'm\chluais-sa  a  luaidh-san  ge  d'  's  binn ! 


DI-DOMHNUICH  CASG. 

Ceud  fàilt  ort  a  mhaduinn,  a  mhaduinn  an  àigh — 
'Chaomh  mhaduinn  gun  ghruaman,  gun  smalan,  gun 

bhruai'lean, 
Ghlan-rosgaibh  gun  smuairean,  làn  uaisl'  agus  'gràidh ; 
Dùisg  aoibhneas  neo-thruailli'  mhaireas  buan  gu  là  bhràth. 

Biodh  do  ghrian-sa  le  h-aoibhneas  a'  boillsgeadh  'sa  dears', 
A  fògradh  's  a'  fuadach  gach  ceathach  a's  gruamaich' 
0  gach  cridhe  tha'n  cruadal  fo  uamhunn  a'  bhàis — 
Dhoibh  innis  gu'n  d'  bhuadhaich  an  t-Uan  anns  a'  bhlàr. 

0!  giùlain  an  sgeulsa  do'n  euslan  bhochd,  thruagh; 
Dha  aithris  le  ririnu,  dha  aithris  le  cinnte, 
Gu'm  bheil  slàinte  'an  Iosa  o'n  mhilltear  's  o'n  uaigh, 
Do  bhraighdibh  bochd,  dìblidh,  fo  bhinne  ro  chruaidh. 

Dha  innis  ge  d'  shàraich  car  tràth  e  na  slòigh, 

Ge  d'  dhiùlt  iad  le  tàir  e,  ge  d'  mhaslaich,  ge  d'  nàraich, 

Ge  d'  dhìt  iad  gu  bàs  e  le  tàmailt  's  a'  mhòd, 

Gu'n  d'  èirich  an  àird  e  le  slàinte  's  le  glòir. 

Dha  innis  gu'm  fac  thu  sàr  ghaisgeach  nam  buadh, 
A'  mosgladh  's  a'  dùsgadh  o'n  chadal  bu  chiùine ; 
Mar  a'  mhaduinn  a  ghnùis  gheal  gun  smurnein,  gun 

ghruaim, 
Gu'n  'chreachadh,  's  gu'n  'spùineadh  an  ùir  leis  'san  uaigh. 

Dha  innis  gu'm  fac  thu  an  gaisgeach  nach  fann, 

Ag  èiridh  gu  buadhach,  ag  èiridh  gun  ghruaman, 

'N  dèigh  bràighdean  bochd  truagha  'shaor  fhuasgladh  à 

fang. 
O'n  bhàs  a's  o  thruaill'eachd  le  buaidh  chath  gun  taing. 

Dha  innis  gu  sìorruidh  gur  h-e  'n  grian  e  's  an  ròd, 
Gur  h-e  'n  dìdein  gach  là  e,  gur  h-e  'n  Slàn'ear  gu  bràth  e, 
Gur  h-e  'n  gaisgeach  nach  cearr  e  'n  àm  gàbhaidh  no  bròin, 
'S  nach  dìobair  gu  bràth  e  gus  'n  tàrr  iad  gu  glòir. 

Nach  aithris  thu'n  sgeulsa  le  èibhneas  a's  mùirn, 
Nach  aithris  gu  luath  e  do'n  lag-chridheach  thruagh  e, 
Ge  d'  thionndar  's  an  uaigh  e  gu  truaill'eachd  a's  smùr, 
Gu'n  èirich  's  gu'n  gluais  e  'nìos  uaipe  le  sunnd. 

Mar  chaoin  mhaduinn  shamhraidh  gu'n  dealraich  a 

ghruaidh, 
Mar  chaomh  mhaduinn  chùbhraidh,  mar  mhaoth  mha- 

duinn  dhriichda, 
Gu'm  b'i  aogasg  a  ghnùise  guri  chùram,  gun  ghruaim, 
Gu'n  èirich  le  sunnd  e,  le  mùirn  e  's  le  buaidh. 

Dha  innis  ge  d'  's  duaichnidh  gnùis  uaine  a'  bhàis, 
Ge  d'  's  ogluidh  a  shealladh,  ge  caol-shuileach  scallach, 


Ge  aognaidh,  ge  alluidh,  ge  sceannach  gun  àgh ; 
'S  ge  d'  bhuadhaich  car  sealain  nach  meai  e  am  blàr. 

Dha  innis  ge  d'  rùisg  e,  ge  d'  spùinn  e  do  ghruag, 
Ge  d'  chaith  e  gu  d'  chùl  thu,  ge  d'  thaisg  e  san  ùir  thu 
Ge  d'  thionndar  gu  smùr  thu,  gu  h-ùir  a's  gu  luathr' 
Gun  creachar  d'a  chliù  e  's  gu  'n  spùinear  d'a  bhuaidh. 

0 !  's  binn  leam  r'a  èisdeachd  do  sgeul-sa,  a  lò, 

0 !  's  taitneach  a'  m'  chluais  e,  's  ro  bhlasda  gach  uair  e, 

0 !  cluinneam  gu  buan  e  a  gluasad  'am  chòir, 

Gun  cluinneam  le  buaidh  e  ga  luaidh  ann  an  glòir. 

Gus  am  faic  mi  mu  'm  choinneamh  naomh  chomunn  nam 

buadh, 
Gus  an  cluinn  mi  gu  h-àrd  e  o  'm  billibh  's  o'n  clàraibh 
Am  fonn  ud  ro  àluinn  leam  's  gàrdhach  gach  uair, 
Gu  'n  d'  chreachadh  le  m'  Slàn'ear  am  bàs  a's  an  uaigh. 


AN  CRIOSDUIDH  AIR  LEABAIDH  A  BHAIS. 

Soraidh  leat  a  shaoghail 

Ni'n  caoineam  idir  thu  : 

Ged  bu  mhòr  mo  ghaol  ort 

'Sge  b'  aobhach  leam  do  ghnùis; 

Bha  uair, — ach  rinn  i  caochladh 

Bha  d'  aogas  is  do  dhealbh, 

Am  bheachd  ro  mhaiseach,  ghaolach, 

Ach  chaochail  i  as  dh'  fhalbh. 

'N  am  bheachd,  an  tùs  mo  làithean, 
Bu  chàirdeil,  blàth,  ro  chùbhr', 
T'  anail  chaoimhneil,  chàirdeil, 
Do  'm  fhàilteachadh  le  sùnnd ; 
Ach  dhomhsa  bu  neo-dhìleas, 
Neo-fhìrinneach  a  glòir; 
'S  bu  domblasda  a  mìlseachd 
A  dh'aindeoin  brìodal  beòil. 

A'  d'  thobraichibh  a  b'ùrair — 

A'  d'  shruthaibh  siùbhlach,  dian, 

Do  dh'  òl  mi,  cridheil,  sunndach, 

Car  ùine  mar  mo  mhiann ; 

'S  ge  b'  bhlasda  leam  mar  bhùrn  e, 

'Sge  b'ùrar  e  do'm  bheul; 

Do  tharruing  mi  do  m'  ionnsuidh 

A'  ghrùid  maraon  ris  fèin. 

A  bheantaidh  corrach,  àrda — 

A  ghleantaidh  àluinn,  gorm : 

Soraidh  agus  slàn  libh 

Tha  trà  dhomh  nis  bhi  falbh ; 

'S  ged  sgàilear  sibh  o  m'  shùilean, 

Le  ceathach  dùmhail  bàis, 

Cha  tuir  mi  sibh  's  cha'n  ionndrainn 

Tha'm  fhradharc  dùi'ch'  is  fearr. 

'San  uair  so,  ged  nach  èisd  mi, 
Bi  d'  ghuthsa,  'Dhè,  a'd'  chùirt, 
'S  do  mholadh  ged  nach  seinn  mi, 
Le  d'  phobull  mar  mo  rùn ; 
Cha  bhi  mi  dubhach,  deurach, 
Fo  èislein  no  fo  bhròn, 
Oir  cluinnidh  mi,  a's  èisdidh 
Do  cbliùsa  Dhè  an  glòir. 

Tha'm  feasgar  orm  a'  ciaradh, 
'S  mo  ghrian  a'  triall  tre  neòil; 
Tha  'n  oidhche  orm  ag  iadhadh 
A's  siorruidheachd  'a  m'  chòir, 
'S  ge  eagallach,  le  'umhais 
Tha'm  bàs  'san  uair  do'n  fheòil ; 
Tha  gàirdean  treun  'g  am  chuartach', 
'S  am  buachaille  am  chòir. 

Fàilte  ort  a  shiorruidheachd, 
A  là  neo-chriochnach  buan, 

A  chuain  gun  tràigh,  gun  lionadh 
Se  'm  iarrtas  dian  'san  uair, 
Mo  bhrèid  's  mo  sheòl  a  sgaoileadh, 
'S  air  d'  uchd  nach  traoigh  bhi  'snàmh, 
Gus'  n  ruig  mi  'n  caladh  aobhach 
'Sa  'm  bheil  m'  Fhear-gaoil  a'  tàmh. 


UISGE  NA  BEATHA. 

Taisb.  xxii.  1, 

'S  e  Eòin  f  huair  an  sealladh — 
An  sealladh  ro  ghràsmbor  ; 
An  sealladh  do  labhairt — 
An  sealladh  ro  àghmhor ; 
'N  uair  o  chathair  na  Trianaid, 
'Na  fhianuis  's  na  làthair 
'Bhrùchd  uisge  na  h-abhunn 
'S  am  bheil  gianadh  a's  slàinte. 

An  abhainn  neo-thruaillidh 
'N  am  buadhan  nach  fàilnich, 
Guu  ghoinne  air  uisg'  innt' 
'N  tart  earraich  no  samhraidh ; 
Na  h-ìocshlainte  dhrùighteach 
'Dh'anam  ciùirte  a's  cràiteach, 
'Ni  ghlanadh  a's  ionnlad, 
A's  iompach'  gu  slàinte. 

'S  cha  shruthan  beag,  suarrach, 

'S  uisge  ruadh  troimhe  chèil'  ann, 

Na  tàchar  dubh  mòintich ; 

Gun  bheò-shlaint,  gun  èifeachd, 

Losgain  'g  iomairt  an  smàg  ann, 

'S  nithibh  grannda  a's  dèistineach, 

Ach  fior-uisge  fallan,  gun  ghaine,  gun  c^iric. 

'S  ionann  's  tobar  nan  gleanntan, 
'S  nam  beanntainean  fàsail, 

Nach  tiormaich  's  an  t-samhradh, 

Ge  d'  thig  cranntachd  a's  blàths  oirnn ; 

A  bhrùchdas  gun  ghoine, 

Mar  ghloine  cho  àillidh 

An  tobar  o'm  bruchd  sud, 

Am  bùrn  a  tha  slàinteil. 

A'  chuisle  bheò,  fhallain 
'M  bheil  anam  a's  tàbhachd, 
'Chasgadh  ìota  gach  cridhe 
'Tha  tioram  a's  tràighte; 
A  mhaireas  gu  sìorruidh 
'N  a  h-ìocshlainte  ghràsmhoir, 
Ag  ùrach'  a'  chridbe 
Gus  'm  brisear  fo  bhlàth  e. 

Tha  'n  abhuinn  so  'treòrach' 

Do  'n  mhòr  chuan  o'n  tàinig; 

An  cuan  sin  gun  chladach, 

An  cuan  sin  gun  tràghadh, 

An  cuan  sin  gun  lìonadh, 

Cuan  sìorruidh  a'  ghràidh  sin, 

'Tha  neo-chriochnach  's  an  Diadhachd 

'S  tha  'n  Criosd  'na  mhuir  shlàinte. 

Tha  'm  beò-uisgs'  le  'fheartan 
Air  a  thairgse  gu  saibhir 
Do  gach  anam  'tha  tartmhor, 
Do  gach  neach  leis  an  àill  e, 
0 !  thigibh  a's  faicibh, 
0!  blaisibh,  a  chàirdean, 
0 !  òlaibh  gu  pailt  dheth, 
0 !  gabhaibh  'ur  sàith  dheth. 

An  caithear  'ur  maoin  leibh, 
Air  plaosgaibh  bochd,  falamh  ? 
C'arson  'ur  ro  shaothair, 
Air  faoineis  neo  mhaireann  ? 

Eisdibh  riumsa  le  dùrachd, 

Cuiribh  ùigh  ann  am  ghealladh, 

'S  bidh  mi  'm  dheoch  a's  'am  bhiadh  dhuibh, 

Gu  sìor  a  bhios  maireann. 

Cha  'n  'eil  tobar  's  an  t-saoghal 
Nach  traoigh  a's  nach  fàilnich; 
Cha  'n  'eil  cìoch  nach  'eil  seasg  ann 
'N  uair  a  dhruideas  am  bàs  oirnn — ■ 
Cha'n  'eil  saibhreas  no  beairteas, 
Cha  'n  'eil  maise  no  tàbhachd, 
Cha  'n  'eil  inbhe  no  urram 
Gu  buileach  nach  bàsaich. 

Cha  toir  thu  do  d'  bheairteas, 
Aon  dadum  fo'n  f hòd  leat ; 
'S  cha  dean  e  do  sheasamh 
'N  uair  ghreasar  gu  mòd  thu : 
Cha  chlaonar  am  Breitheamh 
Bho  shlighe  na  còraeh ; 
'S  cha  chàm  e  an  dìreach 
Air  mhìltean  do'n  òr  dhearg. 

Air  gach  cusbair  's  an  t-saoghal 
Thig  caochladh  gu  h-aithghearr ; 
'S  mairg  a  bheireadh  a  ghaol  doibh 
'S  nach  f haod  iad  bhi  maireann ; 
'N  uair  nach  'eil  annt'  ach  faileas 
A^dh'aindeòin  am  bòichead ; 
'S  a  mhillear  iad  baileach 
'N  uair  thàrlas  am  mòd  oirnn. 

'S  mairg  a  dheanadh  a  thaisgeach 
Do  dh'aitreibh  cho  fàilneach; 
Do  dh'aitreibh  cho  suarrach 
'N  àm  cruadail  a's  gàbhaidh : 
'S  mairg  a  chàrnadh  a  stòras 
'S  an  t-òr  d'am  bheil  gràdh  aig, 

Ann  am  bothan  cho  breòite, 
'An  tigh-stòir  cho  neo-shàbhailt'. 

Tog  t'inntinn  gu  h-eallamh 
O'n  talamh,  do  dhùchas, 
'S  na  bi  air  do  mhealladh 
Le  barail  gur  fiù  e ; 
Oir  meallar  gu  brònach 
A'd'  dhòchas  'sa'd'  dhùil  thu, 
'S  mu  gheall  e  dhuit  sòlas 
Bheir  dòlas  nach  sùgradh. 

^N  uair  dhlùitheas  am  bàs  ort 
'S  beag  's  f heaird  thu  's  an  uair  sin 
An  saoghal  le  'chàirdeas, 
'S  gach  àgh  tha  mu'n  cuairt  air; 
Cha  cheannaich  e  sìth  dhuit, 
Na  loc-shlàinte  bhuadhaich, 
'S  cha  'n  fhuadaich  le  'bhriodal 
Geilt-chrìdh'  uait  is  uamhunn. 

0 !  Ard  Righ  na  glòire, 
Le  deòin  cròm  do  chluas  rium, 
Le  d'  spiorad  d'  an  treòrach' 
Thoir  eòlas  do'n  t-sluagh  ort : 
Dùisg  ìota  'n  an  anam 
Nach  fannaich  's  nach  bàsaich, 
Gus  an  caisgear  gu  baileach 
'An  abhuinn  do  ghràidh  e. 


CRAOAH-SGAOILEADH  AN  T-SOISGEIL 
'am  morthiu  agus  eileanan  na  gaedhealtachd. 

Tlia  sgeul  'ga  sheanachas  air  feadh  nan  garbh-chrioch, 
'S  cha  sgeul  tha  searbh  e  gun  tairbh',  gun  bhrlgh; 

Cha  sgeul  gun  bhlas  e,  cha  sgeul  gun  snas  e, 
Ach  sgeul  ro-thaitneach  'cur  neart  'sa'  chrìdh': 

Cha  sgeul  no  eachdraidh  air  spuinn  no  creach  e — 
Cha  sgeul  air  gaisgeadh,  no  taip,  no  strì ; 

'S  cha  sgeul  air  caonnaig,  no  liodairt  dhaoine, 
An  sgeul  ro  aobhach  tha  sgaoil'  's  an  tìr. 

'S  e  sgeul  a's  binne,  's  e  sgeul  a's  grinne 

Tha  'm  beul  gach  fiue  'an  Innsegall ; 
An  sgeul  tha  'n  dràsda  aig  lag  a's  làidir, 

A  sgaoil  's  gach  àite  a  bhos  a's  thall : 
'Cur  neart  'an  càileachd,  's  ag  aiseag  slàinte 

Do  dhaoine  sàruicht'  le  euslaint  chruaidh; 
Ag  aiseag  sìth  dhoibh,  's  a'  f  ògradh  strì  uath', 

'Am  briathran  mìne,  ro  shìobhalt',  shuairc'. 

Bu  bhochd  ar  càramh  'n  ar  n-uain  gun  mhàthair, 

'Sìor  dhol  air  f àrsan  o  'r  leas  's  o  'r  sìth ; 
Gu  doilleir,  ànnrach,  a'  siubhal  fàsaich, 

Gun  ionad  tàmha,  gun  àite  dìon ; 
Air  uideal  daonann,  'sìor  dhol  air  faontra, 

Gun  iùil-fhear  gaolach  ag  aom  'n  ar  còir, 
A'  nochdadh  gràdh  dhuinn,  'sa'  deanamhbàigh  ruinn, 

A'  strì  gu  'r  sàbhal'  o  'r  nàmhaid  mòr. 

Bu  bhuan  ar  n-oidhche,  gun  reul  'toirt  soillse, 

'N  uair  bhruchd  oirnn  boillsgeadh  o  ghrian  an  àigh ; 
Bu  bhuan  ar  geamhradh,  ach  thàin'  an  samhradh, 

'S  bidh  meas  nach  gann  air  gach  crann  a's  blàr ; 
Luidh  dubhar  's  ceò  air  gach  àrd  a's  còmhnard, 

Bu  chianail,  brònach  ar  dòigh  's  ar  càs, 
Air  bheagan  eòlais,  air  bheagan  dòchais, 

A  bheireadh  sòlas  ri  dòruinn  bàis. 

Ach  nis  o'n  dhealraich  caomh  ghrian  an  àigh  oirnn, 
Thig  latha  's  f hearr  oirnn  le  blàth's  a's  sìth ; 

Thig  solus  uaipe  a  sheòlas  suas  sinn, 

Le  blàth's  a  dh'fhuadaicheas  fuachd  o'n  chrìdh' : 

Bidh  'n  cridhe  seachdta,  an  cridhe  meata, 
An  cridh'  a  chleachd  'bhi  gun  neart  gun  chlì — 

Mar  chraobh  'san  t-samhradh  air  triall  do'n  gheamh- 
radh, 
Le  meas  nach  gann  oirr',  's  cha  'n  fhann  a  bhrìgh. 

Bidh  snuagh  air  aonach,  bidh  feur,  bidh  fraoch  ann, 

Bidh  trusgan  caoin  air  gach  aodan  lòm ; 
Bidh  sgeadach'  uain'  air  gach  àite  duaichnidh, 

Bidh  aoidh  a's  snuagh  air  gach  glaic  a's  tòm : 
Bidh  'm  fonn  nach  gèilleadh  do  lòn  'n  a  sheusan, 

Ach  luibhean  breuna  gun  fheum,  gun  stàth, 
'Toirt  stràchd  nach  suarrach  do  thoradh  luachmhor, 

'S  an  àm  am  buainear  e,  'nuas  gu  làr. 

Bidh  'm  fonn  bha  tartmhor,  ge  d'  thigeadh  dealt  air, 

A'  brùchd  gu  pailte  le  uisge  beò; 
'Na  shruthain  shiùbhlach  a's  iad  ag  ùrach' 

Gach  lusan  cùbhraidh  a  chaill  an  deò: 
Tha  beatha  's  tàbhachd  's  an  uisg'  nach  fàilnich — 

Tha  neart  a's  slàint'  ann  gu  bràth  nach  trèig; 
Cha  reodh  an  geamhr'  e,  's  cha  deubh  an  samhr'  e — 

Ki  teas  no  cranntachd  cha  tèid  e  eug. 

'S  am  fonn  bha  fuaraidh,  a  ghnàth  fo  ghruaman, 

Thig  caochladh  luath  air  o  fhuachd  gu  blàth's; 
Thig  teas  o  'n  ghrèin  air  a  bheir  gu  feum  e, 

A  bheir  air  gèilleadh,  's  cha  bheag  an  stràchd : 
Bidh  prìomh  gach  pòir  ann,  bidh  eruinneachd  's  eòrn' 
ann, 

Na  h-uile  seòrsa  ach  pòr  gun  bhrìgh ; 
'S  'n  uair  thig  an  tuath'nach  'an  àm  na  buana, 

Cha  bhi  gnè  ghruamain  's  an  uair  'na  chrìdh'. 

Mar  sgiobadh  bàtaidh  feadh  thonnan  gàbhaidh, 
Gun  stiùir,  gun  ràmh  ac'  gu  snàmh  gu  tìr; 

Gun  chairt  'thoirt  iùil  doibh,  gun  reul  gu'n  stiùireadh 
Gu  cala  rùnach  nan  ciùin  uisg'  mìn; 

'Am  builsgein  oidhche,  gun  dearsadh  soillse, 
Làn  geilt  a's  oillte  le  cridhe  brùit'; 

Bha  Clann  nan  Gàedheal  ùin'  fhad  air  annradh, 
Ach  bhris  an  là  orr',  's  tha  'n  tràigh  dhoibh  dlùth. 

Tha  'n  cala  prìseil,  an  cala  rìoghail, 

Cala  sìochail  nam  mìn  uisg'  ciùin — 
An  cala  luachmhor,  gun  stoirm,  gun  bhruaillein, 

A'  teachd  's  an  uair  so  'am  beachd  an  sùl ; 
A's  air  an  tràigh  ud  tha  'n  comunn  gràdhach — 

Buidheann  àluinn  mo  ghràidh  's  mo  rùin, 
A'  smèid  le  'n  làmh  oirnn,  's  le'n  sealladh  'g  ràdh  ruinn, 

"Grad  thigibh  'n  càirdeas  Ard  Bìgh  nan  dùl." 


AM  BOGHA-FROIS. 


A  chusbair  àluinn,  ghràsmhoir,  òrbhuidh, 
Urrais  àird  air  slàint'  a's  còmhnadh, 
Biodh  t'  f  hiamh  ghàire  ort  an  còmhnuidh — 
Seall  'an  gràdh  orm  ri  uchd  dòruinn. 

'N  uair  a  reubas  stoirm  an  t-athar, 
'Cur  nan  dùil'  air  mhire-chatha, 
'Luidheas  oidhch'  air  uchd  an  latha, 
Faiceam  soillse  do  ghnùis  f  hlathail. 

Cuir  an  cèill  dhomh,  'theachdair'  dhìleis, 
Gealladh  aoibhneach*Dhè  na  firinn ; 
Innis  dhomh  am  briathraibh  mìne, 
Chaoidh  nach  sgriosar  sinn  le  dìle. 

^N  uair  chithear  thu,  a  dhrochaid  bhòidheach, 
Crocht'  os  cionn  nan  tuilte  mòra, 
Seallams'  ort  's  an  àm  le  sòlas 
Mar  an  ròd  gu  rìoghachd  na  glòire. 

Seallam  ort,  a  choroin  sgiamhaich, 
Mar  roi'-earlais  air  Mac  Dhia  dhuinn, 
'Chleith  san  fheòil  àrd  ghlòir  a  Dhiadhachd, 
Ei  'n  sìor  sheallam  ri  àm  diachuinn. 

'N  uair  bha  mi  'm  leanabh  eatrom,  gòrach, 
'Dearc'  le  h-ìoghnadh  air  do  bhòichead, 
Dh'innseadh  dhomh,  mar  sgeul  gun  sgleò  e, 
Na  'n  glacainn  thu  gu'm  meallainn  stòras. 

0  raon  gu  raon  's  tric  chuir  mi  'n  ruaig  ort, 
'San  dòchas  bhaoth  gu'n  d'thugainn  buaidh  ort; 
Ach  char  a's  mheall  thu  mi  ga  m'  bhuaireadh, 
Mar  iomad  faileas  faoin  o'n  uair  sin. 

Ach  ged  'mheall  thu  mi  a'm'  bharail, 
'S  nach  do  chum  thu  rium  do  ghealladh, 
Ged  a  chaochail  glòir  do  ghathan, 
'S  ged  a  sgaoil  iad  feadh  an  athair, — 

Dearcam  ort,  's  na  ceileam  uam  e, 

'N  Ti  nach  trèig  mi  ri  uchd  cruadail — 

?N  Ti  bheir  slàinte  dhomh  a's  sòlas, 

'S  leis  nach  meallar  'chaoidh  mi  'm  dhòchas. 

'N  uair  bhios  tuiltean  'brùchd  air  m'  anam, 
'S  tonnan  buaireas  a'  dol  tharam ; 
Le  sùil  creidimh  riut  'an  còmhnuidh, 
Ios'!  bi  dhomhs'  a'd'  bhogha  dòchais. 


AN   NEOINEIN. 

1 A  neòinein  bhàn  a's  àillidh  snuadh/ 

Le  crìdh'  nach  f uar  ort  dearcam  dlùth ; 

Tha  geal  a's  dearg  'comh-ghleachd  a'd'  ghruaidh, 

'S  is  doirbh  r'a  luaidh  gach  buaidh  tha'd  ghnùis. 

'S  tu  lus  a's  àilt'  tha  fàs  air  raon, 
Mar  òigh'  gun  ghaoid  do  chaoin  chruth  bàn ; 
Gu  nàrach,  gràdhach,  màlda,  maoth, 
Dearg-bhileach,  caoin-gheal,  aoidheil,  tlàth. 

Am  maduinn  chiùin-ghil,  chùbhraidh,  chaoin, 
Mar  neòinein  maoth  air  raon  nam  blàth : 
Do  ghrian  nan  gath  le  barrachd  gaoil 
A  sgaoil  a  chaoin  uchd  gaolach,  tlàth. 

Mac-samhailt  so  do  ghrian  nan  gràs, 
Le  barrachd  gràidh  'an  càirdeas  dlùth, 
Air'm'  anam  'dearsadh  'ghathan  blàth, 
A's  dhasan  ìocam  gràdh  a's  cliù. 

A's  ge  d'  thig  dubhar  air  mo  là, 
Car  tràth  ge  d'  shnàmh  mo  ghrian  tre  neòil, 
Mar  neòinein  maoth  ge  d'  fhaigheam  bàs, 
'S^ge^d'  shearg  mo  bhlàth  car  tràth  fo'n  fhòid, 

Orm  ruigidh  earrach,  drùighidh  màrt, 
Le  dealta  tlàth,  's  le  gathaibh  caoin ; 
Orm  dearsaidh  grian  a's  boillsgidh  là, 
Gu  bràth  nach  sgàilear  le  dubh-neòil. 

'Am  neòinein  gràidh  fo  sgàil  nan  geug, 
A  chaoidh  nach  cail  'an  sgèimh  no'n  snuadh; 
Le  m'  bhroilleach  sgaoilte  ri  caomh  ghrèin, 
'Am  maduinn  chèitein,  shèimh,  bhithblhuan. 

Fo  sgàil  nan  craobh  tha  'm  flaitheas  Dhia, 
Air  bruachaibh  sgiamhach  nan  sruth  beò, 
Cha  lot  a'  ghealach  mi  no  ghrian, 
'S  gu  sìor  cha  sheachd  's  cha  chrìon  mo  ghlòir. 


AM    BIOBULL. 


Co  dh'innseas  dhomh  cò  dhealbh  na  saoghail? 
'S  na  nèamhan  àilt  gu  h-àrd  a  sgaoil, 
Os  ceann  na  talmhainn  fhalamh,  fhaoin? 

Am  Bìobull. 

Cò  thug  dhomh  sgeul  air  tùs  gach  ni — 
Cò  thug  dhoibh  bith,  a's  cruth,  a's  brìgh, 
Le  mais'  a's  oirdheirceas  gun  dìth  ? 

Am  Biobull. 

Cò  dh'innseas  dhomh  mar  las  a'  ghrian 
A  lòchrain  ghlòrmhor,  lasrach,  dhian? 
0  shiorruidheachd  gu  bheil  thu  Dhia? 

Am  Biobull. 

Cò  thug  dhomh  sgeul  mo  chruitheachd  fèin? 
'S  mo  cheud  staid  shon'  am  pàras  Dhè  ? 
M'àrd  smachd  os  ceann  gach  ni  fo'n  ghrèin? 

Am  Biobull. 

Cò  dh'innseas  dhomh  gur  àrd  thu,  Dhè, 
Os  ceann  mo  smaointean  lag  gu  lèir, 
Do  ghlòir  gu'n  lion  i  talamh  's  nèamh? 

Am  Biobull. 

Cò  dh'innseas  dhomh  le  dearbhadh  fior 
Mar  bhris  mi'n  tùs  do  lagh,  's  do  riar  ? 
'S  mar  chaidh  air  seachran  o  Dhia  ? 

Am  BiobulL 

Cò  dh'innseas  dhomh  mo  chor  an  tràs, 
Gu  firinneach  gun  bhreug,  gun  bhàigh, 
'S  gach  fòtus  a  tha  'm  chridhe  'tàmh  ? 

Am  Biobull. 

Cò  thug  dhomh  sgeul  mu'm  staid  air  tùs, 
Mar  thrèig  mo  neart  mi  a's  mo  lùths, 
A  dhìt  's  a  chasaid  mi  'sgach  cùis? 

Am  Biobull. 

Cò  'n  sgàthan  anns  am  faic  mi  fèin 
Gach  gràinealachd  tha  'tàmh  a'm'  chrè  ? 
'S  gach  dubhailc  fholaicht'  tha  fo  m'  sgèith? 

Am  Biobull. 

Cò  thilg  fo  smalan  mi  's  fo  bhròn, 
Le  bhagraidhibh  ro  chruaidh  a  leòn? 
'Shàth  saighead  chorranach  a'm'  fheoil? 

Am  Biobull. 

Cò,  'n  uair  shaoil  mi  a  bhi  saor, 

A  thilg  'an  geimhlibh  mi,  's  an  daors'  ? 

A  dhruid  a  steach  mi  air  gach  taobh  ? 

Am  Biobull. 

Cò,  'n  uair  ghlaodh  mi  ann  am  chas, 

A  dh'f hosgail  bealach  dhomh  chum  slàint' ! 

A  bhris  gach  cuibhreach  dhiom  a's  sàs  ? 

Am  Biobull. 

Cò,  'n  uair  luidh  oidhch'  a's  gruaim 
Air  uchd  m'  anama,  's  a  bheuc  cuan, 
A  labhair  sìth  ri  m'  chogais  thruaigh? 

Am  Biobull. 

Cò  'thaom  gathan  grèin'  a's  là 

Air  uchd  m'  anama  le  caoin  dhears', 

A  lion  le  solus  e  'sle  blàth's? 

Am  Biobull. 

Cò  'sgap  an  duibhre  a's  a'  mhùig, 

A  chlaon,  a  dhall,  's  a  mheall  mo  shùil? 

S'  a  threòraich  mi  mar  lòchran  iùil? 

Am  Biobull. 

Cò  an  tobar  fallan,  fuar, 

'Chaisg  dhomh  m'  ìota  's  an  an-uair, 

Do  m'  chrìdh'  thug  fionnaireachd  gu  luath? 

Am  Biobull. 

'N  uair  bha  Sàtan  orm  'an  tòir, 
Gun  ionad  dìdein  dlùth  a'm'  chòir, 
Cò  rinn  furtachd  orm  a's  fòir? 

Am  Biobull. 

Cò  a'  chruit  a's  binne  ceòl? 

Ciod  an  sgeul  is  binne  glòir? 

Ciod  an  taisg-thigh  's  luachmhoir'  stòr? 

Am  Biobull. 

Do  'n  truaghan  a  tha  loite,  brùit', 
Do'n  anmhunn  a  tha  lag  a's  ciùirt', 
C'àit'  am  faighear  slàint'  a's  lùth's? 

'S  a'  Bhiobull. 

C'àit'  am  faigh  an  t-acrach  lòn  ? 
Am  pàiteach  fior-uisge  r'a  òl 
A  bheir  an  t-anam  seargta  beò  ? 

'Sa'  Bhiobull. 

A  fhradharc,  c'àit'  am  faigh  an  dall? 
Am  bacach  leòinte  lùgh  nam  ball, 
A  bheir  gu  coiseachd  e  nach  mall? 

'Sa'  Bhiobull. 

Cò  bheir  subhachas  do  'n  chrìdh'  ? 
Cò  bheir  misneach  dha  a's  clìth? 
Cò,  ged  sheachd  e,  bheir  dha  brìgh? 


Am  Biobull. 


Am  Biobull. 


Cò  a  shàsaicheas  am  bochd? 
Cò  a  chomhdaicheas  an  nochd? 
Cò  bheir  saorsa  o  gach  lochd? 

Cò  bheir  air  an  fhàsach  chruaidh 
Teachd  gu  àilleachd  agus  snuadh? 
A  sgaoileas  maise  air  'bhios  buan? 

Am  Biobull. 

Fàilt  ort  fèin  a  Leabhair  naoimh! 
Fàilt  ort  fèin  a  theachdair  chaoimh ! 
Fàs  am  meas  am  bheachd  a  chaoidh, 

A  Bhiobull. 

'Am  chluais  do  sgeul  biodh  binn  gu  bràth, 
Do  m'  bhlas  ro  mhilis  biodh  gach  tràth, 
Do  theagasg  biodh  a'm'  chrìdh'  gach  là, 

A  Bhiobuill. 

A'd'  sgàthan  àillidh  chunn'cas  thall, 
An  Ti  mo  shaorsa  ghabh  os  làimh — 
An  Ti  tha  seasamh  rium  an  dàimh. 

A  Bhiobuill. 

A  chaoidh  a'd'  sgàthan  shoilleir  rèidh, 
Sior  dhearcam  air,  is  faiceam  e, 
Gus  'na  ìomhaigh  'n  dealram  fèm. 

A  Bhiobuill. 

0 !  gabh  do  thurus  do  gach  tìr, 

Le  d'  theachdaireachd  is  torail  brìgh, 

Ag  aiseag  pheacach  dh'  ionnsuidh  sìth. 

A  Bhiobuill. 

Rèidh  gu'n  robh  do  cheum  thar  tonn, 
Gu'n  cuartaich  thu  gach  tìr  a's  fonn, 
'S  gu'm  brùchd  fo  bhlàth  gach  fasach  lòm, 

A  Bhiobuill. 


URNUIGH  ANN  AN  TRIOBLAID  INNTINN. 

Tha  m'  anam  fo  bhròn,  tha  m'  anam  fo  leòn, 

'S  ro  chianail  mo  dhòigh  's  gur  deurach; 
Tha  m'  anam  an  sàs,  an  cujbhrichean  bàis, 

'S  cha  leighis  's  cha  slànuich  lèigh  mi : 
Tha  m'  anam  à  gleus, — ruith,  lasaich  gach  teud, 

Binn  m'  aighear  gu  lèir  mo  thrèigsinn : 
Fuaim  aoibhneis  no  ceòl  cha  lughdaich  ri  m'  bheò, 

Tròm  eallach  mo  bhròin  a's  m'  èislein. 

Call  stòrais  no  ni,  call  slàinte  no  clìth, 

Call  spionnaidh,  no  spìd,  no  spèirid, 
Cha  'n  e  tha  mi  'caoidh,  cha  'n  e  rinn  mo  chlaoidh, 

B'  f  haoin,  an  coimeas,  mo  shuim  gu  lèir  dhiubh ; 
Fàth  m'iarguin  's  mo  bhròin,  'sgach  gath  rinn  mo  leòn, 

Mo  thrioblaid,  mo  dheòir,  's  mo  dheuchainn — 
Easumhlachd  mo  chrìdh'  do  thoil  an  Ard  Rìgh, 

'S  nach  'eil  mi  's  gach  ni  'toirt  gèill  dhith. 

0  d'  fhaighidinn  chaoin,  o  d'  iochd  do  chlann-daoin/ 

'S  do  thròcair  ro  shaor  do'n  f heumach, 
Cha  d'  f hògradh  o  d'  ghràdh,  cha  d'  fhògradh  o  d'  ghràs, 

Gu  buileach  's  gu  bràth  gu  h-eug  mi : 
A  tobar  do  ghaoil,  an  tobar  nach  traoigh, 

Tobar  glanaidh  a's  saors'  nan  ceudan ; 
Biodh  m'  anam  sìor  òl  do'n  ìocshlainte  chòrr, 

Culaidh  leighis  gach  leòn  's  gach  eucail. 

0 !  faiceam  do  shlàint',  0 !  blaiseam  do  ghràdh, 

Biodh  dealta  do  ghràis  a'  braonadh, 
Air  dìthreabh  mo  chrìdh',  'am  fàsach  gun  bhrìgh, 

Neo-thorach  le  ni  ach  faoineis; 
'S  nach  friamhaich  ann  pòr,  's  nach  abuich  ni's  mò, 

Ach  luibheannan  feòlmhor,  breuna : 
'N  sin  f àsaidh  gun  dì  gach  siol  a's  mò  brìgh, 

'S  bheirear  glòir  do'n  Ard  Bigh  d'a  rèir  sin. 

Sgap  gach  dubhar  a's  ceò,  'dhall  m'  inntinn  le'n  sgleò, 

'Chleith  solus  an  lò  's  na  grèin'  uam ; 
'S  biodh  gathanna  blàth  an  t-soluis  's  an  là 

Bho  ghnùis  t-Aon-ghin  a'  dears',  a  Dhè  orm : 
0 !  deansa  mo  dhìon,  a's  saor  o  gach  lìon 

'Sgaoileas  nàmhaid  m^  shìth  gu  m'  lèirsgrios; 
Trìd  laigse  thoir  buaidh,  le  d'  ghràs  cum  mi  suas, 

'N  àm  teanntachd  no  cruas  na  trèig  mi. 

'S  cha  saorsa  a  mhàin  o  dhaorsa  a'  bhàis 
Tha  m'  anam  gun  tàmh  an  dèigh  air ; 

Ach  saorsa  gu  sìor  o  dhaorsa  neo  chrìon 

Na  feòla  tha  millteach,  èitidh. 
0 !  càirich  a  rìs  t'  f hèin  ìomhaidh  a'  m'  chrìdh', 

A's  sàsaichear  m'  inntinn  fèin  leath'; 
'S  biodh  do  thoilsa,  a  Dhia,  mar  dheoch  a's  mar  bhiadh, 

'S  bi-sa  d'  chuibhrionn  gu  sìor  thu  fèin  domh. 


CEOL. 

'S  binn  caoirean  nan  caochan  'an  aonach  nam  beann, 
'N  uair  tha'n  latha  a'  sgaoileadh  air  aodan  nan  gleann ; 
'S  binn  osna  na  gaoithe,  's  gur  aobhach  a  toirm 
Air  ciùineach'  do'n  doininn,  's  air  cadal  do'n  stoirm. 

'S  binn  co'-sheirm  na  coille,  nan  doire,  's  nan  stùchd, 
'S  ro  bhlasda  an  ceòl  e  's  an  òg  mhaduinn  dhrùchd : 
0 !  'staitneach  r'a  chluinntinn  geum  laoigh  tigh 'n  o'n  ck% 
'S  binn  gàirich  na  tuinne,  a's  bàirich  nam  bò. 

'S  binn  naigheachd  air  caraid  chaidh  fada  air  chuairt, 
'S  cha  seirbhe  guth  leannain  dh'fhàs  banail  a's  suairc' ; 
'S  ro  bhlasda  guth  màthar  làn  blà'is  agus  gaoil — 
Mar  cheòl  iad  nach  àluinn,  nach  càirdeil,  nach  caoin? 

Ach  tha  ceòl  ann  is  uaisle  'na  bhuadhaibh  gu  mòr, 
'S  tha  fuaim  ann  is  binne,  's  is  grinn'  air  gach  dòigh; 
Tha  poncan  is  mils'  ann,  nach  diobair  gu  sìor, 
Gach  ceòl  'rinn  thu  sòlasach  'n  oir  no  an  iar. 

Nach  milis  mar  cheòl  e,  nach  bòidheach,  nach  binn — 
Guth  chlag  mhaduinn  Dhòmhnuich,  nach  sonraichte 

grinn  ? 
Na  fuinn  ud  ro  àluinn  'tha  fàilteach'  an  lò 
A  bheannaich  an  t-Ard-Rìgli  gu  slàinte  nan  slògh. 

Nach  binn  a'  chruit-chiùil  ud,  nach  rùnach  gach  ial, 
An  cridhe  trom,  brùite  a-g  ùrnuigh  ri  Dia? 
Nach  taitneach  mar  cheòl  e,  nach  bòidheach,  'snach  caoin 
Guth  'mholaidh,  a  shòlais,  a  dhòchais,  a  ghaoil? 

LATHA  'N  TIGHEARNA. 

An  là  so  nach  tosdach  's  nach  ciùin ! 

Is  anail  cia  cùbhraidh  neo-shearbh! 
Tha  samhchair  a's  fois  air  a  ghnùis, 

'S  e'n  saoghal  dh'  fhàs  diùid  agus  balbh ; 
Cha  'n  fhaicear,  ged  sheall  air  gach  làimh, 

Aon  duine  na  ainmhidh  ri  stàth — 
Tha  gach  creutair  'n  an  ionadaibh  tàimh, 

Gu  taingeil,  cur  seachad  an  là. 

Tha  gach  ionad  bha  luaineach  a's  làn, 

Gun  iomradh  air  stàth  no  air  sùrd : 
Mar  cluinnear  gùth  ùrnuigh  no  dàin 

A'  dìreadh  gu  àrd  Rìgh  nan  dùl : 
Tha  'n  saoghal  air  aomadh  'na  shuain; 

Cha  'n  f haicear  ann  gluasad  no  saoith'r — 
'S  cha  chluinnear  ann  tartar  no  fuaim 

Ach  guthanna  uasal  a's  caoin. 

Tha  'n  uiseag  a'  gleus'  a  cruit-chùil — 

'S  am  brùdhearg  gu  sunndach  ri  ceòl — 
An  smeòrach,  'n  an  comunn  le  sunnd, 

'S  an  lon-dubh  le  sùrd  mar  bu  nòs ; 
Ciod  thuige  an  t-sàmhchair  'san  fhois, 

Tha  coit-chionta  bhos  agus  thall  ? 
Nach  ioghnadh  aon  bheul  bhi  'na  thosd? 

'S  gu  moladh  aon  teanga  bhi  mall ! 

Nach  aontaich  gach  teanga  a's  beul 

Gu  moladh  le  chèil'  anns  gach  àit'; 
'S  nach  aithris  le  h-aoibhneas  an  sgeul 

Tha  'ceangailt'  gach  rè  ris  an  là : 
Nach  can  iad  le  h-aoibhneas  a's  ceòl, 

Dhuits'  buinidh  an  lò  so  a  Thriath ; 
'S  mar  chuimhne  air  t'  obair  ro  mhòr 

Dhuits'  coimh'dear  e  'n  còmhnuidh  gu  sìor. 

Nach  binn  e,  an  ceòl  a  tha  'm  chluais! 

Nach  fonnar,  ro  uasal  a's  caoin ! 
A'fdìreadh  gu  flaitheanas  suas 

Ard  mholadh  an  Uain  a's  a  ghaoil ; 
'S  an  ioghnadh  ged  lìonte  gach  beul 

Le  'mholadh  gach  rè  agus  lò  ? 
Ged  sgaoileadh  le  aoibhneas  an  cein — 

Ged  chliùithich  le  chèil'  e  gach  slògh  ? 

'S  an  teampull  's  an  còmhlaich  a  shluagh 

A  mholadh  cha'n  f huar  a's  cha  chlìth ; 
Tha  Spiorad  'g  an  còmhnadh  gu  luaidh — 

A'  gleusadh  's  a'  gluasad  an  crìdh'; 
Oir  chunnaic  iad  aiteal  d'  a  ghlòir, 

'S  cha  d'  cheileadh  a  bhòichead  o'n  sùil ; 
As  dh'aontaich  le  h-aoibhneas  a's  deòin 

An  gaol  a  thoirt  dha  a's  an  rùn. 

A  chliùsan  na  faram  nan  teud 

Is  binne  gach  rè  agus  ial ; 
'S  a  ghràdhsan  a's  mìlse  gach  rè 

No  mhil  thig  o  'n  chèir  tha  do'n  bhial ; 
Ach  thosd  e!  is  dh'imich  na  slòigh, 

Gu  bòidheach  gu'n  còmhnuidhean  fhèin; 
Gu  foistinneach,  farasda,  fòill, 

Le  h-inntinnibh  stòlda  da  rèir. 

Tha  'm  feasgar  air  ciaradh  m'  an  cuairt, 

'S  gach  creutair  air  gluasad  gu  tàmh; 
'S  air  aghaidh  a  chruinne  's  an  uair, 

Luidh  tosdachd,  luidh  suain  agus  pràmh. 
Mar  cluinnear  measg  dhuilleach  nan  crann 

Caomh  osnaidhean  fann  aig  a'  ghaoith — 
'S  mur  cluinnear  sèimh  chaochain  nan  gleann, 

No  binn  cheòl  naomh  dhàin  agus  laoidh. 

Cha  chluinnear  air  anail  nan  speur 
Aon  fhuaim  a  tha  eutrom  no  tròm ; 

Luidh  suain  air  an  t-saoghal  gu  lèir 
Air  fireach,  air  rèidhlein,  's  air  tom. 

An  oidhche  a  dù-bhrat  do  sgaoil, 
Air  aghaidh  an  t-saoghail  's  gach  àit' ; 

'S  tha  codal  air  clanna  nan  daoin' 
A'  braonadh  gu  caoin  a's  gu  tlàth. 


CRIOSD  A'  GUL  OS  CIONN  IEKUSALEIM, 

Sheall  Ios'  air  a'  bhaile  fo  mhaladh  an  t-slèibh, 
Am  baile  a  raoghnuich  Iehòbhah  dha  fèin ; 
B'  e  foirfeachd  na  maise  tàmh  ionad  a  thlachd  e, 
'N  t-aon  lùchuirt  a  bh'  aige  air  thalamh  fo  'n  ghrèin. 

Ionad  tàmha  a  mhòrachd,  a  ghlòire  a  bh'ann, 
A  chumhachd  'ga  dhìon  mar  dhìdein  feadh  bheann ; 
Bu  sgiamhach  r'a  faicinn  nigh'n  Shioin  na  maise, 
B'  i  'n  t-ùr  ròs  air  faich'  i,  b'  i  lilidh  nan  gleann. 

Mar  leug  air  uchd  òighe  bu  bhòidheach  'na  sgiamh, 
Geal,  glan  mar  thùr  sneachda  air  broilleach  nan  sliabh ; 
Mar  dhealradh  na  grèine  's  an  òg  mhaduinn  chèitein, 
Bha  teampull  an  Treun-fhir,  an  t-aon  Dhè  tha  fior. 

0 !  nochd  dhomh  ciod  thuige  tha  Iosa  fo  bhròn, 
Fàth  aobhair  a  mhulaid — ciod  thuige  a  dheòir : 
Na  deòir  tha  gu  frasach  a'  brùchdadh  fo  'rosgaibh, 
Gun  toirmeasg,  gun  ghrabadh,  fàth  acain,  a  leòin. 

Air  chinnt  's  mòr  an  reusan  e  bhi  èisleineach,  tròm, 
Ag  amharc  a'  bhail'  tha  'na  luidhe  fo  'bhonn; 
'S  e  prìomh  bhail'  a  dhùch'  e,  's  e  àros  a  rùin  e, 
'S  e  ghràdh  d'a  luchd-dùcha  a  dhrùigh  air  a  chòm. 

'S  ioma  ni  tha  'n  a  fhradharc  nach  faicear  le  càch, 
Tha  'shùil-san  a'  leursain  gach  beud  dha  tha  'n  dan ; 

'An  solus  a  shula  feuch  aobhar  a  thùrsa, 

Tha  truaighean  do  chunntas  nach  tùrar  gu  bràth. 

Tha  Sàlem  gu  h-uallach  gun  smuairean  'na  còir. 
A  h-òigridh,  a  h-uaislean  làn  uabhair  a's  spòrs. 
A  sagairt  mar  b'  àbhaist  làn  mòrchuis  a's  àrdain, 
An  fhìrinn  cha'n  àill  leò,  cha'n  àill  leò  a'  chòir. 

Tha  'cupan  a'  lìonadh,  a'  lìonadh  gu  bras; 
Cha  bhlasda  mar  f hìon  e,  an  ìota  cha  chaisg ; 
Gidheadh  's  f heudar  òl  leò  làn  domblais  a's  dòruinn — 
Cha  'n  'eil  seòl  air  a  còmhnadh,  no  dòigh  air  dol  as. 

Gheibh  iadsan  an  tomhas  a  thug  iad  do  chàch ; 
An  naomh  fhuil  a  dhòirt  iad,  a  dhòirt  iad  le  tàir; 
Tha  'n  fhuil  ud  ag  èigheach  gu'n  dìolar  na  f èichin 
Le  fuil  a's  le  creuehdan,  le  reubadh  's  le  h-àr. 

Tha  truaighean  a'  bhaile  'an  sealladh  a  shùl — 
A  bhabhuinn,  a  bhaideil  'n  an  sad  a's  'n  an  smùr : 
Feachd  borb  ud  na  Ròimhe  air  bhoil'  air  son  còmhrag — 
Ghèill  gach  crann  agus  cònihla,  chaidh  dòchas  air  chùl. 

Tha  teampull  an  Ard  Rìgh,  ionad  tàmha  a  ghlòir, 
A  lùchuirtean  àrda  'nan  càrnaibh  'snan  tòrr; 
Am  fuil  na  naomh  ìobairt  tha  'n  sagart  'n  a  shìneadh, 
'S  an  Lèibhteach  dileas  'n  a  shìneadh  'n  a  chòir. 

Tha  Sion  'n  a  banntraich,  na  banntraich  bhochd  thruagh, 
A  gineil  'n  a  sràidibh  'n  an  càrnaibh  's  'n  an  cruaich ; 
A  mheud  'sa  tha  beò  dhiubh  'n  am  bràighdean  gun 

dòchas, 
Aig  naimhdean  gun  tròcair  làn  mòrchuis  a's  uaill. 

Tha  àmhghar  'thug  barrachd  'an  sealladh  nan  shl 
Tha  'sileadh  gu  frasach  air  maluidh  a'  chùirn ; 
Na  truaigheana  sìorruidh  mu  Shion  tha  'g  iadhadh ; 
Oir  fasgadh  fo  sgiath-san  cha  d'  iarr  i  ach  dhiùlt. 

Cha  |n  'eil  dadum  tha  fèineil  'n  a  dheuraibh,  'n  a  bhròn; 
Cha  'n  e  geilt  a'  chroinn-cheusaidh  a  lèir  e  's  a  leòn : 

Baisteadh  an  uamhais  cha  'n  e  tha  'n  a  smuainteanr 
'Cur  'anama  fo  smuairean  a  luaisg  e  cho  mòr. 

Mòr  mholadh  do'n  Ard  Righ,  'n  a  fhàbhar  tha  sìth, 
A  ghràs  tha  neo-bhàsmhor  cha  'n  fhàilnich  a  chaoidh, 
'An  Iosa  tha  tearmunn,  'n  a  ìobairt  tha  slàinte, 
Ach  iadsan  ni  tàir  air  gu  bràth  thèid  a  dhìth. 

Tha  iadsan  gun  chaochladh,  nach  aobhach  an  sgeul ! 
A  chumhachd  neo-bhàsmhor  cha'n  fhàilnich,  cha  trèig; 
Tha  'ghàirdeana  sìnte  do'n  deòraidh  's  do'n  dìblidh, 
'S  bidh  e  gu  dìlinn  'n  a  dhìdean  d'a  threud.  -  . 

0 !  thigibh  gun  dàil  'n  a  f  hàbha'r,  a  shluagh ; 
Air  'ur  luirg  faicibh  nàmhaid  gun  bhàigh  'us  gun  truas; 
Tha  ifrinn,  tha  'm  bàs  ann,  dian  theichibh  mar  thasibh7 
'S  le  còmhnadh  a  ghràis  thar  gach  nàmh  gheibh  sibh 
buaidh. 


BEATHA. 


Cha  'n  e  beatha  miann  na  feòla 
'Shàsachadh  le  deòin  do  chrìdh' ; 

Cha  'n  e  beatha  airgiod,  stòras, 
Cuirm  a's  ceòl,  a's  òl  gun  dìth. 

Cha  'n  e  beatha  òr  a's  airgiod 

Chàrnadh  suas  'n  an  cruaich  's  'n  an  tòrr ; 
Cha  'n  i  beatha  beath'  a'  chealgair — 

Dealbh  an  rìgh  a's  deiltreadh  òir. 

Cha  'n  i  beatha  glòir  an  t-saoghail, 
'Tha  mar  cheò  air  aodann  bheann; 

Caochlaideach  mar  na  gaothaibh, 
'S  faoineis  dòchas  a  chur  ann. 

Cha  'n  i  beatha  mòrachd,  cumhachd — 
Inbh'  a's  urram  'tha  neo-bhuan ; 

Glòir  a'  chobhair  air  na  sruthan, 
Air  a  thurus  thun  a'  chuain. 

Cha  'n  i  beatha  sgèimh  na  h-òige,    I 

Mais'  an  neòinein  air  a'  bhlàr ; 
Cha  mhair  ach  sealan  beag  a  bhòichead,     . 

Thèid  'n  a  smùr  a  bhun  'sa  bhàrr. 

Cha  bheatha  beath'  a'  ghaisgich — 
Spùinn,  a's  creich,  a's  fuil,  a's  gaorr : 

Feuch  e  taisgte  fo  na  leacan, 
'-S'eascaraid  'n  a  thaic'  's  r'a  thaobh ! 

'S  i  beatha  eòlas  an  Fhir-Shaoraidh — 
Tobar  gaòil  a  chaoidh  nach  tràigh ; 

'Sruthadh  suas  's a'.chridhe  daonnan, 
'S  nach  tiormaichear  le  gaoth  a'  mhàirt. 

'S  i  beatha  gaol  Dhè  anns  an  anam, 
Spiorad  Dhè  'ga  fhadadh  suas; 

Gaol  ge  d'  chlaoidhear  e  'bhios  maireann, 
Air  gach  dubhailc  a'  toirt  buaidh. 

Gaol  air  tùs  do  Dhia,  an  t-Ard  Righ, 
Gaol  do  Shlànuighear  nam  buadh : 

Gaol  do  Spiorad  Naomh  nan  gràsan, 
Gaol  osbàrr  gu  bràth  d'a  shluagh. 

Gaol  do'n  fhirinn,  gaol  do'n  fhirean, 
Gaol  do'n  fhìorghloine  's  do'n  chòir; 

Gaol  'bheir  fuasgladh  ri  àm  cruaidh-chais, 
Gaol  do'n  truaghan  bhochd  gun  treòir. 

Gaol  do'n  bhochd,  a's  gaol  do'n  bheairteach, 
Gaol  do'n  ascaoin  a's  do'n  chaoin; 

Gaol  a  shìneas  grèim  do'n  acrach, 
'Rèir  a  chomais  'bheir  gu  saor. 

Gaol  tha  farsuing,  fial,  neo-fhèineil, 
Gaol  tha  trèibhdhireach,  gun  ghò; 

Gaol  a  dh'èisdeas  sgeul  an  fheumnaich, — 
Seadh,  a  dh'èisdeas  e  le  deòin. 

So  i  beatha  sonas  sìorruidh, 

A'  bheatha  a  bheir  Criosd  d'a  shluagh ; ' 
Do  gach  eucail  tha  'n  a  h-ìocshlaint', 

Thar  gach  nàmh  bheir  tuille  's  buaidh. 

So  i,  iarr  i,  na  gabh  diultadh, 
Iarr  le  dùrachd  's  faighid  bhuan ; 

'S  gheibh  thu  i  gu  saor,  gun  mhaoidheadh, 
Air  sgàth  ùmhlachd  bàis  an  Uain. 

'S  bheirear  leis  fadheòidh  gu  glòir  thu, 
'S  bidh  do  chòmhnuidh  mar  ris  fèin ; 

'S  gu  sìor  à  tobraichibh  a  shòlais 
Olar  leat  gach  àl  a's  rè. 

'S  ithear  leat  do  mheas  na  craoibhe, 
'N  cois  na  h-aibhne  chaoidh  nach  tràigh 

Craobh  na  slàinte  a's  a'  chaoimhneis, 
Craobh  an  aoibhneis  a's  a'  ghràidh. 

So  i  beatha,  so  i  slàinte, 

Comunn  gràdhach  Dhè  na  glòir ; 
Beatha  mhaireannach,  neo-bhàsmhor, 

'Bhios  gu  bràth  a'  dol  am  mòid. 


AM   BAS. 


Am  bàs  nì  dhòmhsa  tha  do  thuigsinn — 

Nì  tha  foluichte  o  m'  shnil ; 
Nì  ge  dìomhair  tha  sàr  chinnteach, 

Nì  d'an  strìochd  gach  uile  dhùil. 
Bàs  na  craoibhe,  duilleach  seargta, — 

'Culaidh  bhainse  air  a'  bhlàr, 
Gaoth  'g  a  sgaoileadh  air  na  raointean, 

Ceann  air  maoladh  's  e  gun  àgh. 

Bàs  an  fheòir,  an  ùr  ròs  bhòidhich, 

Bu  nòsaire  's  a  b'  òrdhearg  snuadh, 
Seachdta,  seargta — shiubhail,  dh'fhalbh  e — 

Thrèig  a  dhealbh  e  a's  a  thuar. 
Bàs  an  earraìch,  bàs  an  t-samhraidh, 

Feuch  an  geamhradh,  sud  am  bàs  : 
Fuachd  a's  feannadh,  sneachd  a's  gaillionn, 

Thrèig  an  anail  iad  's  an  càil. 

Speuran  gruamach,  gaothaibh  fuaimneach, 

Sranna  nuas  o  chruach  nam  beann : 
Loch  a's  fuaran,  's  alltan  luaineach, 

'N  an  lic  fhuair  gun  f huaim,  gun  chainnt. 
Theich  am  breac  gu  grunnd  na  linne, 

Theich  am  fiadh  gu  srath  nan  gleann  ; 
Uan  no  meann  cha  'n  'eil  ri  mireag — 

Cuach  cha  ghoir  'an  coill  no'n  crann. 

Feuch  eòin  an  t-slèibh  's  an  cinn  fo  'n  sgèith, 

'Gam  folach  fèin  an  còs  nam  bruach: 
A'  ghrian  neo-shunndach  mu  èiridh, 

Ach  'n  a  leum  gu  dol  'n  a  suain. 
Bàs  na  bliadhna  Jeinn  ge  cianail, 

Cha  chùis  iarguin  e  no  bròin: 
Bheir  grian  an  àigh  a's  dealta  blàth, 

Gach  ni  gu'n  àbhaist  a's  gu'n  nòs. 

Còmhdaichear  a'  choill  le  duilleach, 

Chithear  gucag  air  gach  gèig: 
Sgeadaichear  gach  srath  as  munadh, 

xVs  beothaichear  gach  ni  a  dh'eug. 
Cuiridh  'choille  'deise  bhainns'  oirr', 

Cluinnear  càntaireachd  a's  ceòl: 
Subhach  'èibhinn  bidh  gach  creutair, 

A's  èisleanach  cha  bhi  ni's  mò. 

Tha  'm  bàs  duaichnidh,  ogluidh,  gruamach ; 

BAgh  nan  uamhas  e  gu  dearbh : 
Bàs  an  duine  thar  na  h-uile 

Binn  a  bheath  a  dubhach,  searbh. 

Faic  e'm  Pàras  mar  a  bha  e, 

Creutair  àluinn  air  gach  dòigh ;  v 

Iomlan  e  o  'cheann  gu  'shàiltean, 

E  gun  fhàiling  a  dh'  aon  seòrs'. 

Anam  naomha,  anam  gaolach, 

Teampull  's  an  robh  gaol  a'  tàmh ; 
Inntinn  fhallain,  shoilleir,  ghramail — 

Nach  bu  mhaiseach  e  mar  bha ! 
Iomhaigh  Dhia  gu  foirfe  shios  ann ; 

Gloin'  's  an  d'  f hoillsich  Dia  e  fèin ; 
'Uile  cheudfaidh  'n  sìth  r'a  chèil' — 

Neach  d'an  tug  an  Trianaid  spèis. 

0 !  bu  tràth  a  chlaon  e,  bhàsaich, 

Thuit  gu  làr  o  àird  a  ghlòir ; 
Thàinig  smal  a's  sal  air  'anam', 

Binn  e  'mhalairt  nach  bu  chòir. 
Thrèig  a  Dhia  e,  dh'eug  a  dhiadhachd — 

Dh'  f hàs  e  iarguineach  a's  truagh ; 
Dh'eug  a  shonas — mheall  an  donas — 

Dhall,  a's  mheall,  a's  thug  e  buaidh, 

Luidh  tiugh  dhorchadas  air  'anam — 

Luidh  tiugh  aineolas  mar  cheò; 
Do  gach  subhailc  feuch  e  falamh — 

Do  gach  dubhailc  faic  e  beò. 
Feuch  'n  a  nàmhaid  dh'f hàs  do  Dhia  e ; 

Faic  do'n  diabhol  e  'toil  gèill ; 
Tràill  do'n  fheòil  's  d'a  h-anamiannaibh, 

Iad  gun  taod  no  srian  'n  am  beul. 

Bàs  na  colla,  's  breun  a  bholladh, 
'Chairbh,  'a  chlosach  gun  an  deò ; 

'Tuar  mar  shneachd',  a  mais  air  seachdadh, 
A's  air  an  ais  cha  phill  ni's  mò. 

Sùil  gun  leursainn,  beul  gun  deudach, 
Cluas  gun  èisdeachd,  làmh  gun  chlìth; 

Beul  gun  ghàire,  sròn  gun  àileadh, 
Am  bian  air  fàs  gu  h-uaine  lìth. 

Ach  an  e  so  'm  bàs  gu  h-uile, 

Mu'n  do  labhair  mi  a'm'  dhàn  ? 
'N  uaigh  'n  do  shluig  e  sìos  gu  buileach  ? 

'M  buadhaich  air  gu  buan  's  gu  bràth  ? 
An  cadal  e  'tha  bith-bhuan,  sìorruidh? 

Air  a'  mhilltear  an  tug  buaidh  ? 
'N  do  dhruideadh  e  's  an  t-slochd  gun  ìochdar  ? 

'N  tig  gu  crìoch  gu  sìor  a  shuain? 

Gun  teagamh  's  e  so  rtin  an  aingidh — 

Miann  an  t-seachranaich  o  Dhia ; 
Feuch  tha  sìorruidheachd  'n  a  bheachdsan 

Na  cìiis  eagail  feadh  gach  iall. 
Am  bàs  cha  chadal  e  gun  dùsgadh, 

A  chiontaich  ge  d'  's  e  so  do  mhiann ; 
'S  beatha  ùr  e  tha  gun  mhùtbadh — 

Mùthadh  air  cha  tig  gu  sìor. 

Feuch  e  steach  an  gleann  nan  sgàilean — 

Gleann  nach  àluinn,  doilleir,  fuar; 
'S  nochdar  lomnochd  e  mar  tha  e 

Ann  an  làthair  Bìgh  nan  sluagh. 
"Iinich  uam,"  'se  so  an  t-òrdugh, 

"Steach  dom'  ghlòir  a  chaoidh  cha  tèid; 
Air  mo  shlàint'  cha  ghabhadh  eòlas, 

A's  do  m'  òrdugh  cha  tug  gèill." 

Fuadaichear  gu  slochd  a'  bhròin  e — 

Slochd  na  dòruinn  'tha  gun  chrìoch ; 
Slochd  gun  solus,  slochd  gun  sòlas — 

Aigein  an  eudòchais  shìor. 
A  mhiannaibh  truaillidh  tha  mar  bha  iad, 

Iad  cha  sàsuichear  a  chaoidh ; 
Aigne  'n  tòir  air  nithibh  feòlmhor, 

'G  a  shàrachadh  gu  bràth  's  ga  chlaoidh. 

Dealuichte  bho  Dhia  's  bho  shonas, 

'N  a  choigreach  air  fois  a's  tàmh ; 
An  comlinn  oillteil  dhiabhol  's  dhonas, 

An  loch  a'  phronnuisc  'chaoidh  a'  snàinh. 
'Sged'  isuamhasach  a  dhòruinn 

'S  ann  am  mòid  a  thèid  i  'ghnàth; 
'S  'n  uair  a  ghairmear  thun  a'  mhòid  e 

Ruigidh  i  fadheòidh  a  h-àird'. 

An  sin  a'  cholunn  a's  an  t-anam 

Pòsar  ann  an  ceangal  teann ; 
'S  a  chaoidh  cha  lasaichear  na  bannan, 

'S  mairidh  'n  ceangal  tre  gach  àm. 
Feuch  a  nise  duais  a'  pheacaidh ! 

Faic  a  nis  an  dara  bàs ! 
Gabh  le  d'  uile  dhùrachd  beachd  air, 

'S  teich  o'n  chreachadair  'n  a  thràth, 

Iarr  a's  gheibhear,  sir  a's  aimsidh, 

Buail  an  dorus  'sfosglar  fial; 
Iarr  le  uile  dhùrachd  t'  anama, — 

Air  sgàth  Iosa  sir  a's  iarr. 
'S  e  'n  diugh  latha  caomh  na  slàint', 

(Mar  bhalbh  shruth  tha  gun  tàmh  'dol  seach',) 
Mu'n  iadh  oidhche  dhorch  a'  bhàis  ort, 

'S  nach  deanar  gniomh  no  stàth  le  neach. 


FLAITHEANAS. 

Innis  nam  flath,  innis  nan  naomh, 
Tìr  an  t-soluis,  tìr  a'  ghaoil ; 
Tìr  a'  chiiiil  a's  binne  fuaim — 
Tìr  gun  dorchadas,  gun  ghruaim ; 
Tìr  gun  acaid,  cràdh,  no  bròn — 
Aros  àluinn  Rìgh  na  glòir. 

Tìr  nan  speuran  dealrach,  glan, 
Gun  aon  neul  bheir  orra  smal ; 
Gun  atharrach'  no  caochladh  sian, — 
Gun  fheum  air  gealach,  reul,  no  grian ; 
Tìr  an  Uain  thug  buaidh  le  'bhàs, 
A  grian  's  a  solus  nis  's  gu  bràth. 

Tìr  nan  tobraichean  nach  tràigh ; 
Tìr  nan  crann  nach  cail  am  blàth ; 
Tìr  nam  measan  blasda,  cùbhr', 
Tìr  nam  fonn  's  nan  inneal  ciùil; 
Tìr  gun  osna,  tìr  gun  deòir, 
Tìr  gun  anshocair,  gun  leòn. 

Feuch  'an  sud  'n  an  trusgan  geal, 

Culaidh  dhealrach  tha  gun  sàl, 

Gach  truailleachd  air  a  ghlanadh  uath* 

Ann  an  tobar  fola  'n  Uain ; 

Anama  saorta,  anama  glan, — 

Ge  d'  salach  bha  tha  nis  gun  smal. 

Faic  an  dearsadh  tha  'n  an  sùil, 
Faic  a'  mhaise  tha  'n  an  gnùis ; 
Cluinn  na  h-òrain  tha  nam  beul, 
Cluinn  an  naigheachd,  cluinn  an  sgeul; 
Sgeul  a's  binne  chualas  riamh 
Le  cluas  duine,  le  cluas  Dhia. 

Bha  sinn  marbh  ach  tha  sinn  beò, 

Fad  air  seacharan  's  a'  cheò ; 

Thrèig  sinn  Dia,  mhi-bhuilich  sinn 

A  chuibhrionn  luachmhor  thugadh  dhuinn ; 

An  glaic  ar  nàmh  gu  teann  an  sàs, 

Bhuadhaich  oirnn  an  t-olc  's  am  bàs. 

'N  ar  tràillean  bha,  (a  nis  tha  saor), 
An  tìr  a'  bhàis,  an  tigh  na  daors'; 
' Am  plaosgaibh  falamh  'g  iarraidh  lòin,. — 
'Diùltadh  slàinte,  gràs  a's  glòir: 

Àr  n-aimhleas  b'  annsa  na  ar  leas, — • 
Air  son  lèirsgrios  abuich,  deas. 

Ach  dh'f  hosgladh  dhuinn  ar  sùil  'n  a  thrà- 
Chunncas  leinn  ar  cor  mar  bha ; 
Chualas  guth  a'  cholmain  chaoin — 
Guth  an  Uain,  sèimh  ghuth  a  ghaoil, 
Thàir'neadh  sinn  le  còrdaibh  gràidh, 
'S  thugadh  sinn  gu  tìr  an  àigh. 

Ar  n-uile  shalchar  nigheadh  uain, 
Ghlanadh  sinn  'am  fuil  an  Uain ; 
Sagairt  's  rìghrean  rinneadh  dhinn, 
Do  Dhia  's  do  Iosa  feadh  gach  linn: 
D'a  mholadh-san  am  fàs  sinn  sgìth 
Thug  dhuinn  slàinte  nis  's  gu  sìor  ? 

'S  airidh  'n  t-Uan  a  strìochd  do'n  bhàs 
Air  glòir  a's  urram,  's  cliù  gu  bràth ; 
'S  airidh  esan  thug  a'  bhuaidh, 
'Sgrios  am  bàs,  a  chreach  an  uaigh: 
Le  lot  do  leigheas  lot  ar  nàmh, 
Le  'ùmhlachd,  'f hulangais,  's  le  'bhàs. 

Le  Dia  do  rinneadh  esan  dhuinn, 
'Na  ghliocas,  fhireantachd,  gach  linn; 
Le  'spiorad  dh'ionnlaid  o  gach  sal, 
A's  sgeadaich  sinn  'an  trusgan  geal — 
'An  culaidh  ghlan  a  naombachd  fèin, 
'Ni  sona  sinn  air  feadh  gach  rè. 

Molaibh  an  t-Uan  a  fhuair  am  bàs, — 
Molaibh,  molaibh  e  gun  tàmh ; 
Molaibh  a  thròcair  a's  a  ghaol, 
Molaibh  'n  uair  thèid  na  smàl  an  saogh'l, 
'N  uair  a  sgriosar  fonn  a's  cuan, 
Le  teine  lasrach  'loisgear  suas. 

Molar  'n  t-Uan  a  f huair  am  bàs 

Le  naoimh,  le  ainglibh  feadh  gach  àl, — 

Le'n  clàrsaichean  a's  binne  ceòl 
Leò  àrduichear  a  chliù  's  a  ghlòir 
Trè  fharsuingeachd  an  t-saogh'il  air  fad, 
Leò  molar  e  gun  sgìos,  gun  stad. 

A's  molar  e  air  thalamh  fòs, 

Le  naoimh  tha  f hathast  anns  an  f heòil ; 

Leò  molar  e  air  son  na  bha, 

Na  rinn,  na  dh'fhuiling  e,  's  na  tha, — 

Air  son  'fhola  'dhoirt  gu  saor 

'Am  meud  a  thròcair  a's  a  ghaoil. 

Molar  an  t-Athair  a's  am  Mac, 
Molar  an  Spiorad  Naomh  gun  achd ; 
An  Tì  a  thug  a  Mhac  gu  saor 
'Na  f hullangasaibh  nach  do  chaoin ; 
An  Spiorad  f òs  bheir  neart  a's  buaidh, 
'S  a  threòraicheas  gu  sonas  buan. 

Innis  nam  flath,  innis  an  àigh, 
Air  nach  ruigear  ach  le  spàirn ; 
Oir  tha  'n  t-slighe  docair,  caol — 
Cunnairt  lionmhor  air  gach  taobh ; 
Ach  tharta  bheirear  tuille  's  buaidh, 
Tre  chreidimh  ann  am  fuil  an  Uain. 


RABHADH  DO'N  MHUINNTIR  NEO-IOMP- 
AICHTE. 

Chaidh  am  Fogharadh  seachad,  tha  'n  Samhradh  criochnaichte 
ach  cha  'n  'eil  sinne  air  ar  saoradh. — Jer.  viii.  20. 

A  leisgein,  grad  mhosgail  o  d1  shuain, 
Grad  mhosgail  's  an  uair  o  d'  fhois  : 
Chuir  cuibhle  bliadhn'  eile  dhi  cuairt, 
'S  tha  aimsir  'ruith  luath  gun  chlos. 

Mar  amhainn  a'  siubhal  gu  dian, 
Tha'làithe  a's  bliadhnaidh  gach  neach ; 
'S  cha  dealraich  ort  gealach  no  grian 
Nan  làithean  's  nam  bliadhnai'  chaidh  seach. 

Tha  àm  agus  trà  aig  gach  nì, — 

'S  e  àm  chur  an  Wil  am  màrt, 

Am  ghartghlan  gach  luibhneach  gu  'n  bhrìgh, 

Am  fàsach  gach  nì  gun  stàth ; 

Am  àitich  gach  fearainn  a's  fonn, 

Am  ruamhar  gach  tòm  's  gach  glaic, — 

'S  an  duin'  a  bheir  buil  as  le  conn, 

Cha  'n  fhaicear  e  lom  n'  an  airc. 

Tha  gàradh  an  leisgein  gun  dìon, 

Tha  'challaid  a'  crion'  air  làr, 

Tha  copag  a'  fàs  ann  is  feur, 

Is  cluarain  gu  dian  a'  fàs. 

'S  ged  chuir'  thu  ann  sìol  do  gach  seòrs', 

A  chaoidh  cha  tig  lò  'bheir  meas, — 

Mur  taisg  thu  an  cogul  a'  d'  stòr, 

'S  mur  tional  thu  lòn  o  'n  dris. 

Mur  tional  thu  figean  o  'n  dris, 

Is  fion-dhearc  o  'n  ghigan-gheur, 

Gnè  thoraidh  cha  'n  fhaighear  'na  lios; 

Gnè  thoraidh  'm  bheil  brìgh  no,  feum ; 

'S  ged  ghabhadh  an  fheòil  iad  mar  bhiadh, 

'S  ge  d'  bhiodh  iad  a'  miann  da  rèir, — 

An  lòn  iad  do  'n  anam  chuir  Dia, 

A  ghaoidhein,  gun  chiall  a'  d'  chrè  ? 

Mar  Eden,  làn  aoibhneis  is  glòir, 
Mar  Eden,  an  tòs  an  t-saoghail, 
Mar  Edea,  'm  fad  dh'  ìocadh  a'  chòir, 
Le  'r  sinnsear',  le  deòin  a's  gaol ; 
Mar  Eden,  làn  sgeudaicht'  le  mais', 
Mar  Eden,  'n  robh  tlachd  an  Triath, 
Mar  Eden,  bha  'n  t-anam  làn  snas, 
Mar  Eden,  'na  theach  aig  Dia. 

'S  tur  chaochail  a  dhreach  a's  a  shnuagh, 
'S  e  fastail  na  truaigh  's  a'  bhròin ; 
'S  e  ionad  na  h-euslainte  chruaidh, 
A  lagaich  gach  buaidh  's  a  leòn ; 
'S  e  dachaidh  a'  pheacaidh  's  a'  bhàis, 
'S  e  'n  t-ionad  gun  àgh,  gun  ghlòir, 
'S  e  'n  uaigh  e  do  thruailleachd  làn, 
'S  e  'n  talla  gun  ghràdh  do  'n  chòir. 

Tàmh-ionad  gach  farmad  is  eud. 
Gach  toibheum,  gach  breug  a's  sgleò : 
Teach  duaichnidh  gach  uilc  agus  beud, 
A  chual  thu  fo  'n  ghrèin  ri  d'  lò ; 
'S  e  'n  fhàrdach  gun  solus,  gun  ghrian, 
An  teampull  gun  Dia  'n  a  chòir; 
'S  e  altair  a's  àros  an  diabhoil, 
'S  am  bheil  e  a'  riaghl'  'n  a  ghlòir. 

'S  e  Sàtan  a  dh'  fhuasgail  gach  srian, 
A  chàraich  làmh  Dhia  'n  a  d'  bheul ; 
'S  e  dh'  fhadaidh  gach  eibhl'  anamiann, 
Las  teine  cho  dian  a'  d'  chreubh; 
'S  e  chòmhdaich  sùil  t-anama  le  ceò, 
A  mhùch  an  naomh  dheò  bha  d'  chrìdh, 
A  cheil  ort  an  solus  's  an  lò, 
'S  a  shìol-chuir  gach  pòr  gun  bhrìgh. 

'S  e  shìolchuir  gach  pòr  gun  bhrìgh 
A'  d'  anam  gun  dìth  a  steach ; 
A  ghoid  uait  do  neart  a's  do  chlìth, 
'S  na  d'  chodal  a  bhriodail  seach'. 
0 !  leisgein,  cuin'  sguireas  do  shuain  ? 
Nach  tàr  thu  o  'n  uaigh  a  mach, 
Mu  'n  tuit  ort  an  cadal  tha  buan, 
'S  mu'n  tig  ort  là  cruaidh  na  h-airc. 

Tha  'n  là  sin  ag  iathadh  ort  dluth — 
Ort  thig  e  gun  sùil  r'  a  theachd ; 

Mar  ghoideas  an  gaduich'  à  cùil, 

'S  cha  'n  fhalbh  e  gun  spùinn  's  gun  chreach. 

'N  uair  dhlùitheas  an  t-aog  ann  a  d'  dhàil, 

'S  ro  f hiata  a's  grànnd  a  shnuagh ; 

'S  cha  'n  fhògrar  a  mach  e  a'  d'  là'ir, 

Gus  an  cuir  e  am  blàr  le  buaidh. 

Thriall  sàmhradh  a's  earrach  do  làith', 

'S  tha  thusa  a'  d'  thriall  gun  saors', 

'S  cha  d'  fhògradh  an  galar  's  a'  phlàigh 

A  thilg  thu  'n  a  d'  thràill  an  daors'. 

'N  sìol  chinnich  's  a  chuireadh  a'  d'  fheòil, 

A'  d'  leanabas  's  a'  d'  òig  gu  pailt, 

An  diong  e  gu  suthain,  mar  lòn? 

Na  'n  cum  e  thu  beò  gun  airc? 

Luidh  sneachda  na  h-aoise  mu  d'  ghruaig, 
Thriall  maise  do  shnuaigh  gu  lèir, 
Reodh  'n  smior  a  bha  d'  chnàimh  a's  an  smuais, 
Thraoigh  a'  chuisle  bha  uaibhreach'  treun ; 
Dh'  eug  fradharc  a's  dèarsa  do  shùl, 
'S  cha  dean  iad  do  stiùr'  mar  b'  àbh'st ; 
'S  tha  dorsan  na  claisteachd  's  a'  chiùil, 
Air  druideadh,  gun  sunnd,  gun  stàth. 

'M  bheil  innleachd,  no  gliocas  's  a'  bhàs, 
Dòigh  tàraidh  o  chràdh  's  o  thruaigh? 
Mar  thuiteas  a'  chraobh  air  an  làr, 
An  luidh  i  gu  bràth  'sgu  buan? 
An  cluinnear  an  rioghachd  a'  bhàis 
Aon  iomradh  gu  bràth  air  saors'  ? 
Na  'm  fuasglar  o  'n  geimhlibh  gu  bràth, 
Na  braighdean  tha  'n  sàs  an  daors'  ? 

Am  fàgar  aon  chraobh  anns  an  lios, 
Mar  giùlain  i  meas  a's  blàth, 
'S  ann  loisgear,  mar  chonnadh,  gun  mheas, 
A'  chrìonach  's  an  dris  gun  stàth? 

"Nach  leòir  iad  bhi  suidhicht'  'sa'  ghàr' — 
'S  do  dhuilleach  fo  stràchd  nach  faoin  ? — 
Gearr  sios  iad,  's  grad  thilg  as  mo  làth'ir, 
Ghabh  m'  anam  dhiubh  grian,  's  cha  ghaol. ' 

Nach  mithich  bhi  'g  amharc  a  null? 
Nach  mithich  chur  sùrd  air  d'  f  heum  ? 
Nach  mithich  bhi  d'  chaithrìs  's  a'  d'  dhùsg, 
Mu  'n  crannar,  's  mu  'n  dùint'  ort  nèamh? 
Mu  'n  iadh  umad  latha  a'  bhròin, 
As  latha  a'  mhòid  r'  a  chùl, — 
'S  an  nochdar  am  breitheamh  'n  a  ghlòir, 
'S  an  seas  thu  'n  a'  chòir  glè  dhlùth? 


SEALLADH  DO  IOSA. 

A  Thighearn,  bu  mhiann  leinn  Iosa  f  haicinn." — Eoin  xii.  21. 

"Iosafhaicinn  'se  ar  dùrachd, 
Tarruing  dlùth  dha  's  e  ar  miann ; 

An  t-iomradh  'chualas  dhùisg  ar  n-ìoghnadh 
Mu'n  Cheann-iùil  so  thàin  o  Dhia." 

Feuch,  sud  miann  nan  Greugach  cràbhach, 
Do  Philip  rinneadh  aithnicht  leò ; 

'S  an  ath-chuinge  cha  deachaidh  àicheadh, 
Ach  ghrad  shàsaicheadh  le  deòin. 

Miann  an  cridhe  chaidh  'ghrad  shàsach', 
Sealladh  'n  àigh  do  chunnacas  leò ; 

'S  chreid  osbàrr  leò  sgeul  na  slàint', 
Fàth  an  gàirdeachais  bu  mhòr. 

Criosda  fhaicinn  leinn  an  tràsa, 
Mar  leòsan  chunnacas  e  ni'm  faod; 

Cha  ruig  ar  sealladh  air  an  àirde, 
Ionnsuidh  'thabhairt  bhiodh  e  faoin. 


• 

Mar  an  Cruithfhear  faodar  fhaicinn, 
'S  na  h  oibre  maiseach  'dhealbh  'sa  rinn ; 

Feuch !  iad  os  ar  ceann  's  fo'r  cosan, 
Air  gach  taobh  dhinn,  air  gach  làimh. 

Glòir  a'  ghliocais  a's  a  chuinhachd, 

Faic  i  anns  na  speuran  shuas; 
Faic  i  anns  gach  feur  a's  duilleach, 

'N  tràghadh  agus  lìonadh  'chuain. 

Ach  ge  d'  's  farsuing  oibre  nàduir, 

Ge  d'  is  àluinn,  ge  d'  is  mòr, 
Cha  'n  f haicear  annta  glòir  an  t-Slàn'fhir, 

Oir  thug  i  bàrr  orr'  uil'  'an  glòir. 

An  t-stiil  dhùinte  's  fheudar  fhosgladh — 
Gloin'  a'  chreidimh  'ghlac'  a'd'  làimh; 

An  t-anam  cadalach  a  mhosgladh — 
Sealltuinn  fada  os  do  cheann. 

Faic  e  'm  Mac  'an  uchd  an  Athar, 
Co-ionnan  air  gach  achd  a's  dòigh; 

Cuspair  àrd  a  ghràidh  's  a  thlachd, 
'Iomhaigh,  dealradh  glan  a  ghlòir. 

Faic  e  'gabhail  tlachd  's  an  t-saoghal 
Mu'n  robh  'n  saoghal  fathast  ann ; 

Faic  'n  a  anam  iochdmhor,  gaolach, 
'Ghlòir  a  nochd'  'n  uair  thàin'  an  t-àm. 

"Do  thoilsa,  'Athair,  sin  a  dheanamh 
'S  e  sin  mo  mhiann,  mo  bhiadh,  's  mo  thlachd; 

'Le  m'  bhàs  do  cheartas  ni  mi  'riarach', 
Umhlachd  iomlan  bheir  do  d'  reachd." 

Ann  an  sonas  ge  d'  bu  shaibhir, — 

Sonas  'bha  gun  tùs,  gun  chrìoch; 
Air  ar  son-ne  dh'fhàs  e  daibhir, 

Chum  saibhir  gu'm  biodhmaid  gu  sìor. 

Faic  e  'fàgail  uclid  an  Athar, 
Aird  nam  flaitheas  'us  nan  nèamh; 

Ar  daonnachd  thuige  fèin  a  gabhail, 
'S  gach  laigse  neochiontach  'n  ar  gnè. 

Faic  's  a'  phrasaich  e  's  an  stàbull, 
Faic  'n  a  chìocharan  beag,  fann ! 

Sud  agad  a  leaba  stàta, 

Lùchuirt  an  Tì  's  àird'  a  t'  ann. 

Faic  a  naimhdean  dian  an  tòir  air, 
Ge  d'  is  òg  e,  's  e  gun  bheud ; 

Faic  o  'dhùthaich  e  'n  a  fhògrach, 
A  's  an  tòir  tha  air  a  dhèigh. 

Faic  e  bochd  fad  'uile  làithean, 
An  t-aran  tuir  a  ghnàth  a  bhiadh; 

B'  fhada  'uaith'  gach  sògh  a's  àilghios, 
'Bhochduinn  bha  's  an  dàn  da  riamh. 

Faic  e  an  dèigh  baisteadh  Iòrdain, — 
An  dèigh  baist'  an  Spioraid  Naoimh, 

Le  saighdean  Shàtain  air  a  leòn' 
Cò  e  so  abair?    Sàr  Mhac  Dhia. 

Bu  choigreach  air  tàmh  a's  fois  e, 

Tric  e  acrach  agus  sgìth ; 
'Dol  mu'n  cuairt  gun  tàmh  gun  chlos  e, 

'Teagasg  soisgeul  caomh  na  sith'. 

Na  h-oibre  'rinn  e  thug  iad  fianuis, 
Gu'n  robh  'n  Diadhachd  ann  a'  tàmh ; 

'S  bha  chaithe-beatha  'us  a  bhriathran 
'Comh-fhreagradh  ri  gnìomh  a  làmh. 

Thug  iad  fianuis  air  a  mhòrachd, 
'S  air  a  thròcair  mar  an  ceudn'; 

Shlànuich,  leighis,  thug  e  còmhnadh 
Do  gach  neach  a  rèir  am  feum. 

'N  tròcair  ghlanadh  leis  an  lobhar, 
'Fhradharc  thug  do'n  duine  dhall, 
A  chlaisteachd  thug  gu  saor  do'n  bhodhar, 
A's  do'n  bhacach  lùs  nam  ball. 

Le  focal  chiùinich  e  an  doinionn, 
Le  focal  chìosnaich  e  an  cuan ; 

'S  feuch  air  ball  ann  sìth  a's  soinshion, 
'S  rain'  an  long  am  port  bha  uaip'. 

Faic  a'  chuideachd  dhubhach,  bhrònach, 
'Choinnich  e  aig  còmhla  Nàin ; 

Cluinn  na  h-osnaidh,  faic  na  deòir 
Tha  'taomadh  'nuas  o  shùil  na  màth'r. 

Stadadh  leis  'an  sin  an  carbad: — 
"  Eirich,  'òganaich,  gun  dàil." 

An  spiorad  thàrr  o  thìr  nam  marbh, 
'S  dh'aisigeadh  e  beò  d'a  mhàth'ir. 

Seall  air  Ios'  aig  uaigh  a  charaid, — 
Muir'  a's  Marta  dlùth  r'a  thaobh ; 

Eisd  r'a  osnaidh  throm  'sr'a  acain, 
Faic  beò  fhaireachadh  a  ghaoil. 

Aig  'òrdugh  charaicheadh  a'  chlach' 
'Tha  mar  ghlais  air  beul  ha  h^uaigh' : — 

"  Thig,  a  Lasaruis,  a  mach," 
'S  feuch  ghrad  chreachadh  i  d'a  buaidh. 

Faic  'n  a  mhìorbhuilean  a  thròcair, 
Faic  a  ghaol  do  pheacaich  thruagh'; 

'S  creid  mar  bha  gu'm  bi  e  'n  còmhnuidh, 
A's  nach  traoigh  e  gu  là  luain. 

Falbh  a's  beachdaich  air  's  a'  ghàradh, 
Cluinn  an  spàirn  a  ta  'n  a  chliabh, — 

'Anam  Naomh  an  impis  sgàineadh, 
Cluinn  a  thagradh  àrd  ri  Dia. 

<rFeuch  i,  'Athair,  uair  an  uamhais, 
Le  m'  naimhdeau  chuartaicheadh  mi ! 

Bi-sa  dlùth  a's  thoir  dhomh  fuasgladh, 
Chum  fo'n  chuail  nach  fannaich  mi. 

"Feuch  an  cupa!  'searbh  r'a  òl  e, — 

Cup  an  dòlais  a's  a'  bhàis — 
Searbhadas  gach  peac'  ann  còmhladli — 

Greas  gum'  chòmhnadh,  thig  gun  dàil! 

"'Athair,  ghlòraicheadh  le  d'  Mhac  thu, 
Deònaich  neart  rèir  tomhas  'fheum ; 

Thoir-sa  buaidh  dha  'sa'  chruaidh-ghleachdadh, 
A's  leis-san  glòraichear  thu  fèin. 

"Saor-sa  mi  o  uair  a  chruaidh-chàis, — 

Ach  do  d'  thoil-sa  thugam  gèill ; 
'Rèir  mo  bhuairidh  biodh  mo  chruadal, 

'S  glòir  na  buadha  gheibh  thu  fèin ! " 

Faic  a'  bhuidheann  'tarruing  dlùth  dha, 

'N  uair  o  urnuigh  'sheas  e  suas ; 
'N  troitear,  Iùdas,  'n  a  cheann-iuil  doibh, 

Le  'chridhe  dùbailte  gun  truas. 

Faic  'n  an  làimh  na  clàidh'ean  ruisgte, 
'S  bataibh  glacta  teann  'n  an  dòrn; 

Lòchrain  soillseach  'tabhairt  iùil  doibh, 
'N  rùn  a  thoirt  gu  breitheamh  's  mòd. 

Faic  a  ghluasad  sèimh  's  an  uair  ud, — 
Feuch  gun  gheilt,  gun  ghruaim  a  ghnùis ; 

Bha  buaidh  'n  a  f hocal  'chuir  orr'  uamhas, — 
Thàrr  air  ais  iad  's  thuit  gun  lùth. 

Faic  an  sud  an  Dia  's  an  Duine, 

Naisgte  dlùth  ri  càch  a  chèil'; 
Gaol,  a's  fireantachd,  a's  cumhachd 

'Comh-oibreachadh  gu  saor  's  gu  rèidh. 

Faic  a  rithist  's  an  tigh-mhòid  e, — 
A  luchd-tòrachd  'casaid  cruaidh ; 

Feuch  glòir  a  mhòrachd  aims  an  dò-uair,— 
'S  i  sèimheachd  mais'  a's  glòir  an  Uain. 

Leanadh  leat  o  chùirt  gu  cùirt  e, 

Le  dùrachd  beachdaich  air  a  bheus — 

Tosdach,  ciùin  e,  macant',  ùmhal, 
Gun  smid  fheargach  tighinn  o  'bheul. 

Cluinn  an  iolach, — 0  nach  àrd  i ! 

Mar  fhuaim  tàirneanaich  nan  speur: — 
"  Bh'  uain  e!  bh'  uain  e!     Ceus  gun  truas  e! 

Ceus  gu  luath  e !     Ceus  e !     Ceus !" 

"'N  ceusar  leamsa  Rìgh  nan  Iudhach, 
(B'  e  rùn  Philait  'chur  fa  sgaoil) 

Buinibhs'  ris  'rèir  lagh  'ur  dùthcha, 
0  chiont,  am  bheachdsa,  tha  e  saor." 

'S  ann  an  sin  a  b'  àird'  a  dh'èigh  iad, 
"Biodh  oirnne  uile  ciont'  a  bhàis. 

Cha  'n  'eil  rìgh  againn  ach  Ceasar, — 
Ceus  e,  ceus  e, — ceus  gun  dàil!" 

S  goirt  an  acain  tha  'n  a  bhroilleach, 
'S  iomadh  lot  'n  a  chridhe  's  leòn ; 

Le  èigin  'dìreadh  sliabh  nan  olla, — 
'S  is  tearc,  gidheadh,  a  chomh-luchd  bròin. 

Bha  cuid  ann  diubh  cha  'n  'eil  teagamh, — 
'An  còm  nam  ban  tha  cridhe  maoth ; 

Anns  a'  chuideachd  thàrladh  beagan 
'Dh'  altruim  gràdh  dha  nach  robh  faoin. 

Bras  o'n  ruisg  na  deòir  tha  'sileadh, 
Osnaidh  'teachd  o  ghrunnd  an  clèibh ; 

Fàth  am  bròin  cha  'n  'eil  r'a  shireadh, — 
Feuch,  do  Iosa  thug  iad  spèis. 

'Nann  air  fèin  tha  smaointean  Iosa? 

'N  i  dhòruinn  fèin  a  lot  a  chrìdh'  ? 
Ge  d'  a  theirte  so  cha  b'  fhìor  e, 

Cha  bhiodli  ann  ach  barail  chlìth. 

"Air  mo  shon-sa,  'mhnai,  na  guilibh, 

Air  mo  shons'  na  silibh  deur ; 
Ach  air  son  nan  truaighean  iomadh 

Tha  'n  dàn  araon  d'ur  sliochd  's  dhuibh  fhèin." 

Mal'  an  t-slèibh  fadheoidh  do  ràinig, 

'S  feuch  e  spàirte  ris  a'  chrann; 
'N  a  chosan,  làmhan  feuch  na  tàirnean ! 

'S  feuch  'n  a  àit'  e  'n  sàs  gu  teann ! 

Sud  an  sealladh  'sgreitidh  chunnacas, 
0  chruthaicheadh  an  saoghal  air  tùs ; 

Sud  an  sealladh  's  ìoghnadh  chithear 
Gus  an  tèid  an  saogh'l  'n  a  smùr. 

Dh'  iath  mu'n  chrann  ud  sluagh  bu  dùmhail, 
Feachd,  'am  meud,  chaidh  thar  gach  f  eachd ; 

Bha  luchd-àiteachaidh  na  glòir  ann, 

'S  aingle  'n  t-sluichd  gu  dearbh,  's  gu  beachd. 

Tha  sùil  Dhe'  air,  tha  suil  dhiabh'l  air — 

Tha  sùil  dhiadhairean  o'n  àird ; 
Tha  suil  pheacach  'g  amharc  dian  air, — 

Su.il  air  Iosa  o  gacl^  làimh. 

Feuch !  a'  ghrian  chaidh  air  a  h-uilinn, 
Dhiùlt  i  gnùis  a  thoirt  do'n^  ghniomh ; 

Feuch  an  talamh  chlisg  e,  chriothnaich, — 
Thàinig  mairbh  o'n  uaigh  a  nios. 

'N  cath  bha  teth,  ach  thàinig  crioch  air, — 
'N  deoch  bu  shearbh  ach  chaidh  a  h-òl; 

Lùb  e  'cheann  a's  chaochail  Iosa, 
'S  'anam  thàrr  gun  dàil  gu  glòir. 

Sud  an  crann  is  pailte  toradh 
Do  gach  crann  a  chunacas  riamh; 

Sud  an  crann  gu  sìor  a  mholas 
Saoghal  saorta,  's  ainglibh  Dhia. 

Dubhar  bheir  o  theas  na  grèine, 

Glòir  a  dhuillich  'chaoidh  cha  searg; 

'Thoradh  leighisidh  gach  eucail, 
'S  dìdein  bheir  o  sgrios  's  o  fhearg. 

'Mheas  nach  luachmhor  e,  nach  bòidheachl 
Gràs,  a's  tròcair,  'sgjòir  bithbhuan! 

Ionaid  còmhnuidh  'n  tigh  a'  Mhòr  Bìgh, 
'S  comunn  sòlasach  an  Uain ! 

Faic  an  ìobairt,  faic  an  sagart, 

Feuch  's  e  Iosa  iad  le  chèil' ! ! 
Faic  'n  a  bhàs  ro  mheud  a  ghràidh, 

A  bheir  buan  shlàinte  o  gach  beud. 

Lean  a'  bhuidheann  'thug  o'n  chrann  e, — 

Faic  e  'taisgte  leò  's  an  uaigh; 
Faic  mar  rinneadh  cinnteach,  teann  e, 

Am  freiceadan  a  sheas  mu'n  cuairt. 

Tosdach,  sàmhach,  tha  car  uair  e, 
'M  fieadh  tha  naimhdean  subhach,  ait; 

'Shaoil  's  an  uair  gu'n  tug  iad  buaidh, 
'S  a  thog  luathghaire  bha  pailt. 

Tha  'phobull  brònach,  dh'  eug  an  sòlas, — 

Thrèig  an  dòchas  iad  maraon; 
Leig  ar  dìchuimhn  'ghealladh  prìseil, 

'Labhradh  sìth  riu  nach  biodh  faoin. 

Ach  mu'n  d'  èirich  grian  an  treas  là, — 
Mu'n  do  theich  an  duibhre  dall, 

Mhosgail,  dhùisg  à  chadal  ciùin  e, 
Os  ceann  na  h-ùire  thog  e  'cheann. 

'N  uair  a  dh'èireas  grian  a'  Chèitein 
Bheir  i  leum  thar  cruach  nam  beaun ; 

'Dùsgadh  aoibhneas  anns  gach  creutair 
A  bha  èisleineach  car  àm. 

'S  amhuil  sin  a  dh'èirich  Iosa 
Ann  an  neart  a  dhiadhachd  mhòir; 

Le  'threun  ghàirdein  gath  a'  bhàis 

Do  spìonadh  leis,  a's  dh'fhàg  fo'n  fhòid. 

Chreach  e  'n  uaigh  a's  thug  e  buaidh  orr', 

'S  chaidh  e  suas  gu  'ionad  fèin ; 
Mòr  ghibhtean  cheannaicheadh  d'a  shluagh  leis 

'Sheasas  iad  gach  uair  ri  'm  feum. 

Faic  an  carbad  anns  an  d'  f  halbh  e, — 

Cluinn  buaidh  chaithream  ait  air  nèamh : — 

"'Dhorsa  sìorruidh  fosglaibh  fialuidh 
"Gu'n  tig  Ios'  d'a  ionad  fèin." 

"Cò  d'  am  fosglamaid  na  dorsan? 

"Cò  air  so  'tha  'g  agairt  còir?" 
"Tha  Righ  Iosa  'luidh  gu  h-ìosal, — 

Feuch  so  fèin  Ard  Rìgh  na  glòir." 

"Air  mo  dheas  làimh  dean-sa  suidhe, — 
'S  maith  do  dhlighe  air  's  do  chòir, 

Gus  an  deanam  stòl  do  chos 
Do  gach  neach  nach  toir  dhuit  glòir. 

"Feuch  thug  mi  ainm  os  cionn  gach  ainm  dhuit 
A  dh'ainmichear  's  a'  chruinne-chè, — 

Thar  gach  uachdranachd  air  thalamh, — 
Thar  rìgh-chaithrichean  nan  nèamh, 

"  Dhuits'  umhal  bidh  na  dùilean  uile, 

Bheir  gu  buil  do  rùn  's  do  riar; 
Riaghlar  leat  os  cionn  a'  chruinne, — 

An  lagh  's  an  reachd  do  thoil  's  do  mhiann. 


76 

"  Slat  shuaicheantais  do  rìoghachd  ghlòirmhoir 

Cha  'n  ann  do'n  òr  a  rinneadh  i ; 
Cruaidh  mar  iarrunn  bidh  i  'n  còmhnuidh — 

'Strìochdaidh  dh'i  gach  slògh  a's  tìr." 

Feuch  e  Iosa  'bha  'n  a  leanamh ! 

'Dh'  altrumadh  air  broilleach  mnà ! 
'Bha  gun  tigh,  gun  bhòrd,  gun  leaba, 

Ionad  fasgaidh,  àite  tàimh ! 

So  e  Iosa  'dh'  fhuiling  tàmailt, 
Air  an  d'  rinneadh  'n  tàir  bu  mhò ; 

Bha  'e  a  chompanach  do  àmhghar, 
Fad  a  là  's  a  chuairt  's  an  f  heoil. 

Sud  an  ceann  mu'n  d'  iath  an  sgitheach, 
Air  fhigheadh  ann  an  samhladh  crùin, — 

A'  ghnùis  a  chòmhdaicheadh  le  silibh, — 
Le  basaibh  bhuaileadh  e  's  le  dùirn. 

Dhasan  sleuchdaidh  feachd  nam  flaitheas, — 
'Thoil  a  dheanamh  'n  rùn  's  am  miann ; 

Luath  mar  dhealanach  an  gabhail, 
No  mar  lasair  teine  dian. 

Thigibh,  creidibh,  gabhaibh  tràth  ris; 

Dàil  na  deanaibh'  greasaibh  luath ; 
Pògaibh  e  le  pòg  a'  chàirdeis, 

'S  fhàbhar  mealaidh  sibh  gach  uair. 

Thigibh  'n  cleachdadh  creidimh'  dòchais — 
Na  cuiribh  teagamh  ann  a  ghràs; 

A  crann  a  cheusaidh  'deanamh  mòrchuis — 
E  so  'n  a  ònar — so  gu  bràth. 

Cluinnibh  briathraibh  caomh  a'  chuiridh : — 

"Thigibh  thugam  uile  shluagh, 
'S  o  'ur  cionta  saorar  buileach, 

A's  'ur  salchar  glanar  uaibh." 

MUINGHINN  'S  AN  TIGHEARNA. 

A  Thighearna  's  a  Dhia  nan  Dè, 
A'd'  ionnsuidh  fèin  gach  uair 

Grad  thigeamsa  ri  airc  a's  teinn, 
Oir  gheibh  mi  èisdeachd  uait. 

"Aon  olc  no  urchaid  a  theachd  orm 
Ni  h-eagal  leam  's  ni'n  càs;" 

Oir  fòir  a's  furtachd  ni  thu  orm, 
'S  cha  dìobair  thu  gu  bràth. 

'N  uair  dh'fhailticheas  an  saoghal  mi, 

Gu  furanach  's  gu  blàth, 
Do  d'  ainm-sa  moladh  ìocaidh  mi, 

Oir  uait  tha  'ghean  's  a  ghràdh. 

'S  'n  uair  coimheach,  iargalt  dh'f  hàsas  e, 

Fo  smalan  e  's  fo  ghruaim, 
Cha  dochain  call  a  chàirdeis  mi, 

Oir  tha  mo  Charaids'  shuas. 

A  ghaol  cha  sir  's  cha  seachainn  mi, — 
A  chall  cha  dean  mo  chlaoidh ; 

'S  e  Dia  mo  dhìon,  's  na  eisimeil 
Bha,  tha  mi,  's  bidh  a  chaoidh. 

Tha  'n  saoghal  carach,  caochlaideach, 

Ge  h-aoidheil  e  ri  uair; 
Mar  chuibhrionn  e  cha  roghnaichinn, 

Cha'  n  fhaod  e  a  bhi  buan. 

Mo  sheilbh  's  mo  chrannchur  's  Tusa  iad, 

A  Thighearna,  gu  bràth, 
'S  cha  dìobair  thu  gu  buileach  mi, 

'S  cha  bhuin  thu  uam  do  ghràdh. 

0 !  thigibh,  faicibh  's  creidimh  so, 

Gur  maith  's  gur  milis  Dia, 
Cha  dìobair  e  na^chreideas  ann, — 

An  clogad  e  's  an  sgiath. 

LAOIDH. 

Ierimiah  xvii.  5-8. 

Malluicht',  'deir  an  Tighearn  Dia, 

An  duine  sin  gun  cheisd, 
'Chlaonas  'na  chridhe  o'n  Ard  Thriath 

'Tha  beannuichte  am  feasd. 

Malluicht'  gu'n  robh  an  duine  fòs 

'Ni  gàirdein  feòl'  a  stèigh, 
A  cnuimh  a'  deanamh  earbs'  a's  dòigh, 

'S  gun  chòmhnadh  ann  ri  feum. 

Mar  chonasg  anns  an  fhàsach  chruaidh 

Is  ionnan  tuar  a's  blàth ; 
Nach  mothaich  maith  's  nach  caochail  snuagh 

Ge  d'  thionndadh  fuachd  gu  blàths. 

Ge  d'  lùb  gach  coille  fo  thròm  stràchd 

Do  bhlàthaibh  's  mheasa  trom, 
Nach  caochail  dreach,  ach  bhios  gach  là 

'N  a  chrìonaich  ghrannda,  lòm. 

Ach  sona  sin  an  ti  do  rinn 

A  bhun  's  a  stèidh  à  Dia, 
D'  an  acair  dòchais  a's  d'an  dòigh 

Iehòbhah  mòr  gach  ial. 

Mar  chraoibh  ri  taobh  nan  uisge  beò 

A  shìn  a  meòir  gach  taobh, 
'S  ri  cois  nan  uisgeachan,  le  'deòin, 

A  freumhaichean  a  sgaoil : 

Nach  caochail  dreach,  's  nach  seac  gu  bràth 

A  dh'aindeoin  blà'is  a's  teas, 
A  dh'fhanas  dosrach,  ùr  gach  tràth, 

Fo  stràchd  do  thoradh  's  mheas. 

AN   LUNNDAIRE. 

Cia  fhad,  a  leisgein,  bhios  tu  'd'  shuain? 
0  d'  chadal  cuin  a  mhosglas  suas? 
Thoir  ort  an  seillein  beag  gu  tric, 
A's  fòghlum  uaith  bhi  crionna,  glic. 

A  dh'easbhuidh  comhairleach  ge  d'  tha 
A'  solar  lòin  tha  e  gach  tràth ; 
'S  an  t-samhradh  thionail  e  a  stòr, 
'S  ri  fuachd  cha  'n  fhairich  gainne  lòin. 

0  beagan  cadail,  beagan  tàmh — 
Beagan  pasgaidh  shul  a's  làmh ; 
Mar  so  thig  bochduinn  ort  gun  bhàigh, 
A's  uireasbhuidh  mar  laoch  gu  h-àr. 

Ri  taobh  a  lios  gu'n  d'  ghabh  mi  seach', 
A's  fòs  do  ghabh  mi  air  sàr  bheachd; 
A's  feuch  do  chluarain  's  ionntag  làn, 
Bha  'lios  gun  dìon  's  a  chòmhi'  mu  làr. 

Beagan  cadail,  beagan  tàmh, 
Beagan  pasgaidh  shùl  a's  làmh, 
A's  ionnan  'thàrlas  truaigh'  a'd'  chòir, 
A's  uireasbhuidh  mar  ghaisgeach  còrr. 


LAOIDHEAN 

EADAR-THEANGAICHTE  o'N  BHEURLA. 


URNUIGH. 

0  Ard  Righ  na  glòire  dhomh  deònaich  do  chluas, 
Rium  aom  i  'an  tròcair  's  mi  'n  dòruinn  ro  chruaidh ; 
Riut  seallam,  ort  gaiream,  'ghnàth  riut  tha  mo  ghlaodh, 
Na  f àg,  0 !  na  fàg  mi  'an  glacaibh  an  aoig. 

Gu'n  pheacaich  mi  'd'  aghaidh  's  làn  fhiosrach  thu  fèin, 
Gu'n  dhìmeas  do  shlàinte,  do  d'  àithn'  nach  tug  gèill ; 
Tha  m'  aimsir  'dol  seachad,  's  mo  latha  f  araon, 
'S  am  f ògrar  o  d'  ghràs  mi,  o  d'  làithreachd,  o  d'  ghaol  ? 

Mar  choran  do'n  sgitheach  air  fhigheadh  mu'm  cheann 
Tha  sòlais  na  beatha  'gam  bhioradh  'san  àm; 
Mar  thanasg  ga  m'  chlisgeadh  le  'n  itealaich  gharbh, 
A'  meudach'  mo  dhochainn  le  'm  f  ochaid  ro  shearbh. 

Tha  tàirneanach  ceartais  ri  farum  'am  chluais, 
O'n  dh'ionnlad  mi  m'  anam  'ghaol  faileas  neo-bhuan; 
Tha  dìol'tas  's  feath-ghàir'  air  a'  tàradh  'am  chòir, 
Ga  m'  spadadh  neo-bhàigheil  le  tàir  air  an  f  hòid. 

Ach  f hathast,  0 !  f hathast  riut  leanam  gu  teann ; 

0 !  Iosa  na  f àg  mi,  bi  'd  sgàth  dhomh  gach  àm. 

0 !  'n  t-slàinte  tha  dhomhsa  'n  crann  dòruinn  mo  ghràidh, 

Mo  thearmunn,  mo  dhòchas  o  dhòruinn  's  o  chràdh ! 


\ 

CARRAIG  NAN  AL. 

'N  ad  dhubhar  foluicheams'  mi  fèin, 
'Chreag  nan  àl,  a  Shlàn'fhir  thrèin  : 
'N  uair  a  lotadh  aon  Mhac  Dhia, 
A's  fuil  a's  uisge  bhruchd  à  chliabh, 
Leò  sin  o  m'  pheacadh  glanaidh  mi, — 
Araon  o  m'  pheacadh  gm  a's  gnìomh. 

'Am  chumhachd  fèin  cha  toir  gu  bràth 
Do  d'  reachd  an  ùmhlachd  's  dligheach  dha; 
Mo  dheòir  ge  d'  shruth  gun  sgur,  gun  tàmh, 
A's  m'  eud  ge  d'  las  gu  dian  gach  là 
Cha  dìol  iad  sud  aon  pheacadh  'rinn, — 
'An  gràs  's  an  tròcair  buih-sa  rium. 

'Am  làimh  ni'n  glacam  duais,  no  geall, 
An  cranna  ceusaidh  glacam  teann: 
Lomnochd,  faigheam  còmhdach  uait, — 
Lag,  do  chumhachd  cumadh  suas. 
Neo-ghlan,  glan  mi,  'Shlàn'fhir  chaoin, 
Anns  an  uisg'  a  shruth  o  d'  thaobh. 

'"N  uair  mo  spiorad  thiomnam  suas 
Dlùthaich  rium  a's  taisbean  truas, 
'N  uair  gu  sìorruidheachd  thriallas  mi, 
'S  a  nochdar  mi  'an  làthair  an  Rìgh, 
'N  ad  dhubhar  folluicheams'  mi  fèin, 
'Chreag  nan  àl, — a  Shlàn'fhir  thrèin. 

Toplady. 


EEUL  NA  MAIDNE. 


Tha  reul  ghlan  na  maidne  a'  dealradh  gu  h-àrd, 
A'  fuadach  an  dubhair  a  luidh  air  gach  àit'; 
Roimh  sholus  a  gnùise  theich  an  duibhre  air  falbh, 
'S  tha  spiorad  a'  gheallaidh  a'  beothach'  nam  marbh. 


• 

Leinn  is  ait  an  caomh  sgeul  o  nèamh  thàinig  oirnn, — 
Leinn  is  ait  agus  's  aoibhinn  gealladh  grèin'  agus  lò ; 
'Am  maise  's  an  soillse  grian  chaoimhneil  an  àigh 
Eiridh  oirnne  gu  boisgeil  a'  spaoileadh  an  àird. 

Bu  chianail  ar  càramh  'an  dubhar  na  h-oidhch', 
'S  bu  mhòr  e  ar  fadal  ri  latha  'sri  soills'; 
Bu  bhicheant'  ar  n-osnaich,  's  bu  ghoirt  iad  ar  deòir, 
Ach  bhuanaich  ar  misneach  gu'n  tigeadh  an  lò. 

0 !  Shioin  's  ro  f had  a  luidh  smal  air  do  ghlòir, 
'S  bu  dùmhail  's  bu  tiugh  'luidh  ort  dubhar  a's  neòil ; 
A's  b'  fhann  e  an  solus  do  lòchran  thug  uaith', 
A'  nochdadh  na  slighe  o  sgrios  a's  o  thruaigh. 

Tha  Iehòbha  a'  tighinn,  tilg  do  dhuslach  gu  làr ; 
Do  chèile  do  Chruithfhear,  glac  misneach  is  fearr. 
Gu  d'  chobhair  's  gu  d'  chòmhnadh  tha  'chos  'tarruin 

dlùth, 
A  ghuùis  mar  an  solus,  's  a  ghuth  mar  theud  chiuil. 

Mar  àireamh  nan  rionnag  s  an  iarmailt  ghlan,  chiùin, 
Bidh  àireamh  do  chloinne  gu  Dia  'tarruing  dlùth ; 
'S  ge  d'  's  dubhach  an  cridhe,  's  ge  d'  snitheach  an  sùil 
Anns  an  Ti  sin  a  lot  iad  tha'n  earbsa  's  an  dùil. 

Tha  do  chlannsa,  a  Shioin,  air  an  teagasg  le  Dia, 

'S  is  mòr  sin  an  t-sìth  a  gheibh  iad  o'n  Triath ; 

'S  ge  d'  bu  chruaidh  'n  cath  a  chuir  iad,  's  na  buillean  a 

a  fhuair, 
Tha  thu  geal  mar  an  solus,  air  do  choroin  tha  buaidh. 

Do  ghràs  a's  do  chumhachd  grad  fhoillsich,  a  Dhè,— 
Do  shagairt  làn  sgeadaich  le  d'  fhireantachd  fhèin : 
Do  shlàinte  dean  aithnicht',  do  ghlòir  nochd  gu  h-àrd, 
'S  gu'n  labhradh  iad  umad  gu  cubhaidh  's  gach  àit*. 

0 !  seall  orr'  'an  tròcair, — thoir  eòlas,  thoir  saors', — 
Foillsich  do  ghlòir,  's  cuir  i  'mòid  air  gach  taobh ; 
Gus  an  lìonar  leath'  'n  talamh  's  na  fiaitheanais  fèin, — 
'S  gur  e  Iosa  na  h-uile  gu  buileach  's  gu  lèir. 


83 

0!  thus'  a  shàr  ghaisgich,  glac  do  chlaidheamh  gu  luath, 
A'  marcachd  a'd'  chumhachd  le  d'  bhuille  biodh  buaidh ; 
'Bhrìgh  firinn  a's  ceartais  's  do  neart  a  thug  bàrr, 
Biodh  do  naimhdean  a'  strìochdadh  gu  h-ìosal  a'd'  làth'ir. 

Do  Dhia  bheirear  urram  a's  cumhachd  's  gach  àit', 
'S  ni  Sion  gu  buileach  a  bun  a's  a  ghràs ; 
Gus  fadheoidh  mar  reul  sholuis  'an  coron  a  Rìgh, 
'S  mar  fhoirfeachd  na  maise  gu'n  dealraich  i  chaoidh. 


AN  CRIOSDUIDH  A'  CADAL  ANN  AN  IOSA. 

0 !  's  milis  do  chadal  a  dhuine  le  Dia, 
0  pheacadh  's  o  thruaighe  làn  shaor ; 

Air  slighe  nan  uile  do  ghabh  thu  do  thriall, 
Chum  siorruidheachd  sonuis  nach  traoigh. 

0!  'smilis  do  chodal  a  ghaisgich  nam  buadh, 
Tha  gach  cath  agus  truaigh'  air  dol  seach'; 

Mu  d'  mhaladh  tha  coron  nach  searg  gu  là  lua'ìn, 
'S  is  dealrach  a  shnuadh  a's  a  dhreaeh. 

Nach  milis  a  chadal,  thàin'  a  thuras  gu  crìch ! 

Nach  foistneach,  nach  sìochail  a  shuain ! 
'S  cha  'n  ioghnadh  sin  idir  oir  chaidil  e  'n  Ios', 

'S  gur  leis-san  an  rìoghachd  bhith-bhuan. 

0 !  gabhaibh  'ur  cadal,  a  naoimh,  a's  ur  fois, 
'S  a  ghràdh  leis  'n  do  ghràdhaicheadh  sibh ; 

' An  Iosa  's  an  d'  fhuair  sibh  gu  buan  gheibh  sibh  clos, 
0  gach  àmhghar,  gach  truaighe  a's  strìth. 

REUL  BHETLEHEIM. 

'N  uair  air  caoin  uchd  gorm  nan  speur 

Bhios  feachd  nan  nèamh  'n  an  lòchrain  iùil, 

A'  triall  'n  an  solus  dealrach  fèin, 

'S  i  reul  Bhetleheim  'bheir  aoibhneas  dhuinn. 

Bi  'd  thosd  a  pheacaich,  's  èisd  le  deòin, 
An  ceòl  ro  ghlòir-bhinn  uath'  tha  sgaoil' : 

Nach  binn,  nach  blasda  air  gach  dòigh 
Am  fonn  tha  'dòrt'  o  reul  do  ghaoil. 

Bi  doinionn  gharbh,  air  bhàrr  nan  stuagh, 
A  b'  alluidh  tuar,  's  bu  duaichnidh  calg, 

Ri  oidhche  dhoilleir,  ogluidh,  fhuar, 
Do  thachair  dhomh  'an  cuan  ro  gharg. 

Le  miananaich  a's  gàrthaich  stuagh, 
A  b'  aognaidh  tuar,  do  thrèig  mo  chlì, 

'N  uair  dhealraich  orm,  le  fàilt'  gun  ghruaim, 
Caomh  reult  mo  luaidh  le  gluasad  mìn. 

'S  a  nis  'am  chaladh  tearuint',  ciùin, 
Do  reul  mo  rùin  sìor  bheiream  gràdh, 

A's  molar  leam  'an  dàna  ciùil 
Reul  Iudah  's  Bhetleheim  gu  bràth ! 

H.  K.  White. 


CBUIT   IUDAIH. 

'Chruit  Iudaih,  is  grinne  's  is  binne,  grad  dhùisg, 
A's  seinn  dhomh  am  fonn  is  rtmaich'  leam; 

'Am  poncaibh  is  milse  'sis  dilse  le  sunnd 

Ard  chliuthaich  caomh  Bìgh  nan  Iudhach  dhomh. 

'N  uair  ruisgeas  an  t-Ard  Rìgh  'threun  ghàirdean  gu  blàr, 
'S  mu  'charbad  a  thàrlas  dubh  neulaibh, — 

'N  uair  reubas  tein-athair  an  latha  cia  'n  t-àit' 
'M  bheil  fasgadh  o'n  bhàs  r'a  fhaotainn  duinn? 

'S  e  'n  t-Uan  anns  an  uair  ud  a  chruadail  ar  sgàil', 
Gus  am  balbhaich  an  là  's  an  ciùinich  e ; 

Air  'Aon-ghin  'n  uair  a  sheallas  an  t-Athair  le  gràdh, 
Cha  lot,  air  a  sgàth,  's  cha  chiùr  e  sinn. 

'M  fad  bhios  sinn  's  an  fheòil  a'  còmhnuidh  's  a'  tàmh, 
Bidh  an  t-Uan  dhuinn  gach  là  'n  a  chùl-urras ; 

'S  a  dh'aindeoin  ar  peacaidh  'n  a  mheachain  tha  slàint', 
'S  bidh  Dia  air  a  sgàth-san  caomhail  ruinn. 

0 !  m'  anam  glachd  cruadal,  tha  'n  uair  'tarruing  dlùth 
'N  uair  nach  buanaich  an  ùir  'n  a  h-uallach  ort, — 

'N  uair  dh'fhàgar  d'  uil'  fhòtus  an  Iòrdan  nam  buadh, 
'S  an  sàr  fhuil  an  Uain  thèid  t'  ionnlad  glan. 

Glan,  saor  o  gach  truaill'eachd,  bithbhuan,  ògail,  ùr, 

'An  comunn  do  rùin  sìor  ghluaisidh  tu; 
'S  air  aodann  an  Athar,  gun  ath'  air  do  ghnùis, 

Sìor  dhearcaidh  do  shùil  gun  smuairean  orr'. 


CRIOSD  DOCHAS  NA  H-EAGLAIS. 

Cheart  aindeoin  a  bhòilich,  cha  soirbhich  le  d'  namh, 
Oir  is  treun  e  'm  fear-còmhnaidh  tha  a'  d'  mheadhon  a' 

tàmh; 
Làn-thearuint'  tha  thusa  o  fholachd  's  o  fhuath, — 
Tha  agad-sa  cùl-taic  an  latha  do  chruais. 

Air  di-chuimhn'  na  leig-sa  na  làithean  o  chian, 
'S  'n  uair  chaisgeadh  do  nàimhdean,  bha  aingealta,  dian 
Bi  seasmhach,  bi  gramail,  oir  cunnairt  ma  th'  ann, 
Cha  dhuit-se  fath  eagail,  ach  do  d'  eascaraid  dall. 

I 

Ort  shaltair  an  Eiphit  gu  h-eucorach,  cruaidh, 
Ach  dhìol  i  na  fiachan  gu  leir  's  a'  Mhuir  Ruaidh, — 
Na  cuantan  a  dh'  fhosgail  dhuits'  cos-cheum  gu  tràigh, 
Bhrùchd — thaom  iad  le  dosgunn,  's  gun  phlosg  feuch  do 
nàmh ! 

Chlaoidh  Cànan  thu  tamull  's  dha  b'  aithreach  gu'n  d'  rinn, 
Oir  thuit  e,  le  'mhacaibh,  fo  d'  shleagh  a's  fo  d'  lainn  ; 
'S  a'  chuid  nach  do  thuit  diubh  fo  chudthrom  do  bheum', 
Dhian-ruaigeadh  gun  stad  iad  fo  mhallachd  do  Dhè. 

Rinn  Ashur  ort  fòirneart,  's  bu  ghòrach  sud  dha, 

Oir  spùinneadh  d'  a  ghlòir  e  's  d'  a  mhòr-chnis,  chion-fà ; 

A  dhùthaich  thur-chreachadh — dh'  eug  a  mhacnus  's  a 

mhùirn, 
'S  mar  a  dhuais  ghlac  am  Persach  a  bheairteas  's  a  chrùn. 

Dhian  lean  thu  an  t-Iùdhach,  an  rùn  do  chur  sìos 
Ged  rugadh  e  d'  chùirtibh,  's  ged  's  tu  thug  dha  cìoch; 
'S  nach  soilleir  's  na  truaighibh  tha  'g  a  ruagadh  gun  tàmh, 
Gu  'n  d'  thug  Flaitheanas  fuath  do  ghnìomh  uabhar  a  làmh. 

Rinn  an  Geintileach  doilleir,  's  àrd  sgoilleir  na  Grèig' 
Ort  an  fhòirneart  bu  shoilleir'  dol  an  co-bhoinn  a  chèill' ; 
'S  gu  h-obunn  am  mòr-chuis  's  an  glòir  dhealaich  uath', 
Ged  b'  inbheach  an  àirde,  'toirt  bàrr  air  gach  sluagh. 

Dh'iadh  umad  a  lìontan  baobh  strìopach  na  Ròimh', 
A's  dhùisg  i  dhuit  mì-run  mhòr  righrean  a's  shlògh ; 
Do  thearmunn  b'  e  'm  fàsach  'n  àm  d'  amhghair  's  do  strì, 
0  nàimhdeas  an  dràgoin  bha  ghnàth  air  do  thì. 

A  cuing  bhàrr  do  mhuineil  do  thilg  thu  gu  làr, 

A's  rùisg  thu  dhith  'n  fhalluing  a  dh'fholaich  a  nàir'; 

A  srannraich  na  cuireadh  ort  eagal  no  fìamh, 

Tha  a  ceann  air  a  bhruthadh,  's  a  cumhachd  air  triall. 

Mo  thruaighe  gur  fìor  e!  an  tìr  so  an  àigh, 
Gu  'n  d'  fhuaras  luehd-miruin  rinn  strì  riut  gun  bhàigh; 
Rinn  gàirdean  luchd-fòirneirt  do  leònadh  gu  cruaidh, — 
T'  fhuil  chraobhach  a  dhòrtadh,  gun  sòradh,  gun  truas. 

Feadh  gharbhlach  an  t-slèibhe  's  air  rèidhlein  nam  beann, 
Chaidh  t'  iomain  's  do  ruagadh  gu  cruaidh  a's  gu  teann ; 
'S  tnc  a  tharruing  thu  'n  osnadh  's  an  t-slochd  's  anns  a' 

chùil, 
'S  tric  bu  bhriste  do  chridhe,  's  bu  shnidheach  do  shùil. 

Ach  dh'fhiosraich  là  saors'  thu,  a's  faothachadh  fhuair, 
A's  shiabadh  'n  deur-chràidh  a  bha  blàth  air  do  ghruaidh ; 
'S  do  naimhdean  bha  'n  cumhachd  's  an  urram  ro-mhòr, 
Thur-chrìon  agus  sheac  iad,  a's  chreachadh  d'  an  glòir. 

Cia  nise  fàth  t'  eagal;  gach  aon  gheilt  cnir  air  chùl; 
Leig  do  thaic  air  a'  ghàirdean  tha  a'  tàradh  dhuit  dlùth; 
An  aghaidh  an  Ard-Righ  co  a  dh'àrdaich  a  chrì — 
Nach  do  lotadh  gu  bas  e,  an  àraich  na  strì? 

Ged  iadh  umad  naimhdean  tha  aingealta,  treun; 
Ged  's  alluidh  an  sealladh,  ged  's  eangarra  'm  beum ; 
Na  caill-sa  do  mhisneach,  oir  is  sgeul  e  tha  fior, 
Buaidh-làrach  cha  choisinn  iad  ortsa  gu  sìor. 

Ged  bheucadh  na  cuantan  is  gruamaiche  colg, 

'S  do  charraig  ged  bhuail  iad  gu  fuaimeanta,  borb; 

Air  an  ais  'n  uair  a  shileas  's  a  philleas  iad  sìos, 

Tha  do  charraig-sa  seasmhach, — 'sbidh  seasmhachgu  sìor. 

Oigh  Shioin,  glac  misneach,  's  na  diobair  do  Thriath; 

'S  e  'fhocal  do  sholus, — a  dhilseachd  do  sgiath; — 

Do  bhabuinn  cha  tuislich,  's  cha  tuit  iad  gu  làr, 

'S  a  chaoidh  bheir  iad  dùbhlan  do  chumhachd  gach  nàmh. 

Theid  nèamh  agus  talamh  tnr  thairis  le  chèil', 
'S  luchd-riaghlaidh  a's  riaghailtean  talmhaidh  gu  lèir, 
Ach  beannachd  no  sochair  a  gheall  e  dhuit^iamh, 
Cha  diobair,  ach  coimhlionaidh,  'n  Tighearn  do  Dhia. 
An  t-Olla  Ualtar  Mac-'Illebhra. 

AMHGHARAN  AIR  AN  NAOMHACHADH 
TRE'N  FHOCAIL. 

T'  fhocal  naomh  cia  taitneach  leam ! 
'S  do  chùmhnant'  gràis  cia  tlachdmhor  leam ! 
Air  slighe  rèidh  ga  m'  threòrach'  ta  'd, 
Mo  smuainteach'  iad  a  dh'oidhch'  's  a  là. 

Am  beachd  mo  shùl  tha  ceartas  faoin, 
A's  blàth  na  h-òig'  ge  bòidheach,  caoin; 
Ni'n  comhdar  leamsa  nì  fo  'n  ghrèin 
Ri  sòlais  t'  fhocail  òirdheirc  fèin. 

Fad  ùine  mhòr  gnn  gheilt,  gun  leòn, 
Do  ghluais  mi  'n  ceumaibh  peacaidh  'sbròin; 
Ach  'n  uair  do  bhuillean  'lot  mo  chrìdh' 
A'd'  ionnsuidh,  'Thighearn,  dhlùthaich  mi. 

Mo  chrìdh'  ged  lot  do  bhuillean  cruaidh, 
Sìor  mholams'  thu,  a  Dhè,  gach  uair; 
0  m'  shùil  ge  d'  shruth  na  deòir  gu  tric, 
Do  shaoradh  mi  a's  rinneadh  glic. 

Neo-smachdaichte  na'm  fàgte  mi 
Air  t'  àithne  dheanain  tàir  'am  chrìdh'; 
An  lìon  mu  m'  thimchioll  'sgaoil  mo  nàmh 
Ann  thuitinn  eadar  chos  a  s  làmh. 

Dhuit  ìocam  gràdh  d'a  chionn  so,  'Dhè, 
A'd'  ionnsuidh  m'  ùrnuigh  biodh  gach  rè, 
Gus,  'measg  do  naomh  an  càirdeas  dlùth, 
Dhuit  seinneam  ann  ad  àros  cliù. 

H.  K.  White. 

LAOIDH. 

An  saoghal  dh'fhàs  aosda,  a  shòlais  tur  chaochail, 
Dh'fhàs  an  saoghal  so  aosda  a's  aogasg  cha  bhuan ; 
Dh'fhàs  an  saoghal  tur  aosda,  lot  eagal  an  aoig  e, — 
Ghlac  uamhunn  gach  taobh  e,  luidh  aois  air  a's  gruaim. 

Tha  'ghrian  anns  na  h-àirdibh  air  lagach',  air  fàilneach', 
Shearg  toradh  nam  blàraibh  's  am  blàth  anns  an  àm ; 
'S  le  eagal  tha  àrdan  nam  fineach'  air  bàsach', — 
Luidh  aois  air  gach  àite,  tha  'm  bàs  orra  teann. 

Tha  'n  rìgh  anns  a'  chathair,  an  òg-bhean  aig  bàile, — 
Tha  clanna  na  h-amaideachd  acaideach,  leònt'; 
Tha  'n  neòinein  air  seachdadh,  aon  lòn  cha  'n  'eil  blasda, 
Oir  aosda  tha  'n  talamh,  a's  fagusg  tha  'm  mòd. 

An  còir  dhuinne  gearan  d'an  eòl  a's  d'an  aithne 
Faoin  shòlais  na  beatha,  's  nach  d'  altruim  dhoibh  gaol ; 
'S  ann  shuas  'tha  ar  cridhe  's  ar  dhòchas  cha  diomain, 
Ar  crùn  bheirear  dhuinne  'n  uair  mhillear  an  saogh'l. 

Easbuig  Heber. 


CUMHACHD  GAOIL  AN  FHIR-SHAORAIDH. 

An  gaol  ud  iongantach  an  cumhachd, 

Ios',  a  ghlan  an  lobhar  truagh, 
0 !  'an  tròcair  deònaich  dhuinne 

'N  àm  ar  guidhe  chur  ruit  suas. 

0  shal  a'  pheacaidh  a's  dhroch  cleachdaidh, — 
'Shal  ar  n-aigne  uaibhrich,  bhreun — 

Smaointean  truaillidh,  dòchais  pheacach, 
Oige  bhras  a's  olc  fhèin-spèis." 

0  thruaill'eachd  mhòr  ar  cridhe  feòlmhor, 
'Tha  r'  ar  seòrsa  'leantuinn  teann, — 

O'n  bhuaireadar  'tha  carach,  seòlta, 
Ascreideamh  's  gòraich  saor  's  an  àm. 

0  ionmhas  bhao'lta  an  fhir  shao'lta — 
Abhachd  bhaoth  na  misg  's  an  òil, 

O'n  t-saoghal  mhorchuiseacb  a's  ghreadhnach, 
Iosa,  saor  sinn, — saor  le  deòin. 

Easbuig  Hebek. 


URNUIGH  AIR  SON  OIGRIDH  I  CHALUIM- 
CHILLE. 

A  Dhè  uile  ghràsmhoir,  a  Thi  uile  neartmhoir, 
Le  d'  fhocal  's  le  d'  spiorad  gabh  seilbh  air  ar  crìdh'; 

Dean  tròcair,  Iehòbhah,  a's  deònaich,  le  d'  f  heartan, 
Làn  shaorsa  o'm  peacaibh  do  eileanaich  I. 

Air  sgiathan  a'  cholmain,  's  an  aimsir  a  dh'fhalbh  'uainn, 
Thuit  spiorad  a'  ghràidh  air  ar  sinnsear'  gu  mìn ; 

Gabh  truas  do  na  dh'fhàg  iad,  an  t-àl  tha  'n  an  àite, 
A  rugadh,  'chaidh  àrach,  's  tha  'tàmh  ann  an  I. 

'N  uair  'thruailleadh  an  tìr  le  iodhoil  a's  Druidhnich, 
'S  i  deas  làmh  do  chumhachd  thug  furtachd  a's  sìth ; 

Le  d'  neart  tha  do-chaochladh  nach  saorar  leat  sinne, 
Sìol  nan  saoi  ud  a  thuinich  car  tamuil  'an  I. 

'Ard  chusbair  ar  dòchais,  ge  mòr  i  ar  bochduinn, 

A'd'  thròcair  ath-bheothaich,  's  le  d'  chumhachd  nach 
cllth; 

Obair  ghràis  agus  shaorsa  'n  ar  measgne  tha  'n  daorsa, 
Rèir  saoibhreas  do  ghaoil  bi  caomh  ri  clann  I. 

Ann  an  eilean  a'  chuain  tha  ar  dachaidh  's  an  uair, 
'N  ar  bochdan  's  'n  ar  truaghain  ri  cruaidhchas  a'  strì, 

0 !  gabhsa  mòr  thruas  dhinn  a's  gràdhaich  gach  uair  sinn, 
A's  thoirsa  saor  fhuasgladh  do  thruaghanaibh  I. 

A's  deansa  ar  glanadh  le  fuil  ud  a'  chrathaidh, 
An  fhuil  tre  bheil  maitheanas,  fasgadh  'us  dìon; 

À's  biodh  i  'an  còmhnuidh  'na  tearmunn  's  na  dòchas, 
Do  dh'anaman  na  h-òigridh  tha  'chòmhnuidh  'an  I. 

Sìor  bheannaich  le  d'  fhàbhar  ar  n-athair  s  ar  màthair, 
'S  ar  n-oideachan  àraich  iad  gràdhaich  gu  sìor; 

An  teagasg  's  an  saothair  0 !  beannaich  a's  naomhaich, 
A's  buin-sa  gu  caoin  a's  gu  caomh  ri  clann  I. 

'S  tu  Ard  EAgh  na  glòire,  nan  eilean  's  na  mòrthir, 
0!  bi-sa  'gar  fòghlum,  'g  ar  còmhnadh,  's'gar  dìon, 

'N  ar  beatha  's  'n  ar  bàs  dean  tròcair  a  ghnàtE 
Air  an  òigridh  chaidh  àrach  's  tha  'tàmh  ann  an  I. 

'N  uair  dhùisgeas  do  chaismeachd  'am  maduinn  nah-ais- 
ridh, 
Ar  cuirp  'thèid  a  thasgadh  fo  leachdan  gu'n  dion ; 
An  sin  chi  an  saoghal  mòr  shaibhreas  do  ghaoil 
'N  a  thoradh  neo-fhaoin  ann  an  saoradh  clann  I. 

Leigh  Richmond. 


DAN  MOLAIDH  HANNAIH. 
2  Samuel,  ii.  1 — 12. 

'S  an  Tighearna  tha  m'  anam  ait, 
Ann  deanam  gàirdeachas  gu  pailt; 
'S  esan  a  dh'àrdaich  m'  adharc  fòs, 
'N  uair  lag  a  bha  a  thug  dhomh  treòir. 

Os  cionn  mo  nàmh  a  thug  dhomh  buaidh, 
A  rinn  orm  tàir,  a  thug  dhomh  fuath, 
Mo  bheul  am  farsuingeachd  a  chuir, 
'S  a  lion  le  moladh  e  nach  sguir. 

Tha  iad  ann  tha  cràbhach,  naomh, 
Ach  co  'n  am  measg  nach  Uià  a  thaobh; 

Ach  naomhachd  Dhè  uil'  iomlan  ta, 
Cha  tig  dubhar  oirr'  no  sgàil'. 

Cò  e  'neach  a  choimeasar  riut  ? 
A'  ghlòir  a  bhuineas  thugar  dhuit : 
'S  tobar  slàinte  thu  nach  tràigh — 
Carraig  fhàsgaidh  dhomh  gu  bràth. 

Labhair  le  dìmeas  orm  mo  nàmh, 
Ach  Dia  a  teanga  chuir  'na  tàmh ; 
A  beum  cha  chràidh  e  mi  ni's  mò — 
Cha  lot  i  mi  le  nimh  a  beoil. 

M'  uil'  àmhghar  chunnaic  thusa,  'Dhè, 
A's  tròcair  nochd  thu  dhomh  d'a  rèir : 
Gach  gnìomh  a  nithear  chithear  leis, 
A's  saoraidh  'shluagh  le  meud  a  threis'. 

Bogha  nan  treun-fhear  bristidh  e, 
'S  togaidh  e  'n  lag  o'n  chlàbar  chrè; 
An  deòraidh  bochd  a  thuit  gu  làr 
Suas  togaidh,  's  bheir  e  neart  os-bàrr. 

'Am  feadh  an  dream  tha  saibhir,  pailt, 
'N  an  coigrich  riamh  air  gainne  's  airc, 
Gu  bochduinn  bheir,  's  is  buidhe  leò 
Le  saoth'ir  an  làmh  bhi  cnuasachd  lòin. 

Dhoibhsan  'bha  nan  truaghain  bhochd 
Thug  cuid  a's  maoin  'am  mòrachd  t'  iochd; 
Do  d'  bhanoglaich  feuch  thug  thu  sliochd, 
A's  freagradh  thug  d'a  h-ùrnuigh  thric. 

Ise  'rinn  moit  a's  uaill  à  'clann 
Feuch  dh'fhàs  i  lag-chuiseach  a's  fann ; 
'N  ad  làimh-sa,  'Dhè,  tha  beatha  'sbàs, — 
An  dealt  a  sheargas  no  'bheir  fàs. 

Do  'n  duslach  's  tusa,  'Dhè,  bheir  sìos, 
'S  o'n  duslach  fòs  's  tu  bheir  a  nìos; 

'S  ann  uaib  tha  beairteas  fòs  a'  teachd, 

'S  gu  bochduinn  bheir  'n  uair  's  maith  sin  leat. 

'Stu  leagas  sìos  no  thogas  suas — 
An  deòraidh  'thogas  as  an  luaith, 
'G  a  àrdachadh  gu  inbhe  mhòir — 
Mòr  shaibhreas  'tabhairt  dha  a's  glòir. 

Aite  'measg  uachdaran  'toirt  dha, 

'S  'n  ad  rìogh'chd  fadheoidh  buan  ionad  tàimh. 

Oir  buinidh  dhuits'  an  saogh'l  gu  lèir, 

A's  nithear  leat  do  thoil  d'a  rèir. 

Cosan  do  naomh  sìor  choimh'dear  leat, 
A's  gluaisidh  iad  's  an  t-slighe  cheairt ; 
'S  ge  d'  thuit  iad  togar  leatsa  suas, — 
An  eascaraid  cha  toir  orr'  buaidh. 

An  dorchadas  an  dara  bàis, 
A  chuibhrionn  bheirear  dha  gu  bràth ; 
Le  'n  neart  cha  tearnar  iad  o'n  uaigh, 
'S  e  truaighe  shìor  an  crannchur  buan. 

'N  am  bloighdean  brisear  leat  gach  nàmh, 
Mion  phronnar  iad  fo  neart  do  làmh : 
Feuch  fuaim  do  ghuth  's  na  nèamhan  àrd 
'Cur  ball-chrith  air  gach  crìdh'  's  gach  àit'. 

Ro  uamhasach  àrd  ghuth  do  bhèil, 

'S  do  dhealanach  tha  f  òs  d'a  rèir ; 

Ach  glòir  a's  neart  bheir  thu  do  d'  BAgh — 

T'  aon  Ungta — bheir  thu  glòir  gun  chrioch. 


XV  SALM. 


'An  aros  Dhè  co  ghabhas  tàmh  ? 

A  dh'  f hanas  ann  gu  buan  's  gu  bràth  ? 

An  ti  an  ionracas  a  ghluas ; 

'Tha  'g  oibreach  fireantachd  gach  uair ; 

An  f  hìrinn  'labhairt  tha  gach  là ; 

'Nachridhe  steach  fhuair  ionad  tàimh; 

Nach  lot  a  choimhearsnach  le  'bheul, 

Nach  tog  's  nach  aithris  air  droch  sgeul : 

$"ach  dean  a  chron  ged'  gheibh  e  fàth; 

A  rùnaicheas  a  leas  gach  là; 

'Bheir  onoir  dhoibhs'  d'  an  eagal  Dia ; 

Le  'n  suarrach  luchd  an  uilc  nach  f hiach ; 

Ri  'fhocal  seasmhach  tha  gach  uair; 

Nach  caochail  teisd  ge  d'  gheibheadh  duais; 

Nach  agair  air  son  airgid,  òir, 

Bonn  rèidh  a  bharrachd  air  a'  chòir; 

'N  aghaidh  'n  ionraic  nach  gabh  duais; 

An  neach  a  ni  mar  so  gach  uair 

Buan  chòmhnuidh  gheibh  'an  àros  Dè, — 

Seadh  còmhnuidh  ann  gu  sìor  gheibh  e. 


XVI  SALM. 

Mo  choimhead  dean*sa,  'Dhe', 
Mo  mhuinghinn  annad  tha; 
Mo  dhòchas  's  tu  gu  lèir 
Gu  bunailteach  's  gu  bràth. 

Mo  mhaitheas  cha  ruig  ort ; 
Ort  comain  cha  chuir  mi ; 
'N  ad  naoimh  feuch  gabham  tlachd, 
Do  phobull  tha  's  an  tìr. 

Feuch  meudaichear  gu  mòr 
A  dhoilghios  do  gach  aon, 
Dhuitsa  nach  toir  glòir, 
Gu  iodhoil  thèid  a  thaobh. 

Fuil  ìobairt  dhoibh  cha  tairg; 
Mu'n  altair  f  òs  cha  taom ; 
Mo  bheul  cha  luaidh  an  ainm; 
'N  an  dèigh  mo  chas  cha  chlaon. 

Mo  chuibhrionn  's  tus'  e,  'Dhè, 
Oighreachd  mo  chupain  fòs; 
Mo  chrannchur  mi  cha  trèig, 
O'n  's  tus'  e,  'Dhè  na  glòir. 

'An  ionad  farsuing  fòs 
Mo  chuibhrionn  thug  thu  dhomh; 
A's  m'  oighreachd  tha  i  mòr ; 
Seadh,  tha  i  f  òs  ro  mhaith. 

Iehòbhah  molar  leam, 
'Thug  comhairl'  orm  'am  fheum ; 
A's  m'  àirnean  comhairl'  thug 
'S  an  oidhche  mar  an  ceudn'. 

A  chionn  gu'n  d'  chuireadh  leam, 
Fa  m'  chomhair  Dia  gach  tràth, 
Cha  ghluaisear  mi  aon  àm ; 
Oir  esan  leam  a  ta. 

Mar  so  mo  chriane  'tha 
Ghnàth  subhach  agus  ait ; 
Mo  ghlòir  is  tu  do  ghnàth ; 
A's  f  àsaidh  i  gu  pailt. 

'An  dòchas  gabhaidh  fois 
Mo  chorp  's  an  uaigh  gu  beachd ; 
A's  gabhaidh  tàmh  a's  clos 
Gus  'n  gairmear  suas  mi  leat. 

Oir  m'  anam,  air  aon  chor, 
Cha  'n  f hàg  thu  'n  ifrinn  shìos ; 
A's  truaill'eachd  chaoidh  cha  'n  fhaic 
T'  Aon  Ungta-sa  gu  cinnt'. 

:>chdaidh  tu  dhomh  'n  ròd 
^ir  a'  treòrach'  'ta; 
eir  thu  mi  fadheoidh 
Vhnuidh  ann  gu  bràth. 

'N  ad  làth'ir  tha  amhuinn  mhòr 
Do  shòlasaibh  nach  traoigh, 
A  thèid  gach  là  am  mòid, 
D'an  òlar  leam  gu  saor. 


CUMHA  CLOINNE  LE  'MATHAIR. 

Bhuail  thu  mi,  a  Dhè,  a's  smachdaich — 
Cò  am  mac  nach  smachdaich  thu  ? 

Lot  thu  mi  air  son  mo  pheacaidh, 
Ach  gidheadh  dhuit  bheiream  cliù. 

Bhuin  thu  uam  mo  mhac — mo  nighean — 
Shàth  do  ghath  gu  geur  'am  fheòil ; 

0  m'  ruisg  na  deòir  gu  bras  tha  'sileadh — 
Ach  molam  thu  gidheadh  ri  m'  bheò. 

Beath'  an  duine,  cobhar  tuinne — 

Builsgein  buinne  's  athghearr  cuairt — 

Ur  ròs  gàraidh  'n  diugh  's  am  màireach, 
Seargt'  air  làr,  gun  àgh  gun  snuagh. 

Leams'  bu  taitneach  sibh  'n  'ur  n-òige, 
Blasd'  'ur  còmhradh  mar  chruit-chiùil; 

Ach  tha  'n  t-òigeir  a's  an  òg-bhean, 
'N  diugh  nan  ònar  anns  an  ùir. 

Ceal  am  bian  mar  chanach  mòintich — 
Dearg  an  gruaidh  mar  an  suth-craobh ; 

Ise  baindi,  banail,  mòdhar, — 
Esan  fearail,  sgairteil,  saor. 

'S  iad  mo  speuran  a  dh'fhàs  gruamach, 

O'n  a  thugadh  uam  mo  chlann ; 
Dubh  neòil  air  gach  làimh  'ga  m'  chuartach'- 

Dh'fhàs  mo  chridhe  fuar  a's  fann. 

Cha  tog  pìob  e,  cha  tog  dàn  e — 

Cha  tog  àbhachd  e  ni's  mò ; 
'N  am  eun  tiamhaidh  tha  mi  'm  bliadhna, 

'S  bidh  gach  bliadhna  fad  mo  lò. 

'Chridhe  cheannaircich  bi  sàmhach, 
Strìochd  gun  dàil  do  thoil  an  Triath; 

'S  bheir  e  'n  còmhnadh  dhuit  a  dh'fhòghnas 
Chum  a  ghlòrachadh  gach  iall. 

Thug  thu  uam  mo  chlann,  na  h-abair, — 
Thug  thu  leat  an  ni  'thug  uait; 

'S  f hearr  a'  chùis  a  bhi  mar  thachair, 
Ged  an  ceart  uair  tha  i  cruaidh. 

Pògam-sa  an  t-slat  a  smachdaich — 

Bitheam  umhal  mar  is  còir : 
Ge  d'  's  an  àm  nach  'eil  i  taitneach, 

Bheir  i  toradh  pailt  fadheoidh. 

Faic  e  toradh  trioblaid,  cruaidhchàis — 
Faighidinn  bhios  buan  a's  gràdh ; 

Seasmhachd  's  dòchas  ri  uchd  cruadail, 
Sud  i  'n  sguab  thar  sguab  bheir  bàrr. 

Tha  na  buill  'fàs  lag  a's  bristeach 
'Binn  mo  cheangal  ris  an  t-saogh'l ; 

Iarram  còir  's  an  Ti  bheir  misneach — 
'S  a  threòraicheas  gu  tìr  a  ghaol. 

Na  bi  dhomh,  a  Dhè,  mar  fhàsach — 
Ge  d'  is  f  àsach  dhomh  an  saogh'l ; 

Deonaich  dhomh  gu  pailt  à  d'  lànachd, 
'S  dean  mo  shàsachadh  le  d'  ghaol. 

Beannaich  dhomh  a'  chlann  a  dh'fhàg  thu, — 
Chaoidh  na  f  àg  iad  a's  na  trèig ; 

Bi-sa  dhoibh  'n  ad  thearmunn  làidir, — 
Cum  iad  sàbhailt'  o  gach  beud. 

Bi  'n  ad  thargaid,  bi  'n  ad  sgiath  dhoibh, — 

Bi  gach  iall  'n  ad  lòchran  iùil; 
Bi  'n  ad  Dhia  dhoibh  nis  's  gu  sìorruidh, 

'S  lion  am  beul  gu  sìor  le  d'  chliù. 


SEALLADH  0  MHULLACH  SHRON-A'-CHLACH- 
AIN. 

'S  mi  'm  shuidh'  air  an  tulaich,  air  mullach  an  aonaich, 
Gun  duine  a'  in'  chuideachd — gu  buileach  a'  m,  aonar — 
Tha  smaointeanan  iomadh  air  m'  anam  ag  aomadh, 
Bha  fada  'n  an  cadal,  ach  innseam  an  t-aobhar. 

Tha  mo  shùil  air  Loch-tadha,  's  gach  faileas  is  bòidhche 
A  chi  mì  na  bhroilleach,  mur  chaoin  uchd  caomh  òighe ; 
Mar  leanabh  'n  a  chadal  'ani  maduinn  na  h-òige, 
A  ghaoth  buin  gu  caomh  ris  mu'n  caochail  a  ghlòir- 
mhais'. 

Tha  'n  sealladh  'tha  sgaoil'  air  gach  taobh  agus  làimh 

dhiom, 
Làn  maise  mar  b'  àbhaist,  gnùis  nàduir  gun  sgraing  oirr' ; 
Na  coilltean  cho  ùrar,  luchd-ciùil  air  gach  crann  diubh, 
Le  'n  ceileirean  siùbhlach, — mo  rùn-sa  gach  àm  iad ! 

Tha  Dochard  'na  dheannaibh  a'  teannadh  gu  Lòchaidh, 
An  coinneamh  a  chèile,  bean  bheusach,  chiùin  chòmhnard ; 
'S  'n  uair  thig  i  'na  ghlacaibh  's  a  naisgear  iad  còmhladh 
Grad  thrèigidh  a  bhuirb'  e,  a's  strìochdaidh  a  mhòrchuis. 

Is  maiseach  an  sealladh  Gleann-Dochard  's  Gleann-Lòch- 

aidh 
Le'n  lùban,  le'n  glacan,  le'n  leacain,  le'n  còmhnaird — 
Le  'n  sruthana  siùbhlach,  le  'n  dùsluinnean  bòidheach, 
,S  an  cluinnear  an  smudan,  am  brùdhearg,  's  an  smeòrach 

Tha  iadsan  gun  chaochladh  's  an  aogasg  a  b'  àbhaist ; 
Ach  cà'  bheil  a'  chuideachd  a  chleachd  a  bhi  'tàmh  annt'  ? 
Tha  cuid  fo  na  leacan,  's  a'  chadal  tha  sàmhach — 
A'  chuid  is  ro  phailt'  air  an  sgapadh  's  gach  àite ! 

Cà'  bheil  a'  bhuidheann  bha  mireagach,  luaineach, 
Ag  iasgach  nan  sruthan,  's  a  tathaich  am  bruachan, 
À'  cleasachd  gu  h-aotrom  feadh  raointean  a's  chluaintean 
'Trusadh  chnòanns  a'  choille  'sam  faighte  na  ruadh-bhuic ! 

Tha  Deisheir  mur  b'  àbhaist  fo  shàiltibh  Beinnlamhair, 
'S  a'  ghrian  air  a  dearsadh  o  àirde  nam  flaitheas; 
Ach  co  chuireas  fàilt'  oirr'  ni  gàirdeachas  leatha 
Do  'n  chuideachd  a  b'  àbhaist  bhi  pàrtach'  d'a  maitheas ! 

Tha  smùid  o  thigh  m'  athar  a'  dìreadh  mar  bha  i, 
'Na  cearclaibh,  's  na  dualaibh  rèir  a  dual  as  a  nàduir ; 
Ach  cà'  bheil  an  t-athair  a  dh'  altrum  mi  tràthail  ? 
A's  caomhag  nam  mnathan!  ca  bheil  i,  mo  mhàthair? 

Chi  mi  'n  tigh-sgoile,  gun  mhùthadh,  gun  chaochladh, 
Ach  cà'  bheil  na  fiùrain  a  dhùisgeadh  mo  ghaol  doibh  ? 
Tha  'n  sgeap  mar  a  bha  i,  ach  cà'  bheil  an  sgaoth  ud — 
Bha  cnuasachd  na  meala,  bha  caidireach  gaolach ! 

A's  chi  mi  an  eaglais  air  lombar  na  sràide, 
Ach  cà'  bheil  a'  chuideachd  'gadùmhlach'  mar  b'àbhaist? 
C'  àit'  am  fear-teagasg  a  choisinn  mo  ghràdh  dha  ? 
'Se  freagradh  mhictalla,  "Is  beag  dhiubh  tha  làthair!" 

Fo  ghlasaibh  nam  fuar  leac  's  an  uaigh  air  an  tasgadh, 
Gus  an  tig  an  là  Luan  sin  's  am  fuasglar  a  glasan, 
Tha  comunn  mo  ghràidh  a  bu  bhlàth  leam  's  bu  taitneach, 
'S  na  dh'  fhàgadh  'n  an  craobhan  le  aois  air  an  seacadh. 

Gu  h-ìosal  mu'm  choinneamh  'n  am  folach  's  an  dusluinn 
Am  fochair  a  chèile  tha'n  caisteal*  's  a'  chrùislinn; 
Tha  esan  na  làraich,  na  àros  do'n  eunlaith, 
'S  ni'm  faicear  ann  làmh  gheal  ni  clàrsach  a  dhùsgadh. 

Thrèig  a  mhais'  e  gu  sìorruidh,  o'n  thriall  iad  na  h-àrmuin, 
'Tha  balbh  agus  tosdach  na  f hochair  a's  làimh  ris ; 
Sgal  sionnsair  cha  dùisg  iad,  mur  bu  dùgh  a's  a  b'àbhaist ; 
Is  cadal  am  feasd  doibh  gus  an  tig  là  a  bhràth  orr'. 

Bha  iad  innleachdach,  teòma,  a's  gaolach  air  beairteas — 

'Ga  thorradh  ri  chèile  le  eucoir  no  ceartas ; 

Ach  faic  mar  a  dh'  èirich,  an  trèine  's  an  tapadh, 

Do  'n  aog  b'  èiginn  gèilleadh,  iad  f hèin  a's  an  gaisgich ! 

Tha  Cinnealla  nan  leòmhan  's  Acha-mhòr  mar  a  bha  iad, 
Ach  thriall  na  fir  mhòra  rinn  còmhnuidh  a's  tàmh  annt', 
Chrion  na  stuic,  shearg  na  fiùrain  bha  ùrar  a's  fàsor; 
Tha  'choill  air  a  rùsgadh  's  na  fiùthaidh  air  bàsach'. 

'S  iomadh  mùgh'  agus  caochladh  'chi  'n  aois  nach  bu 

mhiann  leath', 
Bheir  deòir  o  na  sùilean,  's  a  dhùisgeas  trom  iarguin; 
Chi  i  'choill  a's  an  dùsluinn,  's  a  fiùrana  ciatach, 
Bha  nan  àileagain  rùnach  air  lùbadh  's  air  crionadh. 

Chi  i  'n  tigh  air  a  rùsgadh  's  an  smùid  air  a  smàladh — 
Tosdachd  'toirt  buaidh  f ar  an  cual  i  ceòl  gàire ; 
Leac'  an  teintein  gun  ainneal,  a's  smalan  's  gach  àite, 
'S  i  fhèin  air  a  dochunn  le  lot  a  tha  bàsmhor. 

Mìle  soraidh  do'n  tlr,  leam  cinnteach  bu  taitneach, 
Do  Chlachan  Chillfhinn  a's  na  glinn  a  tha  'n  taic  ris! 
Do  bheanntann  càs,  àrda,  gach  màm  agus  leacain, — 
Tìr  nam  fear  cròdha  bu  bhòidheach  fo  bhreacan ! 

Slàn  leis  na  sruthain  mu'm  faicte  an  t-iasgair! 
Slàn  leis  na  mòintean  's  am  faighte  am  fiadhach ! 
Slàn  leis  na  slèibhtean,  'sBeinnlèimhinn,mo  chiad  ghràdh 
Slàn  le  Braidealabann  's  am  b'  ainmeil  sìol  Dhiarmaid ! 

0  Finlarig  Castle. 

TUIREADH  AN  FHOGARRAICH. 


Tha  mise  'n  so  'm  luidhe  's  mo  ghunna  gun  ghleus, 
'An  leabaidh  gle  chumhann  le  m'  chuilein  gun  fheum, 
Far  nach  cluinn  mi  sgail  gaothair  no  faothaid  an  fhèidh, 
'S  nach  fhaic  mi  damh  cabrach  'na  dheannaibh  's  na  leum. 

Tha  mise  'n  so  'm  shìneadh  gu  dìblidh  's  gu  trom, 
'S  mo  leabadh  a'  dìosgan  air  cìrean  nan  tonn ; 
Mo  spiorad  fo  mhìghean  gu  h-ìosal  'am  chòm, 
'S  mi  'fàgail  na  tìre  's  an  lìonmhor  damh  donn. 

'S  i  tìr  nan  damh  cabrach,  nan  aighean,  's  nam  mang — 
'S  i  tìr  nam  fear  geala  'tha  gramail  gun  taing; 
'S  i  tìr  nan  caomh  òighean,  tìr  bhòidheach  nam  beann, — 
An  tìr  o'n  deach  m'  fhògradh  le  fòirneart  's  an  àm. 

A  thìr  nam  beann  àrda,  'thìr  àluinn  mo  ghaoil, — 
Nan  coireachan  blàtha,  's  nam  f àsaichean  caoin, — 
A'  bharraich,  an  daraich,  na  meal'  air  an  f hraoch ; 
0 !  's  cruaidh  e  an  t-òrdugh  rinn  m'  fhògradh  o  d'  thaobh. 

'S  ann  ort  thàin'  an  caochladh  nach  caomh,  ge  d'  is  mòr, 
'S  e  'mealltair  an  saoghal  's  an  gaol  thug  do'n  òr; 
'S  e  dh'fhògair  na  daoine  thar  dhaoine  'bha  còrr, 
'S  a  raoghnaich  na  caoirich,  'cur  faoilt  orr'  le  deòin. 

Ach  fòghnaidh  mar  lethsgeul  do'n  chleachdadh  tha  clìth, 
A's  fòghnaidh  mar  lethsgeul  do'n  t-sannt  tha  's  a'  chrìdh' 
Gur  h-e  buannachd  na  dùthcha  an  rùsg  a's  an  ìgh, — 
'S  gur  h-e  buannachd  na  duthcha  an  rùn-san  air  chinnt ! 

Am  buannachd  do  rìoghachd  gu'n  dìthicht'  a  treln? 
I  dh'fhògradh  a  h-ìochdrain  do  rìoghachdaibh  cèin'? 
Gu'm  fàgar  mar  dhìleab  do'n  tìr  sin  a  thrèig, 
A'  bhanntrach  's  an  dìleachd,  's  an  dìblidh  gun  fheum  ? 

Faic  a'  chraobh  dharaich  gu  badanach  ùr, — 
A  geugan  's  an  athar,  's  a  freumhan  's  an  ùir; 

An  dugh  dhi  bhi  maireann  mu  chailleas  i'n  riisg? 
Nach  fhàs  i  'na  grodlaich,  'na  mosgan,  'sna  smur? 

Och  nan  och  mar  a  thachair  do  aitreabh  mo  ghaoil ! 
'N  deach  m'  àrach  a's  m'  altrum  gu  caidreach  's  gu  caoin; 
M'  ionad  luidhe  a's  èiridh  le  m'  chèile  ghlan,  chaomh,— 
Ionad  breith  agus  àraich  an  àlaich  nach  b'  f haoin ! 

'N  diugh  's  fuar  leac  mo  theintein,  glan,  sguabta  gu  leòir 
Gun  ghealbhan,  gun  luaithre,  gun  luathghair,  gun  cheòl; 
Gun  ìhear,  gun  bhean-tighe,  gun  aighear  aig  bòrd ; 
Gun  altach',  gun  ùrnuigh,  b'  e  'mùthadh  ro  mhòr. 

Bha  mi  uair  's  beag  a  sbaoil  mi  an  caochladh  thàin'  oirnn, 
Gu'm  f  ògairt'  le  maor  mi  roimh  ghaoith  agus  stoirm ; 
Gu'm  fàgte  mi  rùisgte  le  ùmaidh,  aig  gairm 
Og  oighre  na  dùthch',  cha  b'  e  dhùchas  bhi  doirbh. 

'An  aobhar  a  sheanar,  'n  àm  carraid  a's  strì, 
Mo  làmh  a's  mo  chlaidheamh  bu  leis  iad  air  chinnt'; 
'S  do'n  mhac  thàin'  'na  àite  mo  chràdh  thug  'am  chrìdh'. 
Mo  Dhòmhnullan  gràdhach  'san  àraich  chaidh  'dhìth!/ 

Ach  dh'fhalbh  e  an  tìom  ud,  's  an  t-sìth  th'ann  an  trà's; 
'S  am  barail  na  linn  so  bidh  sìth  ann  gu  bràth ; 
A's  fòghnaidh  na  caoirich  mhaol-cheannach,  bhàn, 
'An  ionad  nan  laoch  nach  b'  fhaoin  ri  uchd  bhlàr. 

Tha  'Ghàeltachd  'na  fàsaich,  marbh  sàbhach  gu  leòir; 
0!  'stearc  iad  na  h-àirich,  'sfann  bàirich  nam  bò! 
Cha  'n  fhaicear  caomh-ghruagach  le  buarach  'na  dorn, 
A'  bleodhan  cruidh  ghuailionn  am  buaile  no'n  crò. 

Cha  'n  fhaicear  air  clachan,  air  faiche,  no  fèill 
Na  h-òganaich  dhreachmhor  'am  breacan  an  fhèil'; 
Cha  'n  fhaicear  ann  gruagach  a  b'  uallaiche  ceum, 
'S  cha'n  fhaicear  an  t-uachdran  's  a  thuath-cheath'irn  'na 
dhèigh. 

'S  cha  'n  fhaicear  's  an  fhasan  ach  casag  do'n  chlò, 
Ad  chiar-dhubh  no  lachdunn  air  mala  gach  òig; 

An  cadadh,  's  am  breacan,  an  t-osan,  's  a'  bhròg, 
Cha  'n  fhaic,  mar  a  chleachd,  air  clachan  no  mòd. 

Cha  chluinnear  air  fireach  no  slinean  nam  beann 
Ach  Beurla  'g  a  spreigeadh  ri  coin  's  iad  'n  an  deann ; 
'S  cha  'n  ioghn'  leam  mar  thachair,  gu'n  chaidil  gu  teann 
Mactalla  nan  creag,  's  nach  freagair  an  cainnt. 

Tha  na  sraithean  's  na  bràigh'ean  'n  am  fàsaichean  fuar; 
Na  tighean  'n  an  làraichean  fàsail  gun  tuar; 
Tha  'm  fearann  gun  àiteach  o'n  dh'f hàg  e  an  tuath, — 
O'n  dh'fhògradh  thar  sàil'  iad  gun  bhàigh  a's  gun  truas. 

O'n  chuir  an  tlr  cul  ruinn  's  e  's  dugh  dhuinn  'bhi  f albh, 
O'n  thuirt  i  nach  b'  fhiù  sinn  an  ioghn'  sinn  bhi  balbh? 
Tha  so  'na  chùis  ioghnaidh :"  ar  smaointean  tha  searbh, — 
0 !  buin-sa,  a  ghaoith,  ruinn  gu  caoin  's  na  bi  doirbh. 

A  Mhàiri,  glac  misneach,  a's  tiormaich  do  ghruaidh, — 
Le  bàirlinn  cha  mhosgail  na  thaisg  sinn  's  an  uaigh ; 
Ar  ceud  mhac  tha  socair  's  a'  chadal  'tha  buan, 
Is  tàmh  agus  clos  dha  gu  mochthra  là  luain. 

Tha  Calum  a's  Eòghan,  tha  Dòmh'ull  a's  Niall, 
Gu  misneachail,  deònach,  le  fòghlum  a's  ciall; 
Tha  Iseabal,  Seònaid,  a'sMòrag — mo  chiall — 
Gu  suidhichte,  stòlda, — ar  còmhnadh  's  e  'm  miann. 

'S  ge  cian  leam  's  ge  fada  'n  tìr  aineoil  'tha  'm  shùil, 
'S  ge  d'  dh'fhàg  mi  'am  dhèigh  an  tìr  's  an  robh  m'ùigh; 
Cha  dìobair  mo  mhisneach,  's  cha  luidh  mi  's  an  smùr, 
O'n  gheibh  sinn  na  dh'fhòghnas  le  deòin  's  an  tìr  ùr. 

Cha  'n  eagal  do'n  duine  'tha  dleasnach  dha  fèin, — 
'S  cha  chùram  do'n  chuideachd  'ni  bun  à  Mac  Dhe' ; 
Gheall  e  biadh  agus  aodach  do  chaoirich  a  threud, — 
'S  cha  chaochail  a  ghaol  doibh  aon  taobh  doibh  a  thèid. 

Bidh  a  làth'reachd  gach  tràth  leò,  's  a  ghaol  leò  gach  uair ; 
Le  'neart-san  'gan  cuideach'  cha  tuit  iad  fo'n  chuaill; 

Ni  'làth'reachd  am  fàsach  'n  a  phàras  's  'n  a  chluain 
'S  an  luidh  iad  gu  socair,  's  an  coideil  a  shluagh. 

Ceud  soraidh  gu  bràth  do  àrd-thìr  nan  sonn ! 
D'a  coireachan  f àsail  's  d'a  blàth  ghleannta  cròm ! 
'Thìr  na  fial'achd  's  a'  chàirdeis  bu  ghràdhach  thu  leam ; 
Muim'  altrum  nan  Gàedheal,  a'  ghràidh,  a's  nam  fonn ! 

Ceud  soraidh  le  Cruachan,  le  'bhruachan  bu  chùbhr' ! 
Le  'choilltean,  le  'chluaintean,  'sle  'fhuarain  ghlan,  ùr! 
'S  am  faighte  an  ruadh-bhoc, — 's  bu  luaineach  'n  a  bhùrn 
Bradan  tarragheal  na  h-abhunn  'dol  ri  Atha  'na  sinùid. 

Le  Urcha  nam  bradan,  nam  badan,  's  an  fhraoich, — 
Le  Urcha  nam  fleasgach  'bu  deise  air  raon, — 
Le  Urcha  nan  òighean  'dh'fhàs  bòidheach  a's  caoin, — 
Mo  cheud  mìle  beannachd  le  gleannan  mo  ghaoil ! 

Cha'n  fhaicear  gu  bràth  leam  gleann  àluinn  mo  rùin, — 
Cha  chluinnear  gu  bràth  an  guth  gràidh  'thigeadh  rium! 
An  teagasg  do'm  chàil  bha  mar  bhlà-f  hras  's  mar  dhrùchd, 
'Nuair  aig  àm  dhomh  a  thàrladh  'bhi  cràiteach  a's  ciùirt'. 

Ach  foluicht'  o  m'  rosgaibh  ge  d'  tha  sibh  an  tràths', 

'S  nach  cluinn  mi  a  nise  guth  filidh  no  dàin ; 

Ge  d'  's  e  sadraich  nan  stuagh  'bhios  'am  chluais 'deanamh 

gàir, 
Cha  mheath  so  mo  chruadal,  's  cha  ghluais  e  mo  chàil. 

Bheir  aisling  na  h-oidhche  mòr  aoibhneas  do  m'  chrìdh', 
'N  uair  chi  mi  mu'm  choinneamh  an  comunn  nach  clìth, 
'S  an  tìr  ud  'rinn  m'  fhògradh,  le  dò-bheairt  's  le  strìth, 
A  slèibhtean,  a  mòinteach,  a  còmhnaird,  's  a  glinn. 

'S  cha  bheag  orm  bhi  'marcachd  air  bharra'  nan  sùgh; 
A  ghaoth,  thig  oirnn  deiseal  a's  greas  sinn  a  null, 
Gu  tìr  nan  crann  àrda,  na  fàs-choill  tha  cùbhr', 
O'n  dh'f hògradh  o  d'  thràigh  mi,  Earraghaedheal  mo  rùin ! 

LATHA  BEALTUINN. 

Thriall  an  geamhradh,  thriall  an  t-earrach, 
Thriall  gach  gruamaich,  fuachd  a's  gaillionn,— 
Speuran  dorcha,  gaothaibh  fuaimneach, — 
Glìb  a's  sneachda  thriall  mu  thuath  iad. 

Tha  gach  sliabh  'bha  lòm  a's  seacta, — 
Tha  gach  gleann  'bha  geal  le  sneachda; 
'M  fireach  àrd,  an  srath  's  na  cuantan, 
Bi  gàirdeachas  o'n  thriall  am  fuachda. 

Cluinnear  cantaireachd  's  gach  coille, 
Tha  deise  bhainnse  air  gach  doire; 
Eoin  ri  sùgradh,  sprèidh  ri  mire, — 
Bric  a'  leum  'sgach  poll  a's  linne. 

Cluinnear  anns  a'  choill  an  smùdan, 
'N  coileach-dubh  air  gèig  a'  dùrdail, — 
An  dreathan-donn  le  'òran  siùbhlach, 
A's  fagusg  dhi  an  druid  's  am  brù-dhearg. 

Os  ar  ceann  gu  h-àrd  's  an  iarmailt, 
Le  'port  sunndach,  suilbhir,  iasgaidh, 
Cluinnear  ged  nach  fhaic  an  riabhag, — 
'S  c'àit'  an  cluinnear  ceòl  cho  ciatach  ? 

'S  cluinnear  ann  am  frìth  an  fhàsaich 
'N  damh-donn  a'  langanaich  gu  h-àrda, — 
'N  eilid  ghlan,  a  leannan  gràdhach, 
'S  an  laoidhein  beag  a'  mire  làmh  ri. 

'S  chithear  clann  ri  taobh  gach  alltain 
'Deasach'  cuirm  air  Latha  Bealtuinn ; 
Ach  cha  'n  ìobair  iad  do  Bhelus, 
Ge  d'  thug  an  sinnsear'  aon  uair  gèill  da. 

Tha  deadbghean  air  gach  ainmhidh  's  creutair, 
'Bhos  air  thalamh,  shuas  's  na  speuran ; 

Tha  beatha  'teachd  o  shlios  na  gre*ine, 
A'  toirt  misneach  dhoibh  'us  spèirid. 

Faic  na  raointean,  faic  na  cluaintean, 
A'  bòcadh  'mach  le  feur  a's  luachair ! 
Braonain  's  clanna  bheag  'g  an  cnuasachd, 
'S  a'  sireadh  nead  'an  còs  nam  bruachag. 

Feuch  trom  dhealt  air  bàrr  gach  feòirnein! 
'N  talamh  breacaichte  le  neoinein ! 
Am  facas  riamh  'thug  bàrr  am  bòichead 
Air  a'  bhrat  gach  àit'  a  chòmhdaich? 

Nach  eutrom  iollagach,  's  nach  uallach* 
Ceum  na  h-ainnir  'dol  do'n  bhuaile ! 
'Dol  a  bhleodhan  a'  chruidh  ghuailinn, 
'S  an  t-àl  òg  'na  còir  gu  guanach. 

'S  nach  sunndach,  sgairteil  ceum  a'  bhuachair 
A'  dìreadh  nam  màm  's  nam  fuarbheann ! 
Le  choin  dhìleas,  ullamh,  fhuasgailt' 
O'n  a  thriall  an  sneachd  's  am  fuachda. 

Ceud  fàilte  ort  a  Bhealtuinn  aobhach! 
'Bhealtuinn  shnodhach,  bhliochdach,  ghaolach, 
Mhineineach,  uanach,  laoghach, 
A'  mireag  air  gach  làimh  a's  taobh  dhinn. 

Ach  cha  mhair  thu  ach  rè  sealainn, 
'S  cha  mhair  an  t-earrach  ach  car  tamuil; 
'Ur  grian  's  'ur  blàth's  cha  'n  fhad  a  mhaireas, 
Thig  dubhar  orra,  ceò  a's  smalan. 

Thig  àm  nach  cluinnear  ceòl  's  a'  choillidh, — 
'An  searg  an  trusgan  air  gach  doire ; 
Tha  'n  geamhradh  'teachd  's  cha  dean  e  moille, 
Le  'ghnùis  stoirmeil,  ghruamaich,  dhoilleir. 

Cliùth  gu'n  robh  do  Dhia  na  tròcair 

D'a  phobull  taghta  samhradh  dh'òrduich, — 

Grian  a  dhealraicheas  'an  còmhnuidh, 

Air  nach  luidh  smal  an  rìoghachd  na  glòire. 

Tìr  an  àigh,  a'  ghràidh  's  a  chaoimhneis, — 
Tìr  tha  ghnàth  gu  soilleir,  soillseach ; 
Tìr  nam  beannachd,  tìr  an  aoibhneis, 
Gun  fheum  air  solus  grèin'  no  coinnle. 

Tìr  nam  fonn  nach  caill  am  milseachd, 
Tìr  nan  òran  do  nach  sgìthich ; 
Tìr  a'  chiùil  nach  sguir  gu  dilinn, 
Tìr  nan  aingeal  a's  nam  firean. 

Tlr  nan  crann  nach  caill  an  àileachd— , 
Gorm  'us  ùrar  bhios  gu  bràth  iad ; 
Croinn  le'n  duileach  a  bheir  slàinte, 
Tìr  nan  aimhnichean  nach  fàilnich. 

Tìr  an  t-samhraidh  'chaoidh  a  mhaireas, — 
Tìr  gun  fhuair-dhealt,  gun  chlach-mheallainn ; 
Tìr  gun  osna,  deur  no  smalan, — 
Gun  fhuachd  geamhraidh  no  tart  earraich. 

Tìr  's  an  lobrar  cliùth  gu  sìorruidh 
Do  Thrì  Pearsaidhean  na  Diadhachd, — 
An  Tì  a  chuir  an  Tì  a  riaraich 
Na  bha  lagh  a's  còir  ag  iarraidh*. 

Nach  sona  iadsan  a  gheibh  còir  oirr'! 
'Feitheamh  orr'  tha  uallach  glòire; 
Tobraichean  tha  làn  do  shòlas, 
Mar  ri  Dia  gu  sìor  'an  còmhnuidh. 


108 


AN  T-EARKACH. 

Is  maiseach  an  t-earrach  'n uair  thig  e'na  thràth, 
'S  is  rnaiseach  an  caochladh  a  thig  air  a  shàil; 
Am  fuachd  gheibh  e  bàirlinn  a's  fàgaidh  e  'n  tìr, 
'S  ge  leisg  e  mu  imeachd  's  e  imeachd  a  ni. 

Thig  caochladh  's  cha  bheag  e,  's  cha  bheag  idir  oirnn, 
'S  cha  luaithe  na's  maith  leinn,  is  maith  air  gach  dòigh; 
Gheibh  nàdur  grad  fhuasgladh,  gheibh  fuasgladh  'na  feum. 
'S  thig  saorsa  o'n  cruaidhchàs  do'n  tuath  a's  do'n  sprèidh 

Bidh  'ghrian  dol  an  àirde,  a  blàs  dol  am  mòid, 

Ge  d'  robh  a  sùil  silteach,  's  ge  d  iadh  oirre  neoil; 

Ge  d'  's  mall  leinn  a  h-èiridh,  's  ge  d'  's  gearr  leinn  a  cuairt, 

Gidheadh  thèid  an  giorrad  a  cadal  's  a  suain. 

Tha  na  glasan  a'  lasach',  tha  'n  t-earrach  air  teachd, — 
Tha  'm  fonn  'dol  an  taisead,  a'  leaghadh  tha'n  sneachd; 
Tha  gach  allt  agus  lochan  tighinn  am  follais  a  rìs, 
'S  cha  diol  iad  do'n  reodhadh  bonn  cuspain  no  cìs. 

Tha  'n  eigh  orra  gèisgeil  's  a'  'g  èigheach  gu  h-àrd, — 
A'  spionnadh  'g  a  trèigsinn,  i  'n  èiginn  's  an  càs ; 
Tha  i  'bristeadh  's  a'  bruanadh,  air  ghluasad  gun  taing, 
'S  cha  ghabhar  bonn  truas  di  's  cha  truagh  leinn  a  cainnt. 

Tha  gach  bith  agus  creutair  'bha  èisleineach,  tròm, 
'Fàs  misneachail,  treubhach,  las  èibhneas  'n  an  còm ; 
'N  an  crùban  cha  'n  'eil  iad  'am  fasgadh  nam  bruach, 
'S  ge  d'  ri  àm  thigeadh  fras  cha  mheath  iad  le  fuachd. 

Tha  'n  lombair  a'  bruchdadh  le  drùchdaibh  tròm,  tlàth, 
Le  luibhean  's  le  flùran  's  is  cùbhr'  leinn  am  fàil'; 
Gach  geug  a's  barrguc  oirr'  'sìor  mheudach'  gach  uair; 
Oir  'dìreadh  tha  'n  snothach  's  a  teicheadh  tha  'm  fuachd. 

Tha  mèilich  nan  caorach  a'  sgaoileadh  mu'n  cuairt; 
Ach  cha  'n  ann  mar  a  bha  e,  fann,  cràiteach,  a's  truagh ; 

Ach  guth  na  caomh  mhàthar  làn  blàth'is  agus  gaoil, 
A'  cuireadh  a  h-àlaich  grad  thàradh  r'a  taobh. 

A's  tosdach  cha  'n  'eil  i  gus  an  tarruing  iad  dlùth, 
A'  mireadh's  a'  cleasachd,  's  a'  beadradh  le  sunnd, 
Gus  an  tig  iad  'n  an  deannaibh  's  an  tàrr  iad  'n  a  còir, 
'S  an  tràigh  iad  na  cìochan  tha  lìontach  gu  leòir. 

Tha  trusgan  a'  gheamhraidh  a'  tuiteam  gu  làr, 

'S  tha  trusgan  is  grinne  a'  tighinn  'n  a  àit'; 

Tha  'm  f uachd  a'  dol  seachad,  thig  teas  agus  blàth's, — 

O'n  thàinig  an  t-earrach,  an  geamhradh  fhuàir  bàs. 

Tha  'n  treabhaich'  a'  dùsgadh  gu  sunndach  's  gu  moch, 
Le  'chaib',  as  lèin',  'dhol  a  reubadh  nan  cnoc ; 
Chaidh  an  t-seisreach  an  òrdugh  's  gur  bòidheach  do'n 

t-suil 
Na  th'  aige  's  an  amharc  'an  dòchas  's  an  dùil. 

Tha  'n  sgrìob  air  a  leagadh  gu  dìreach  's  gu  rèidh, — 
An  sìol  air  a  chur  's  a'  chliath  air  a'  dhèigh ; 
'S  is  sunndach  a's  ceòlmhor  an  t-òran  's  na  fuinn, 
'Tha  tighinn  a'd'  chòmhail  'n  àm  treabhadh  an  fhuinn. 

Tha  'n  saoghal  a'  dùsgadh  o'n  dùiseal  's  o'n  t-suain, 
A  bhuadhaich  car  ùin'  ged  nach  d'  f  haod  e  bhi  buan ; 
Tha  beatha,  a's  gluasad,  a's  luasgan  's  gach  àit' — 
Tha  othail,  a's  ùpraid  gach  taobh  agus  àird. 

Tha  'n  seillean  a's  srann  aig'  gu  greannar  ri  feum, 
O'n  thàinig  am  blàth's  oirnn  o  dhearsadh  na  grèin; 
An  seangan  air  ghluasad  a'  cnuasachd  a  lòin, 
'S  a  càrnadh  na  chnuasaich  a  suas  'n  a  thigh-stòir. 

'M  feadh  tha  'n  saoghal  a'  dùsgadh  o  'dhùiseal  's  o  'fhois, 
Tha  iomairt  a's  ùpraid  gach  taobh  ann  gun  chlos ; 
Tha  cadal  'toirt  buaidh  air  a's  suaimhneas  nach  faoin, — 
Tha  cuibhrichean  cruaidh  air  nach  dual  doibh  gun  sgaoil. 

Tha  'n  t-anam  gun  phlosg  ann  do'n  bheatha  is  fearr, 
Cruaidh  fuar  tha  mar  chloich  e,  'na  chiomach  's  na  thràill, 

Dearg  nàmhaid  do  Dhia  e,  anamiarmaibh  toirt  buaidh; 
An  fheoil  air  an  uachdar  gach  tràth  agus  uair. 

Chaill  e  maise  a'  Chruithfhir  a  dhealbh  e  air  thùs, — 
Thàinig  doill'  air  a  lèirsinn,  thrèig  maise  a  ghnùis; 
Is  geamhradh  e  dhasan,  a's  bàs  e  maraon, 
Gus  an  tig  air  an  t-earrach  le  teas  agus  faoilt. 

'N  uair  dhearsas  a  ghrian  air,  's  a  shileas  gu  sèimh, 
An  drùchd  a  bheir  cinneas  a's  grinneas  o  nèamh ; 
'N  a  dhìthreabh  n'is  fhaide  cha  bhi  e  mar  bha; 
Ach  f  àsaidh  gach  luibh  ann  is  maisiche  blàth. 

Chi  'n  t-sùil  mar  nach  fhac  i,  chi  maise  nach  b'  eòl, 
'S  tha  fuinn  'bha  gun  bhlas  nis  taitneach  mar  cheòl ; 
Is  nuadh  dhuin'  a  nis  e,  tha  na  h-uile  ni  ùr ; 
Chaidh  seann  nithe  seachad,  a's  chuireadh  air  chùl. 

Fhuair  Dia  anns  a'  chridhe  an  t-ionad  a  chaill, — 
'S  tre  chumhachd  an  Spioraid  fhuair  fradharc  an  dall; 
Tha  maitheas  a'  Chruithf hir  nis  soilleir'  's  gach  ni, 
O'n  fhuair  a's  a  ghabh  e  buan  shealbh  air  a  chrìdh'. 

A's  Iosa  n'is  fhaide  cha  'n  'eil  mar  a  bha, — 
'Na  mhaoth  luibh  fhreumh  thioram,  gun  mhaise,  gun  àgh ; 
Uil'  ionmhuinn  feuch  tha  e, — seadh,  làn  tha  do  ghlòir, — 
E  geal  mar  an  lilidh,  a's  dearg  mar  an  ròs. 

Feuch  toradh  an  earraich  'n  a  ghiùlan  gu  lèir, 
'N  a  chòmhradh  's  'n  a  iomachd  gach  aon  taobh  a  thèid  • 
'N  uair  bhitheas  e  abuich, — seadh,  abuich  gu  leòir, 
'An  sin  thèid  e  dhachaidh  gu  'dhachaidh  'an  glòir. 

0 !  dùisg  sinn  o  'r  cadal,  a's  iompaich  'n  a  thràth, 
'Chaomh  Athair  ar  spioraid,  le  anail  do  ghràidh ; 
Mu'n  crannar  an  dorus  nach  fosgalar  ri'r  glaodh, 
'S  a  bhitheas  ar  n-aidmheil  's  ar  n-athchuinge  faoin. 

CUMHA. 

Chaochail  mo  nighean  's  a  leanamh  a  air  an  dara  là 
deug  do  mhìos  meadhonach  an  fhoghair,  1864. 

'S  ann  a  cheithir  bliadhn'  na  taic  so 
Chaidh  mo  smachdachadh  's  mo  leònadh ; 
Leag  mo  Dhia  gu  tròm  a  shlat  orm, 
Dh'fhàg  mi  airsnealach  a's  brònach. 

Rinn  e  bristeadh  air  mo  choille, 
Ghearr  e  meangan  a  bha  nòsar; 
Fhuair  mi'n  droch  an  àit'  an  deadh-sgèil 
Dh'fhàgas  èisleanach  ri  m'  bheò  mi. 

Thàin'  am  buille  orm  gun  fhiughair 
'Dh'fhàg  mi  dubhach  doirbh  ri  ghiùlan; 
Dh'fhalbh  an  t-uan  's  a'  mhàthair  cuideachd, — 
Feum  'an  lèigh  cha  robh  do  h-aon  diubh. 

'S  mairg  a  dh'earbadh  as  an  òige, 
Ge  d'  is  bòidheach  i  r'a  faicinn ; 
Neart  a's  cuma  's  faoin  iad  còmhladh, — 
'S  i  ghòraich  a  dh'earbadh  asda. 

Bha  thus',  a  Mhairearad,  òg  'am  bliadhnaibh, — 
Bha  thu  ciatach  'am  measg  òg-bhan ; 
Og  mar  bhean  thu,  òg  mar  mhàthair, — 
Og  'n  uair  ghairm  am  bàs  sibh  còmhladh. 

T'  òige  cha  do  dhìon  o'n  bhàs  thu, — 
Slàinte  bha  gun  fheum  's  an  uair  ud ; 
Gun  fhios  duit  bha  thu  tiot'  a'd'  mhàthair, — 
'S  is  gann  a  bha  'n  uair  thugadh  uam  tljm. 

u 

Bu  chràiteach,  goirt  'an  sealladh  t'  athar 
'Bhi  'g  'ur  faicmn  taisgte  còmhladh, — 
'S  an  leabaidh  chaoil  maraon  'n  'ur  luidhe, 
Le  lèin'  anairt  oirbh  mar  chòmhdach. 

Ach  ge  d'  dh'f  halbh  cha  'n  ann  gun  dòchas ; 
Tha  sinne  ri  bròn  a\s  tuireadh : 
'S  ge  d'  a  thaisgeadh  leinn  fo  'n  f hòd  sibh, 
'Measg  nam  beò  nach  faicear  tuiUeadh, 

Cha  'n  ann  am  measg  nam  marbh  a  tha  sibh, 
Ach  'an  tìr  a'  ghràidh  's  na  naomhachd, — 
'Mealtuinn  coinuim  caomh  an  t-Slànuighir, 
Ann  am  pàras  'measg  a  naomh  shluaigh. 

An  crìdh'  ge  d'  bha  sibh  aon  uair  salach 
'Ghlanadh  sibh  'an  uisg'  an  fhuarain, — 
'N  tobar  nach  deach'  oirnne  fhalach 
'Ni  ar  glanadh  o  gach  truailleachd. 

Sìor  thathaicheams'  an  tobar  ceudna 
'Ni  gach  creuchd  a's  lot  a  chàramh, — 
Tobar  glanaidh  a'  chroinn-cheusadh, 
Deanam  feum  a's  faigheam  slàint'  ann. 

Ge  d'  mar  scàrlaid  tha  mo  pheacadh, 
Dearg  mar  chorcar  ge  d'  a  tha  e, 
Nithear  geal  mi  mar  an  sneachda 
'Fhrasas  o  na  nèamhan  àrda. 

Lionmhor  iad  ge  d'  tha  mar  ghaineamh, 
No  mar  dhuilleach  air  na  geugaibh ; 
Dubhar  iad  a  mach  gu  h-ealamh, 
Tre  èifeachd  fola  a'  chroinn-cheusaidh. 

Bidh  'n  fhuil  sin  fòs  'n  a  baile  dìdein 
Do  gach  ciontach  dh'iarras  ann  e ; 
Chaoidh  cha  ruig  air  gath  a'  mhillteir, 
Bidh  fuil  Ios'  'n  a  dìon  gun  taing  dha. 

Creid-sa  so,  0 !  thus',  a  leughas, 
'S  dean  dhuit  fèin  dhi  stèidh  do  dhòchais, 
T'  achdair  dean  do'n  Tì  a  cheusadh, 
'S  bheir  e  tearuinte  gu  glòir  thu. 

